KONKLUŻJONIJIET TAL‑AVUKATA ĠENERALI
KOKOTT
ippreżentati fl‑20 ta’ Ottubru 2022 (1)
Kawża C‑376/20 P
Il‑Kummissjoni Ewropea
vs
CK Telecoms UK Investments Ltd
“Appell – Kompetizzjoni – Konċentrazzjonijiet – Attivitajiet ta’ telekomunikazzjonijiet bla fili – Suq tal-bejgħ bl-imnut tas-servizzi ta’ telekomunikazzjonijiet mobbli – Suq tal-bejgħ bl-ingrossa tal-aċċess u tal-oriġini ta’ telefonati fuq in-networks mobbli pubbliċi – Akkwist ta’ Telefónica Europe minn Hutchison – Deċiżjoni li tiddikjara l-konċentrazzjoni inkompatibbli mas-suq intern u mal-funzjonament tal-Ftehim ŻEE – Suq oligopolistiku – Tfixkil sinjifikattiv għal kompetizzjoni effettiva – Effetti mhux ikkoordinati – Oneru tal-prova – Rekwiżit ta’ prova – Marġni ta’ diskrezzjoni tal-Kummissjoni fil-qasam ekonomiku – Portata tal-istħarriġ ġudizzjarju – Linji gwida dwar l-evalwazzjoni ta’ konċentrazzjonijiet orizzontali – Kunċett ta’ ‘mutur importanti tal-kompetizzjoni’ – Kunċett ta’ ‘kompetituri mill-qrib’ – Analiżi kwantitattiva fuq il-pressjoni ’l fuq mistennija fuq il-prezzijiet – Żieda fl-effikaċja – Ftehimiet ta’ qsim tan-network – Żnaturament – Obbligu ta’ motivazzjoni”
Werrej
I. Introduzzjoni
II. Ilfatti li wasslu għallkawża
A. Ilfatti
B. Iddeċiżjoni kontenzjuża
C. Issentenza appellata
III. Ilproċedura quddiem ilQorti talĠustizzja u ttalbiet talpartijiet
IV. Evalwazzjoni
A. Osservazzjonijiet preliminari
B. Fuq lewwel aggravju, ibbażat fuq żball ta’ liġi sa fejn ilQorti Ġenerali applikat rekwiżit ta’ prova iktar strett minn dak irrikonoxxut filġurisprudenza
C. Fuq ittieni aggravju, ibbażat fuq interpretazzjoni żbaljata talArtikolu 2(3) tarRegolament Nru 139/2004
1. Fuq lewwel parti tattieni aggravju, ibbażata fuq żball ta’ liġi sa fejn ilQorti Ġenerali assimilat ilkundizzjonijiet intiżi sabiex jiġi stabbilit li lkonċentrazzjoni inkwistjoni tista’ tipproduċi effetti mhux ikkoordinati għal dawk intiżi sabiex tiġi stabbilita leżistenza ta’ pożizzjoni dominanti
2. Fuq ittieni parti tattieni aggravju, ibbażata fuq interpretazzjoni restrittiva talArtikolu 2(3) tarRegolament Nru 139/2004
D. Fuq ittielet aggravju, ibbażat fuq żball ta’ liġi sa fejn ilQorti Ġenerali, b’mod partikolari, eċċediet illimiti talistħarriġ ġudizzjarju flinterpretazzjoni talkunċetti ta’ “mutur importanti talkompetizzjoni” u ta’ “kompetituri millqrib” u fuq żnaturament kemm taddeċiżjoni kontenzjuża kif ukoll tarrisposta flewwel istanza
1. Fuq lewwel parti tattielet aggravju, ibbażata fuq żball ta’ liġi sa fejn ilQorti Ġenerali eċċediet illimiti talistħarriġ ġudizzjarju flinterpretazzjoni talkunċetti ta’ “mutur importanti talkompetizzjoni” u ta’ “kompetizzjoni millqrib”
2. Fuq ittieni parti tattielet aggravju, ibbażata fuq interpretazzjoni żbaljata talkunċett ta’ “mutur importanti talkompetizzjoni” u fuq żnaturament kemm taddeċiżjoni kontenzjuża kif ukoll tarrisposta flewwel istanza
a) Fuq lewwel ilment
b) Fuq ittieni lment
3. Fuq ittielet parti tat-tielet aggravju, ibbażata fuq interpretazzjoni żbaljata talkunċett ta’ “kompetituri millqrib” u fuq żnaturament taddeċiżjoni kontenzjuża
a) Fuq lewwel ilment
b) Fuq ittieni lment
4. Fuq irraba’ parti tat-tielet aggravju, ibbażata fuq ksur talobbligu ta’ motivazzjoni firrigward taleventwali inkompatibbiltà tallinji gwida marRegolament Nru 139/2004
E. Fuq irraba’ aggravju, ibbażat fuq żnaturament talargument talKummissjoni dwar lanaliżi kwantitattiva tagħha u fuq żbalji ta’ liġi
1. Fuq innatura effettiva tarraba’ aggravju
2. Fuq lewwel parti tarraba’ aggravju, ibbażata fuq żnaturament talargument talKummissjoni dwar iżżieda filprezzijiet li tista’ tirriżulta millkonċentrazzjoni inkwistjoni u fuq żball ta’ liġi talQorti Ġenerali flevalwazzjoni tagħha talanaliżi kwantitattiva
3. Fuq ittieni parti tarraba’ aggravju, ibbażata fuq żball ta’ liġi sa fejn ilQorti Ġenerali rrikjediet li lKummissjoni tinkludi żidiet fleffikaċja “standard” flanaliżi UPP tagħha
F. Fuq ilħames aggravju, ibbażat fuq żball ta’ liġi sa fejn ilQorti Ġenerali ma evalwatx ilfatturi u lprovi rilevanti kollha
G. Fuq issitt aggravju, ibbażat fuq żnaturament taddeċiżjoni kontenzjuża u fuq ksur talobbligu ta’ motivazzjoni
1. Fuq innatura effettiva tassitt aggravju
2. Fuq lewwel parti tassitt aggravju, ibbażata fuq żnaturament taddeċiżjoni kontenzjuża
3. Fuq ittieni parti tassitt aggravju, ibbażata fuq ksur talobbligu ta’ motivazzjoni
V. Fuq irrinviju talkawża lillQorti Ġenerali
VI. Konklużjoni
I.      Introduzzjoni
1.        Din il-kawża toffri lill-Qorti tal-Ġustizzja, wara l-kawżi Il‑Kummissjoni vs Tetra Laval (2) u Bertelsmann u Sony Corporation of America vs Impala (3), okkażjoni ġdida sabiex tikkjarifika kwistjonijiet ta’ prinċipju relatati mar-rekwiżiti li jirregolaw il-produzzjoni, l-oneru u l-livell tal-provi li l-Kummissjoni Ewropea għandha tosserva fil-qasam tal-kontroll tal-konċentrazzjonijiet, kif ukoll il-portata tal-istħarriġ li l-qrati tal-Unjoni għandhom jeżerċitaw f’dan ir-rigward.
2.        B’mod iktar preċiż, f’dawn il-kawżi, il-Qorti tal-Ġustizzja kienet ġiet mitluba sabiex tiddeċiedi, rispettivament, dwar dawn ir-rekwiżiti fil-kuntest ta’ konċentrazzjonijiet li jagħtu lok għall-ħolqien jew għat-tisħiħ ta’ pożizzjoni dominanti tal-entità li toriġina mill-konċentrazzjoni tat-tipi “konglomerat” jew “kollettiva”. Mill-banda l-oħra, din il-kawża hija l-ewwel waħda relatata ma’ konċentrazzjoni f’suq oligopolistiku li twassal, skont il-Kummissjoni, għal tfixkil sinjifikattiv għal kompetizzjoni effettiva, fis-sens tal-Artikolu 2(3) tar-Regolament tal-Kunsill (KE) Nru 139/2004 tal‑20 ta’ Jannar 2004 dwar il-kontroll ta’ konċentrazzjonijiet bejn impriżi (4) (iktar ’il quddiem ir-“Regolament KE dwar il-Konċentrazzjonijiet”), minħabba effetti msejħa “mhux ikkoordinati” jew “unilaterali” orizzontali, jiġifieri fl-assenza ta’ pożizzjoni dominanti tal-entità li toriġina mill-konċentrazzjoni. Minn dan isegwi li din il-kawża hija wkoll l-ewwel waħda li fiha l-Qorti tal-Ġustizzja għandha l-okkażjoni tippreċiża l-portata tal-kunċett ta’ “tfixkil sinjifikattiv għal kompetizzjoni effettiva” sa fejn dan huwa bbażat fuq tali effetti mhux ikkoordinati jew unilaterali. Fil-fatt, dan il-kunċett kien fil-qalba tar-riforma magħmula permezz tal-adozzjoni tar-Regolament Nru 139/2004, kif juru, b’mod partikolari, il-premessi 25 u 26 tiegħu, kif ukoll il-punti 24 et seq. tal-Linji Gwida fuq l-istima jew kalkolu ta’ l-għaqdiet orizzontali taħt ir-Regolament tal-Kunsill dwar il-kontroll tal-konċentrazzjonijiet bejn l-intrapriżi (iktar ’il quddiem il-“linji gwida”) (5).
3.        F’dan il-każ, permezz tal-appell tagħha, il-Kummissjoni titlob l-annullament tas-sentenza tal-Qorti Ġenerali tal-Unjoni Ewropea tat‑28 ta’ Mejju 2020, CK Telecoms UK Investments vs Il‑Kummissjoni (iktar ’il quddiem is-“sentenza appellata”) (6), li permezz tagħha hija annullat id-Deċiżjoni tal-Kummissjoni C(2016) 2796 final tal‑11 ta’ Mejju 2016 li tiddikjara inkompatibbli mas-suq intern il-konċentrazzjoni relatata mal-akkwist ta’ Telefónica Europe plc minn Hutchison 3G UK Investments Ltd (iktar ’il quddiem id-“deċiżjoni kontenzjuża”) (7). Skont il-Qorti Ġenerali, il-Kummissjoni, essenzjalment, kisret ir-rekwiżiti ta’ prova applikabbli fil-qasam tal-kontroll tal-konċentrazzjonijiet li jagħtu lok għal effetti mhux ikkoordinati f’suq oligopolistiku. Fil-kuntest tal-appell tagħha, il-Kummissjoni tikkontesta, essenzjalment, kemm dawn ir-rekwiżiti kif ukoll il-portata tal-istħarriġ li l-Qorti Ġenerali eżerċitat f’dan ir-rigward bħala inkompatibbli mal-kriterji rilevanti li jirriżultaw mill-ġurisprudenza tal-Qorti tal-Ġustizzja, b’mod partikolari, mis-sentenza tal‑10 ta’ Lulju 2008, Bertelsmann u Sony Corporation of America vs Impala (8).
II.    Il‑fatti li wasslu għall‑kawża
A.      Il‑fatti
4.        Il-Qorti Ġenerali stabbilixxiet il-fatti li wasslu għall-kawża fil-punti 1 sa 25 tas-sentenza appellata li, għall-bżonnijiet ta’ din il-proċedura ta’ appell, jistgħu jinġabru fil-qosor kif ġej.
5.        Fil‑11 ta’ Settembru 2015, il-Kummissjoni rċeviet notifika, konformement mal-Artikolu 4 tar-Regolament Nru 139/2004, ta’ abbozz ta’ konċentrazzjoni li permezz tagħha CK Hutchison Holdings Ltd, permezz tas-sussidjarja indiretta tagħha Hutchison 3G UK Investments, li saret ir-rikorrenti fl-ewwel istanza, CK Telecoms UK Investments Ltd (iktar ’il quddiem “CK Telecoms”), kienet qiegħda tippjana li takkwista, fis-sens tal-Artikolu 3(1)(b) ta’ dan ir-regolament, il-kontroll esklużiv ta’ Telefónica Europe (iktar ’il quddiem “O2”).
6.        Fiż-żmien tal-fatti li wasslu għal din il-kawża, fis-suq tal-bejgħ bl-imnut tas-servizzi ta’ telekomunikazzjonijiet mobbli fir-Renju Unit (iktar ’il quddiem is-“suq tal-bejgħ bl-imnut”), kien hemm erba’ operaturi ta’ network mobbli: EE Ltd, li hija sussidjarja ta’ BT Group plc, akkwistata minn din tal-aħħar fl‑2016 (iktar ’il quddiem, meqjusa flimkien, “BT/EE”), O2, Vodafone u Hutchison 3G UK Ltd (iktar ’il quddiem “Three”), sussidjarja indiretta ta’ CK Hutchison Holdings, li s-sehem tas-suq tagħhom f’termini ta’ abbonati kien ta’ madwar [bejn 30 u 40 %], [bejn 20 u 30 %], [bejn 10 u 20 %] u [bejn 10 u 20 %], rispettivament. Il-konċentrazzjoni li hija s-suġġett ta’ din il-kawża (iktar ’il quddiem il-“konċentrazzjoni inkwistjoni”) kienet tippermetti lill-entità li toriġina mill-konċentrazzjoni, li tgħaqqad lil Three u O2 (iktar ’il quddiem, meqjusa flimkien, il-“partijiet fil-konċentrazzjoni”), sabiex tirrappreżenta madwar [bejn 30 u 40 %] tas-suq tal-bejgħ bl-imnut u li ssir għalhekk l-attur prinċipali ta’ dan is-suq, qabel l-operatur storiku preċedenti BT/EE u Vodafone.
7.        Minbarra dawn l-operaturi ta’ network mobbli, is-suq tal-bejgħ bl-imnut kellu wkoll diversi operaturi ta’ networks mobbli virtwali, bħal Tesco Mobile, Virgin Mobile u TalkTalk, li ma kinux is-sidien tan-networks li kienu jużaw sabiex jipprovdu servizzi mobbli lill-konsumaturi tar-Renju Unit u li għalhekk kienu kkonkludew ftehimiet ma’ wieħed mill-operaturi ta’ network mobbli sabiex ikollhom aċċess għan-network tiegħu bi prezzijiet tal-bejgħ bl-ingrossa. Is-sidien ta’ Tesco Mobile kienu, f’sehem ugwali, Tesco u O2. Is-suq tal-bejgħ bl-imnut kellu wkoll bejjiegħa mill-ġdid (iktar ’il quddiem, meqjusa flimkien mal-operaturi ta’ networks mobbli virtwali, l-“operaturi mhux ONM”) u bejjiegħa bl-imnut indipendenti, bħal Dixons.
8.        Karatteristika ta’ dan is-suq kienet li BT/EE u Three, minn naħa, u Vodafone u O2, min-naħa l-oħra, kienu kkonsolidaw in-networks tagħhom permezz ta’ ftehimiet ta’ qsim tan-network. Dan kien jippermetti lil BT/EE u Three (il-ftehim MBNL, iktar ’il quddiem “MBNL”) u lil Vodafone u O2 (il-ftehim Beacon, iktar ’il quddiem “Beacon”) rispettivament biex jaqsmu l-ispejjeż tal-implimentazzjoni tan-networks tagħhom filwaqt li jibqgħu f’kompetizzjoni fil-livell tal-kummerċ bl-imnut.
9.        Fit‑2 ta’ Ottubru 2015, ir-Renju Unit tal-Gran Brittanja u l-Irlanda ta’ Fuq talab, permezz tal-Competition and Markets Authority (CMA) (l-Awtorità tal-Kompetizzjoni u s-Swieq, ir-Renju Unit), li l-konċentrazzjoni inkwistjoni tiġi rriferuta lilu, fuq il-bażi tal-Artikolu 9(2)(a) tar-Regolament Nru 139/2004. F’din it-talba, ir-Renju Unit ikkunsidra li l-konċentrazzjoni kienet thedded li tfixkel b’mod sinjifikattiv il-kompetizzjoni fis-suq tal-bejgħ bl-imnut kif ukoll fis-suq tal-bejgħ bl-ingrossa tal-aċċess u tal-oriġini ta’ telefonati fuq in-networks mobbli pubbliċi fir-Renju Unit (iktar ’il quddiem is-“suq tal-bejgħ bl-ingrossa”). Barra minn hekk, ir-Renju Unit sostna li huwa kien jinsab fl-aħjar pożizzjoni sabiex jittratta l-konċentrazzjoni inkwistjoni.
10.      Fl‑4 ta’ Diċembru 2015, il-Kummissjoni adottat id-Deċiżjoni C(2015) 8534 final, dwar l-Artikolu 9 tar-Regolament Nru 139/2004 fil-Każ M.7612 Hutchison 3G UK vs Telefónica UK, li permezz tagħha hija ċaħdet din it-talba għal rinviju. F’din id-deċiżjoni, hija invokat b’mod partikolari n-neċessità li jkun hemm koerenza u uniformità fl-evalwazzjoni tal-konċentrazzjonijiet fis-settur tat-telekomunikazzjonijiet fi Stati Membri differenti u l-esperjenza kunsiderevoli li hija kisbet fl-evalwazzjoni tal-konċentrazzjonijiet fis-swieq Ewropej tat-telekomunikazzjonijiet mobbli.
11.      Fi tmiem l-ewwel fażi tal-investigazzjoni, il-Kummissjoni kkonkludiet li l-konċentrazzjoni kienet tqajjem dubji serji dwar il-kompatibbiltà tagħha mas-suq intern u, fit‑30 ta’ Ottubru 2015, hija ddeċidiet li tniedi l-proċedura prevista fl-Artikolu 6(1)(ċ) tar-Regolament Nru 139/2004.
12.      Billi bbażat ruħha fuq it-tieni fażi tal-investigazzjoni, li kienet tikkompleta l-konklużjonijiet tal-ewwel fażi, il-Kummissjoni ħarġet dikjarazzjoni tal-oġġezzjonijiet fl‑4 ta’ Frar 2016. Fis‑26 ta’ Frar 2016, CK Telecoms ressqet l-osservazzjonijiet bil-miktub tagħha dwar id-dikjarazzjoni tal-oġġezzjonijiet.
13.      Sabiex jiġu solvuti l-problemi ta’ kompetizzjoni esposti fid-dikjarazzjoni tal-oġġezzjonijiet, din il-kumpannija ressqet l-ewwel sensiela ta’ impenji fit‑2 ta’ Marzu 2016.
14.      Fuq talba tal-imsemmija kumpannija, saret seduta fis‑7 ta’ Marzu 2016.
15.      Fil‑15 ta’ Marzu 2016, din l-istess kumpannija ressqet impenji emendati (iktar ’il quddiem it-“tieni sensiela ta’ impenji”). Fit‑18 ta’ Marzu 2016, il-Kummissjoni kkonsultat mal-atturi tas-suq dwar din it-tieni sensiela ta’ impenji. Din il-konsultazzjoni twettqet, l-ewwel, ma’ fornituri, attwali u potenzjali, ta’ servizzi ta’ telekomunikazzjonijiet mobbli fir-Renju Unit, fornituri ta’ servizzi ta’ infrastruttura fis-settur tat-telekomunikazzjonijiet mobbli kif ukoll l-assoċjazzjonijiet MVNO Europe u iMVNOx u, it-tieni, mal-awtoritajiet nazzjonali tar-regolazzjoni tat-telekomunikazzjonijiet, fosthom l-awtorità tar-regolazzjoni tat-telekomunikazzjonijiet tar-Renju Unit (Ofcom). Barra minn hekk, l-awtoritajiet nazzjonali tal-kompetizzjoni tar-Renju Unit, tal-Ġermanja u tal-Pajjiżi l-Baxxi esprimew il-perspettiva tagħhom dwar it-tieni sensiela ta’ impenji.
16.      Fis‑17 u fit‑23 ta’ Marzu 2016, il-Kummissjoni indirizzat lil CK Telecoms ittri li fihom hija enfasizzat provi ġodda li kienu jinsabu fil-fajl tagħha u li kienu mehmuża mal-konklużjonijiet preliminari tad-dikjarazzjoni tal-oġġezzjonijiet. Fid‑29 ta’ Marzu u fl‑4 ta’ April 2016 rispettivament, CK Telecoms ressqet osservazzjonijiet bil-miktub bi tweġiba għall-espożizzjonijiet tal-fatti tas‑17 u tat‑23 ta’ Marzu 2016.
17.      Fis‑6 ta’ April 2016, wara l-konsultazzjoni mal-atturi tas-suq, din il-kumpannija ssottomettiet sensiela ġdida ta’ impenji emendati.
18.      Il-Kumitat Konsultattiv fil-qasam tal-konċentrazzjonijiet eżamina l-abbozz ta’ deċiżjoni tal-Kummissjoni fis‑27 ta’ April 2016 u ħareġ opinjoni favorevoli.
19.      Fil‑11 ta’ Mejju 2016, il-Kummissjoni adottat id-deċiżjoni kontenzjuża.
B.      Id‑deċiżjoni kontenzjuża
20.      Fid-deċiżjoni kontenzjuża, il-Kummissjoni ddefinixxiet żewġ swieq rilevanti, jiġifieri s-suq tal-bejgħ bl-imnut u s-suq tal-bejgħ bl-ingrossa.
21.      Il-Kummissjoni żviluppat tliet teoriji tad-dannu, li kollha huma bbażati fuq l-eżistenza ta’ effetti “mhux ikkoordinati” f’suq oligopolistiku.
22.      L-ewwel żewġ teoriji tad-dannu huma relatati mas-suq tal-bejgħ bl-imnut, filwaqt li t-tielet waħda hija relatata mas-suq tal-bejgħ bl-ingrossa.
23.      B’mod iktar partikolari, l-ewwel teorija tad-dannu hija relatata mal-eżistenza ta’ effetti mhux ikkoordinati fis-suq tal-bejgħ bl-imnut marbuta mal-eliminazzjoni ta’ restrizzjonijiet kompetittivi qawwija. Essenzjalment, skont il-Kummissjoni, it-tnaqqis qawwi tal-kompetizzjoni li kien jirriżulta mill-konċentrazzjoni inkwistjoni kien probabbilment iwassal għal żieda fil-prezzijiet tas-servizzi ta’ telefonija mobbli fir-Renju Unit u limitazzjoni tal-għażla għall-konsumaturi.
24.      Skont it-tieni teorija tad-dannu, relatata mal-eżistenza ta’ effetti mhux ikkoordinati fis-suq tal-bejgħ bl-imnut marbuta mal-qsim tan-network, it-tranżazzjoni seta’ jkollha wkoll effett negattiv fuq il-kwalità tas-servizzi għall-konsumaturi tar-Renju Unit billi jiġi mfixkel l-iżvilupp tal-infrastruttura ta’ network mobbli fir-Renju Unit.
25.      It-tielet teorija tad-dannu hija relatata mal-eżistenza ta’ effetti mhux ikkoordinati marbuta mal-eliminazzjoni ta’ restrizzjonijiet kompetittivi qawwija fis-suq tal-bejgħ bl-ingrossa. F’dan is-suq, l-erba’ operaturi ta’ network mobbli jipprovdu servizzi ta’ hosting lill-operaturi mhux ONM li, min-naħa tagħhom, joffru servizzi ta’ bejgħ bl-imnut lill-abbonati. B’mod partikolari, il-konċentrazzjoni inkwistjoni tirriskja, skont il-Kummissjoni, li jkollha effetti mhux ikkoordinati sinjifikattivi fis-suq tal-bejgħ bl-ingrossa li jirriżultaw minn tnaqqis fin-numru ta’ operaturi ta’ network mobbli minn erbgħa għal tlieta, l-eliminazzjoni ta’ Three bħala mutur importanti tal-kompetizzjoni, it-tneħħija tar-restrizzjonijiet kompetittivi sinjifikattivi li fil-passat il-partijiet kienu jimponu fuq xulxin u tnaqqis tal-pressjonijiet kompetittivi fuq l-atturi li jifdal.
26.      Fir-rigward taż-żieda fl-effikaċja allegata minn CK Telecoms, il-Kummissjoni qieset li din la kienet verifikabbli, la speċifika għall-konċentrazzjoni inkwistjoni u lanqas setgħet tkun ta’ benefiċċju għall-konsumaturi.
27.      Fl-aħħar taqsima tad-deċiżjoni kontenzjuża, il-Kummissjoni eżaminat il-miżuri korrettivi proposti minn CK Telecoms fil-forma ta’ impenji. Il-Kummissjoni kkunsidrat li t-tieni sensiela ta’ impenji ma kinitx tneħħi l-problemi elenkati dwar il-kompetizzjoni u li t-tielet sensiela ta’ impenji, proposta fis‑6 ta’ April 2016, ma kinitx tneħħi kompletament il-problemi kkonstatati dwar il-kompetizzjoni u ma kienet la eżawrjenti u lanqas effikaċi fl-aspetti kollha.
28.      Għaldaqstant, il-Kummissjoni ddikjarat il-konċentrazzjoni inkwistjoni bħala inkompatibbli mas-suq intern.
C.      Is‑sentenza appellata
29.      Permezz ta’ att ippreżentat fir-Reġistru tal-Qorti Ġenerali fil‑25 ta’ Lulju 2016, CK Telecoms ippreżentat rikors intiż għall-annullament tad-deċiżjoni kontenzjuża.
30.      Insostenn ta’ dan ir-rikors, CK Telecoms invokat ħames motivi li jikkontestaw suċċessivament it-tliet teoriji tad-dannu żviluppati fid-deċiżjoni kontenzjuża, kif ukoll il-konklużjonijiet tal-Kummissjoni relatati mal-impenji meħuda sabiex twieġeb għat-tħassib ta’ din l-istituzzjoni.
31.      L-ewwel u r-raba’ motiv tal-ewwel istanza kienu jirrigwardaw rispettivament l-ewwel u t-tielet teorija tad-dannu żviluppati fid-deċiżjoni kontenzjuża, dwar it-tneħħija tal-kompetizzjoni bejn Three u O2 fis-suq tal-bejgħ bl-imnut (l-ewwel motiv) u fis-suq tal-bejgħ bl-ingrossa (ir-raba’ motiv). It-tieni motiv kien jirrigwarda l-evalwazzjoni tax-xenarju ta’ ksur imwettqa mill-Kummissjoni, li fuqha kienet tibbaża l-evalwazzjoni tas-swieq tal-bejgħ bl-imnut u bl-ingrossa. It-tielet motiv kien jirrigwarda t-tieni teorija tad-dannu dwar is-suq tal-bejgħ bl-imnut, dwar il-qsim tan-network, u dwar l-impenji relatati mal-qsim tan-network. Il-ħames motiv kien relatat mal-impenji l-oħra sottomessi minn CK Telecoms.
32.      Permezz tas-sentenza appellata, il-Qorti Ġenerali annullat id-deċiżjoni kontenzjuża fl-intier tagħha essenzjalment għar-raġuni li l-Kummissjoni ma kinitx issodisfat ir-rekwiżiti ta’ prova relatati mal-wiri ta’ effetti kkoordinati li jagħtu lok għal tfixkil sinjifikattiv għal kompetizzjoni effettiva, fis-sens tal-Artikolu 2(3) tar-Regolament Nru 139/2004. Għal dan l-għan, il-Qorti Ġenerali laqgħet xi lmenti tat-tieni parti tal-ewwel motiv, relatati mal-klassifikazzjoni ta’ Three bħala “mutur importanti tal-kompetizzjoni”, kif ukoll it-tielet u l-ħames parti ta’ dan il-motiv, relatati rispettivament, mal-evalwazzjoni tal-prossimità tal-kompetizzjoni u mal-effetti kwantitattivi tal-konċentrazzjoni fuq il-prezzijiet. Hija laqgħet ukoll l-ewwel, it-tielet, ir-raba’, il-ħames u s-sitt parti tat-tielet motiv li jirrigwardaw in-neċessità u l-portata tal-konverġenza bejn il-partijiet għall-ftehimiet ta’ qsim tan-network, il-kapaċità ta’ Three li tostakola l-implimentazzjonijiet unilaterali ta’ BT/EE jew li tittardjahom, l-effett negattiv eventwali tal-konċentrazzjoni fuq il-kompetituri u mhux fuq il-kompetizzjoni, id-dannu għall-pożizzjoni kompetittiva ta’ operaturi oħra ta’ network mobbli u l-effett ta’ trasparenza msaħħa fuq l-investiment globali fin-networks. Fl-aħħar nett, il-Qorti Ġenerali laqgħet l-ewwel tliet partijiet tar-raba’ motiv li jirrigwardaw l-effetti mhux ikkoordinati fis-suq tal-bejgħ bl-ingrossa.
III. Il‑proċedura quddiem il‑Qorti tal‑Ġustizzja u t‑talbiet tal‑partijiet
33.      Permezz ta’ att ippreżentat fir-Reġistru tal-Qorti tal-Ġustizzja fis‑7 ta’ Awwissu 2020, il-Kummissjoni ppreżentat dan l-appell.
34.      Permezz ta’ att ieħor ippreżentat f’din l-istess data, il-Kummissjoni talbet lill-Qorti tal-Ġustizzja tirriżerva, fir-rigward ta’ EE biss, waħda miż-żewġ intervenjenti fl-ewwel istanza, trattament kunfidenzjali għal ċerti partijiet minn dan l-appell li jinkludu informazzjoni koperta mis-sigriet kummerċjali u li kienu jikkorrispondu għal informazzjoni li għaliha l-Qorti Ġenerali kienet tat trattament kunfidenzjali fl-ewwel istanza. Permezz tad-digriet tiegħu tal‑1 ta’ Ottubru 2020, Il‑Kummissjoni vs CK Telecoms UK Investments (9), il-President tal-Qorti tal-Ġustizzja laqa’ din it-talba.
35.      Permezz ta’ att ippreżentat fir-Reġistru tal-Qorti tal-Ġustizzja fl‑20 ta’ Novembru 2020, CK Telecoms talbitha tirriżerva, fir-rigward ta’ EE biss, trattament kunfidenzjali għal ċerta informazzjoni li tinsab fir-risposta tagħha li kienet koperta mis-sigriet kummerċjali, u f’dan ir-rigward, ma kellhiex tiġi kkomunikata lil EE, peress li din tal-aħħar hija kompetitriċi ta’ CK Telecoms, u li kienet tikkorrispondi għal informazzjoni li għaliha l-Qorti Ġenerali kienet tat trattament kunfidenzjali fl-ewwel istanza fir-rigward ta’ EE. Permezz tad-digriet tiegħu tas‑26 ta’ Jannar 2021, Il‑Kummissjoni vs CK Telecoms UK Investments (10), il-President tal-Qorti tal-Ġustizzja rriżerva, fir-rigward ta’ EE, trattament kunfidenzjali ta’ din ir-risposta.
36.      Permezz ta’ att ippreżentat fir-Reġistru tal-Qorti tal‑Ġustizzja fl‑24 ta’ Marzu 2021, l-Awtorità tas-Sorveljanza EFTA talbet li tiġi aċċettata tintervjeni f’din il-kawża insostenn tat-talbiet tal-Kummissjoni. Permezz tad-digriet tiegħu tal‑4 ta’ Ġunju 2021, Il‑Kummissjoni vs CK Telecoms UK Investments (11), il-President tal-Qorti tal-Ġustizzja aċċetta li l-Awtorità tas-Sorveljanza EFTA tippreżenta s-sottomissjonijiet tagħha waqt is-seduta għas-sottomissjonijiet orali.
37.      Il-Kummissjoni, sostnuta mill-Awtorità tas-Sorveljanza EFTA, titlob li l-Qorti tal-Ġustizzja jogħġobha:
–        tannulla s-sentenza appellata;
–        tibgħat il-kawża lura quddiem il-Qorti Ġenerali;
–        tikkundanna lil CK Telecoms għall-ispejjeż marbuta ma’ dan l-appell; u
–        tirriżerva l-ispejjeż tal-proċedura fl-ewwel istanza.
38.      CK Telecoms titlob li l-Qorti tal-Ġustizzja jogħġobha:
–        tiċħad l-appell u
–        tikkundanna lill-Kummissjoni u l-intervenjenti għall-ispejjeż kemm ta’ quddiem il-Qorti Ġenerali kif ukoll ta’ quddiem il-Qorti tal-Ġustizzja.
39.      Fil‑5 ta’ Mejju 2022, il-Qorti tal-Ġustizzja stiednet lill-partijiet u lill-Awtorità tas-Sorveljanza EFTA jwieġbu għall-mistoqsijiet bil-miktub, parzjalment bil-miktub, li huma għamlu fit-termini imposti, u parzjalment fis-seduta.
40.      Is-sottomissjonijiet u t-tweġibiet għall-mistoqsijiet tal-Qorti tal-Ġustizzja tal-partijiet u tal-Awtorità tas-Sorveljanza EFTA nstemgħu waqt is-seduta tal‑14 ta’ Ġunju 2022.
IV.    Evalwazzjoni
A.      Osservazzjonijiet preliminari
41.      Din il-kawża hija l-ewwel kawża li toffri lill-Qorti tal-Ġustizzja l-possibbiltà li tiddeċiedi dwar il-kunċett ta’ “tfixkil sinjifikattiv għal kompetizzjoni effettiva”, sa fejn dan huwa bbażat fuq effetti mhux ikkoordinati, u li tagħti preċiżazzjonijiet kemm dwar ir-rekwiżiti ta’ prova li l-Kummissjoni għandha tosserva għall-finijiet tal-implimentazzjoni ta’ dan il-kunċett kif ukoll dwar il-portata tal-istħarriġ tal-legalità li l-qorti tal-Unjoni għandha teżerċita f’dan ir-rigward.
42.      Fil-fatt, f’dan il-każ, huwa stabbilit li l-konċentrazzjoni inkwistjoni ma tatx lok għal ħolqien jew għal tisħiħ ta’ pożizzjoni dominanti fis-swieq rilevanti, li kollha għandhom struttura oligopolistika. Madankollu, skont id-deċiżjoni kontenzjuża, hija tista’ toħloq fihom effetti mhux ikkoordinati li, bħala prinċipju, huma suffiċjenti sabiex jissodisfaw il-kunċett ta’ “tfixkil sinjifikattiv għall-kompetizzjoni effettiva”, fis-sens tal-Artikolu 2(3) tar-Regolament Nru 139/2004. Sabiex turi l-preżenza ta’ tali tfixkil maħluq minn effetti mhux ikkoordinati, il-Kummissjoni bbażat ruħha, f’din id-deċiżjoni, fuq tliet teoriji tad-dannu li jirrigwardaw is-swieq rilevanti tal-bejgħ bl-imnut u tal-bejgħ bl-ingrossa (ara l-punti 21 sa 25 iktar ’il fuq).
43.      Peress li l-Qorti Ġenerali fil-parti l-kbira ma laqgħetx dan l-approċċ tal-Kummissjoni, din qajmet sitt aggravji bbażati, essenzjalment, l-ewwel, fuq żball ta’ liġi sa fejn il-Qorti Ġenerali applikat rekwiżit ta’ prova iktar strett minn dak irrikonoxxut mill-Qorti tal-Ġustizzja, it-tieni, fuq interpretazzjoni żbaljata tal-kunċett ta’ “tfixkil sinjifikattiv għal kompetizzjoni effettiva” previst fl-Artikolu 2(3) tar-Regolament Nru 139/2004, it-tielet, fuq żball ta’ liġi sa fejn il-Qorti Ġenerali allegatament eċċediet il-limiti tal-istħarriġ ġudizzjarju billi interpretat il-kunċetti ta’ “mutur importanti tal-kompetizzjoni” u “kompetituri mill-qrib” u sostniet b’mod żbaljat interpretazzjoni bbażata fuq żnaturament kemm tad-deċiżjoni kontenzjuża kif ukoll tar-risposta ppreżentata quddiemha, ir-raba’, fuq żnaturament tal-argument tal-Kummissjoni li jirrigwarda l-analiżi kwantitattiva tagħha dwar il-pressjoni għaż-żieda mistennija fil-prezzijiet (upward pricing pressure, iktar ’il quddiem l-“analiżi UPP”) u fuq żbalji ta’ liġi tal-Qorti Ġenerali fl-evalwazzjoni tagħha ta’ din l-analiżi, il-ħames, fuq żball ta’ liġi sa fejn il-Qorti Ġenerali ma evalwat il-fatturi u l-provi rilevanti kollha, u s-sitt, fuq żnaturament tad-deċiżjoni kontenzjuża għal dak li jirrigwarda l-analiżi ta’ degredazzjoni possibbli tal-kwalità tan-network tal-entità li toriġina mill-konċentrazzjoni u fuq ksur tal-obbligu ta’ motivazzjoni.
44.      Il-Kummissjoni tqis li kull wieħed minn dawn l-allegati żbalji ta’ liġi huwa suffiċjenti fih innifsu sabiex iwassal għall-annullament tas-sentenza appellata. Issa, fid-dawl tal-importanza tal-kwistjonijiet imqajma minn din il-kawża u tal-fatt li hija jkollha tintbagħat lura quddiem il-Qorti Ġenerali, il-Kummissjoni tistieden lill-Qorti tal-Ġustizzja tikkjarifika kemm jista’ jkun il-kwistjonijiet legali mqajma, sabiex il-Qorti Ġenerali jkollha l-gwidi neċessarji sabiex tiddeċiedi din il-kawża b’mod definittiv.
45.      L-ewwel u t-tielet aggravju li jirrigwardaw, rispettivament, ir-rekwiżiti ta’ prova u l-portata tal-kunċett ta’ “tfixkil sinjifikattiv għal kompetizzjoni effettiva” huma għalhekk fil-qalba ta’ din il-proċedura ta’ appell. F’dan ir-rigward, id-determinazzjoni eżatta tar-rekwiżiti li jirregolaw il-prova tal-eżistenza ta’ effetti mhux ikkoordinati, minn naħa, u l-istħarriġ li l-qrati tal-Unjoni għandhom iwettqu dwar l-evalwazzjoni ta’ dan il-kunċett, min-naħa l-oħra, jinteraġixxu u jistgħu jinfluwenzaw, tal-inqas parzjalment, it-tweġibiet li għandhom jingħataw għall-partijiet differenti ta’ dawn l-aggravji. Din il-preċiżazzjoni tidher iktar importanti ladarba mid-dibattiti kontradittorji bejn il-partijiet, inkluż fis-seduta, jirriżulta li l-kunċett ta’ “tfixkil sinjifikattiv għal kompetizzjoni effettiva”, il-portata tal-istħarriġ ġudizzjarju relatat mal-implimentazzjoni tiegħu mill-Kummissjoni, kif ukoll ir-rekwiżiti ta’ prova marbutin miegħu, jirriskjaw li jiġu amalgamati b’mod sinjifikattiv, u anki li jiġu konfużi (12).
B.      Fuq l‑ewwel aggravju, ibbażat fuq żball ta’ liġi sa fejn il‑Qorti Ġenerali applikat rekwiżit ta’ prova iktar strett minn dak irrikonoxxut fil‑ġurisprudenza
46.      Permezz tal-ewwel aggravju tagħha, il-Kummissjoni targumenta li, billi kkunsidrat, fil-punt 118 tas-sentenza appellata, li hija kienet marbuta tipproduċi provi suffiċjenti sabiex turi bi “probabbiltà serja” l-eżistenza ta’ tfixkil sinjifikattiv għal kompetizzjoni effettiva, il-Qorti Ġenerali wettqet żball ta’ liġi billi applikat rekwiżit ta’ prova iktar strett minn dak irrikonoxxut fil-ġurisprudenza tal-Qorti tal-Ġustizzja fil-qasam tal-kontroll ta’ konċentrazzjonijiet. Barra minn hekk, permezz tat-tieni aggravju tagħha, il-Kummissjoni tallega li l-Qorti Ġenerali wettqet żball ta’ liġi, minn naħa, billi assimilat il-kundizzjonijiet li għandhom jiġu ssodisfatti sabiex jiġi kkonstatat li l-konċentrazzjoni inkwistjoni setgħet tipproduċi effetti mhux ikkoordinati għal dawk li għandhom jiġu ssodisfatti sabiex tintwera l-eżistenza ta’ pożizzjoni dominanti (l-ewwel parti), u min-naħa l-oħra, billi tat interpretazzjoni restrittiva wisq tal-Artikolu 2(3) tar-Regolament Nru 139/2004 (it-tieni parti).
47.      Preliminarjament, għandu jiġi miċħud l-argument ta’ CK Telecoms li l-appell u, b’mod partikolari, l-ewwel aggravju tiegħu huma ineffettivi, għar-raġuni li l-Kummissjoni ma kkontestatx il-kunsiderazzjonijiet tal-Qorti Ġenerali li jikkritikawha li kisret il-kunċett ta’ “tfixkil sinjifikattiv għal kompetizzjoni effettiva”, b’mod partikolari n-natura “sinjifikattiva” ta’ dan it-tfixkil allegatament ikkawżat mill-effetti mhux ikkoordinati allegati, inkluż għal dak li jirrigwarda l-evalwazzjoni tal-kunċetti ta’ “mutur importanti tal-kompetizzjoni” u “kompetituri mill-qrib”. Kif ġustament tissottometti l-Kummissjoni, b’mod partikolari mill-punti 119, 172, 216, 281 u 396 tas-sentenza appellata jsegwi li l-livell ta’ prova sostnut fil-punt 118 ta’ din is-sentenza jikkostitwixxi l-bażi nnifisha tal-evalwazzjoni ulterjuri tal-Qorti Ġenerali tal-fatti u l-provi rilevanti sabiex tikkonkludi li l-Kummissjoni naqset milli turi, b’mod suffiċjenti fid-dritt, l-eżistenza ta’ tfixkil sinjifikattiv għal kompetizzjoni effettiva, u dan ukoll fil-kuntest tar-raġunament, fl-imsemmija sentenza, li jirrigwarda l-kunċetti ta’ “mutur importanti tal-kompetizzjoni” u ta’ “kompetituri mill-qrib” li huma s-suġġett tat-tielet aggravju.
48.      Fl-ewwel lok, għandu jitfakkar, kif tagħmel ukoll il-Qorti Ġenerali fil-punti 81 et seq. tas-sentenza appellata, li l-kunċett ta’ “tfixkil sinjifikattiv għal kompetizzjoni effettiva”, fis-sens tal-Artikolu 2(2) u (3) tar-Regolament Nru 139/2004, kien is-suġġett ta’ riforma fundamentali, li seħħet bl-adozzjoni ta’ dan ir-regolament, kif juru l-premessi 25 u 26 tiegħu. Fil-fatt, skont id-dispożizzjonijiet preċedenti, jiġifieri l-Artikolu 2(2) u (3) tar-Regolament tal-Kunsill (KEE) Nru 4064/89 tal‑21 ta’ Diċembru 1989 dwar il-kontroll ta’ konċentrazzjonijiet bejn impriżi (13), dan il-kunċett kien għadu marbut mill-qrib mal-ħolqien jew mat-tisħiħ ta’ pożizzjoni dominanti (14). Fi kliem ieħor, kif jirriżulta mill-imsemmija premessi tar-Regolament Nru 139/2004, il-kriterju msejjaħ tad-“dominanza” li bħala konsegwenza tiegħu kompetizzjoni effettiva tiġi mfixkla b’mod sinjifikattiv ġie ssostitwit minn kriterju iktar wiesa’ ta’ “tfixkil sinjifikattiv għal kompetizzjoni effettiva”, li jinkludi mhux biss il-kunċett ta’ dominanza, iżda wkoll dak tal-effetti mhux ikkoordinati fi swieq oligopolistiċi.
49.      Madankollu, minn ebda test leġiżlattiv u lanqas mill-ġurisprudenza ma jirriżulta li dan il-kunċett ġdid iktar wiesa’ ta’ “tfixkil sinjifikattiv għal kompetizzjoni effettiva” huwa iktar faċli jew iktar diffiċli li jiġi implimentat mill-Kummissjoni jew li l-prova ta’ livell inqas ta’ ħsara għall-kompetizzjoni tkun suffiċjenti sabiex tawtorizza lil din l-istituzzjoni tipprojbixxi konċentrazzjoni, skont l-Artikolu 2(3) tar-Regolament Nru 139/2004. Għall-kuntrarju, kemm qabel kif ukoll wara r-riforma tal‑2004, il-Kummissjoni kienet u baqgħet marbuta tistabbilixxi “tfixkil sostanzjali għal kompetizzjoni effettiva”, indipendentement mill-kwistjoni dwar jekk dan it-tfixkil kienx/huwiex il-konsegwenza ta’ pożizzjoni dominanti jew le.
50.      Fit-tieni lok, isegwi li l-portata tal-istħarriġ ġudizzjarju fir-rigward tal-implimentazzjoni tal-kunċett ta’ “tfixkil sinjifikattiv għal kompetizzjoni effettiva”, li jikkostitwixxi kunċett tad-dritt, għandha tkun l-istess, tkun xi tkun it-tip ta’ konċentrazzjoni kkonċernata li tista’ tagħti lok għal tali tfixkil.
51.      F’dan ir-rigward, il-ġurisprudenza ppreċiżat il-kriterji li jirregolaw l-istħarriġ ġudizzjarju ta’ evalwazzjonijiet ekonomiċi kumplessi, inkluż dawk prospettivi, tal-Kummissjoni fil-kuntest tal-kontroll ta’ konċentrazzjonijiet. Fil-fatt, din l-istituzzjoni għandha marġni ta’ diskrezzjoni fil-qasam ekonomiku għall-finijiet tal-applikazzjoni tar-regoli sostantivi tar-Regolament Nru 139/2004, b’mod partikolari l-Artikolu 2 tiegħu. Minn dan jirriżulta li l-istħarriġ mill-qorti tal-Unjoni ta’ deċiżjoni tal-Kummissjoni adottata fil-qasam ta’ konċentrazzjonijiet huwa limitat għall-verifika tal-eżattezza materjali tal-fatti u għall-assenza ta’ żball manifest ta’ evalwazzjoni. Għalhekk, din il-qorti ma għandhiex tissostitwixxi l-evalwazzjoni ekonomika tagħha ma’ dik tal-Kummissjoni għall-finijiet tal-applikazzjoni ta’ dawn ir-regoli, anki jekk dan ma jimplikax li hija ma għandhiex tistħarreġ l-interpretazzjoni ġuridika, mill-Kummissjoni, ta’ data ta’ natura ekonomika (15).
52.      Il-prinċipji stabbiliti fil-punt preċedenti huma bla ħsara għall-preċiżazzjonijiet li għamlet il-Qorti tal-Ġustizzja fil-qasam tal-oneru, tal-produzzjoni u tal-livell tal-provi (16), meta il-Kummissjoni teżerċita l-marġni ta’ diskrezzjoni tagħha (17), kif ser niddiskuti iktar ’l isfel. Jibqa’ l-fatt li, fis-sentenza appellata, dawn il-prinċipji ma kinux sostnuti b’mod espliċitu mill-Qorti Ġenerali, li ddeċidiet biss, upstream, minn naħa fuq “il-portata tal-emenda magħmula mir-Regolament Nru 139/2004” (18), u min-naħa l-oħra, fuq l-“oneru tal-prova u l-livell ta’ prova fil-qasam tal-konċentrazzjonijiet” (19). Xorta jibqa’ l-fatt li, f’din is-sentenza, il-Qorti Ġenerali telqet, diversi drabi, mill-kunċett ta’ “żball manifest ta’ evalwazzjoni” sabiex tikkonkludi li hemm sempliċi “żbalji ta’ evalwazzjoni” (20). Anki jekk il-Kummissjoni rrinunzjat li tikkontesta direttament dan l-approċċ fl-appell tagħha, b’tali mod li ma jistax jiġi eżaminat lanqas f’dan il-każ, huwa jindika fih innifsu li l-Qorti Ġenerali wettqet stħarriġ ġudizzjarju iktar estensiv minn dak deskritt fil-punt 51 iktar ’il fuq.
53.      Fit-tielet lok, għandhom jiġu eżaminati iktar mill-qrib il-kriterji li jirregolaw l-oneru u l-produzzjoni tal-prova, kif ukoll il-livell ta’ prova li l-qorti tal-Unjoni għandha teħtieġ min-naħa tal-Kummissjoni meta din tipprojbixxi konċentrazzjoni minħabba tfixkil sinjifikattiv għal kompetizzjoni effettiva li jirriżulta minn effetti mhux ikkoordinati f’suq oligopolistiku.
54.      F’dan ir-rigward, inqis li għandhom isiru żewġ kunsiderazzjonijiet ta’ prinċipju, li l-ewwel waħda minnhom ma jidhirli li ġiet ikkontestata minn ebda waħda mill-partijiet, b’mod partikolari fis-seduta.
55.      Minn naħa, kif jirriżulta mis-sentenza tal‑10 ta’ Lulju 2008, Bertelsmann u Sony Corporation of America vs Impala (21), l-Artikolu 2(2) u (3) tar-Regolament Nru 139/2004 ma jimponix rekwiżiti ta’ prova differenti fil-qasam ta’ deċiżjonijiet li jawtorizzaw jew jipprojbixxu konċentrazzjoni, liema rekwiżiti huma perfettament simetriċi.
56.      Min-naħa l-oħra, minkejja li l-Qorti tal-Ġustizzja naqset milli tiddefinixxi b’mod espliċitu, f’din is-sentenza (22), il-kriterju rilevanti li jirregola l-livell ta’ prova meħtieġ bħala dak tal-“ibbilanċjar tal-probabbiltajiet”, xorta jibqa’ l-fatt li hija rrikjediet, min-naħa tal-Kummissjoni, li tipproduċi l-prova “li hija l-iktar probabbli” jew tal-“plawżibbiltà” tal-analiżi prospettiva tagħha, li tikkonsisti fl-eżami ta’ kif, fir-rigward ta’ diversi xejriet ta’ kawża u effett immaġinabbli, il-konċentrazzjoni kkonċernata tkun tista’ twassal għal tfixkil sinjifikattiv għal kompetizzjoni effettiva (23). Madankollu, kif ġustament jargumentaw kemm il-Kummissjoni kif ukoll l-Awtorità tas-Sorveljanza EFTA, ir-rekwiżit li tintwera l-probabbiltà l-iktar b’saħħitha jew il-plawżibbiltà tal-analiżi ekonomika prospettiva tal-Kummissjoni jidhirli li jikkorrispondi preċiżament għall-kriterju tal-“ibbilanċjar tal-probabbiltajiet”, kif iddeskrivejtu fil-konklużjonijiet tiegħi f’din il-kawża u li jipprovdi li ma huwiex neċessarju li l-iżvilupp tas-suq imbassar ikun “probabbli ħafna” jew “partikolarment probabbli”, jew saħansitra li jkun stabbilit “lil hinn minn kull dubju raġonevoli” (beyond a reasonable doubt) skont il-livell partikolarment għoli applikabbli fil-qasam kriminali jew kważi kriminali (24). Barra minn hekk, għall-kuntrarju tal-impressjoni mogħtija mill-aħħar parti tal-punt 118 tas-sentenza appellata, il-Qorti tal-Ġustizzja ma sostnietx, bħall-Avukat Ġenerali Tizzano, b’mod partikolari fil-każ ta’ konċentrazzjonijiet tat-tip “konglomerat”, livell ta’ prova ekwivalenti għan-neċessità li tintwera n-natura “probabbli ħafna” tal-ħolqien jew ta’ tisħiħ ta’ pożizzjoni dominanti, u għalhekk, neċessarjament ukoll tfixkil sinjifikattiv għal kompetizzjoni effettiva (25). Fi kwalunkwe każ, huwa biss il-livell ta’ prova marbut mal-kriterju tal-“plawżibbiltà” jew tal-“ibbilanċjar tal-probabbiltajiet” li jidhirli li huwa kompatibbli mas-setgħa diskrezzjonali li minnha tgawdi l-Kummissjoni fil-kuntest tal-analiżi (prospettivi) ekonomiċi kumplessi tagħha fil-qasam ta’ konċentrazzjonijiet, raġuni li għaliha l-portata tal-istħarriġ ġudizzjarju hija essenzjalment ristretta għat-tfittxija ta’ żbalji manifesti ta’ evalwazzjoni (ara l-punt 51 iktar ’il fuq) (26).
57.      Mill-banda l-oħra, il-punt 118 tas-sentenza appellata jistabbilixxi, minn naħa, li l-Kummissjoni għandha tipproduċi provi suffiċjenti sabiex turi bi “probabbiltà serja” l-eżistenza ta’ tfixkil sinjifikattiv ikkawżat mill-konċentrazzjoni inkwistjoni, u, min-naħa l-oħra, li r-rekwiżit ta’ prova applikabbli huwa, konsegwentement, “iktar strett” minn dak li permezz tiegħu tfixkil sinjifikattiv għal kompetizzjoni effettiva jkun “iktar probabbli milli improbabbli”, fuq il-bażi ta’ “bbilanċjar tal-probabbiltajiet”. Kif ġustament issostni l-Kummissjoni, għalhekk, il-Qorti Ġenerali rrikjediet livell ta’ prova ogħla bi ksur tal-premessi ġurisprudenzjali mfakkra fil-punti 55 u 56 iktar ’il fuq u għalhekk wettqet żball ta’ liġi.
58.      Din il-konklużjoni hija iktar u iktar konvinċenti peress li t-tbassir tal-futur ma jistax ikun prova “oġġettiva” u lanqas nieqes minn inċertezzi jew dubji. Għalhekk, fuq livell ġenerali jew astratt, kull analiżi prospettiva relatata mal-iżviluppi futuri ta’ suq rilevanti u mal-aġir futur tal-operaturi li (ser) ikunu attivi fih tista’ tkun ibbażata biss fuq id-determinazzjoni ta’ probabbiltà iktar jew inqas b’saħħitha, li l-plawżibbiltà tagħha, fis-sens tal-livell ta’ prova tal-“ibbilanċjar tal-probabbiltajiet”, hija tali li hija suffiċjenti, f’każ partikolari, sabiex tistabbilixxi l-fondatezza tat-teżi tal-Kummissjoni (27).
59.      Fil-fatt, huwa biss f’każ partikolari, fil-kuntest tal-eżerċizzju mill-qorti tal-Unjoni tal-evalwazzjoni libera tagħha tal-provi, li tqum il-kwistjoni dwar kif, sabiex tinkiseb il-konvinzjoni ta’ din il-qorti, tali plawżibbiltà tista’ tiġi sostnuta bl-għajnuna ta’ provi suffiċjentement sinjifikattivi u konvinċenti, li l-importanza tal-kwalità tagħha kienet enfasizzata mill-ġurisprudenza fir-rigward ta’ konċentrazzjonijiet li jagħtu lok għal pożizzjonijiet dominanti tat-tip “konglomerat” jew “kollettivi” (28). Mill-banda l-oħra, kif ġie ppreċiżat mill-ġurisprudenza, fuq livell ġenerali, la t-tip ta’ konċentrazzjoni u lanqas in-natura kumplessa tal-evalwazzjoni tal-plawżibbiltà tal-effetti ta’ konċentrazzjoni ma għandhom, bħala tali, effett fuq il-livell ta’ prova meħtieġ li għalhekk jibqa’ unitarju fil-każijiet kollha (29). Għall-kuntrarju, fid-dawl tal-uniċità tal-kunċett ta’ “tfixkil sinjifikattiv għal kompetizzjoni effettiva”, tkun xi tkun it-tip ta’ konċentrazzjoni prevista (ara l-punt 49 iktar ’il fuq), u tas-simetrija tar-rekwiżiti ta’ prova mfakkra fil-punt 55 iktar ’il fuq, ma teżisti ebda ġustifikazzjoni sabiex jintalab livell ta’ prova ogħla fil-każ ta’ konċentrazzjonijiet li jagħtu lok għal effetti mhux ikkoordinati fuq swieq oligopolistiċi ħlief fil-każ ta’ konċentrazzjonijiet li jagħtu lok għal pożizzjonijiet dominanti tat-tip “konglomerat” jew “kollettivi”.
60.      Mill-kunsiderazzjonijiet preċedenti jirriżulta li l-punt 118 tas-sentenza appellata huwa vvizzjat minn żball ta’ liġi. L-istess japplika għall-konstatazzjoni esposta fil-punt 111 ta’ din is-sentenza li tipprovdi, essenzjalment, li livell ta’ prova ogħla għandu jkun meħtieġ mill-qorti tal-Unjoni meta l-Kummissjoni tressaq, insostenn ta’ tfixkil sinjifikattiv għall-kompetizzjoni effettiva mqajjem fir-rigward ta’ konċentrazzjoni, teorija tad-dannu li hija kumplessa jew inċerta, jew tirriżulta minn relazzjoni ta’ kawża u effett li diffiċli li tiġi stabbilita.
61.      F’dawn il-punti, il-Qorti Ġenerali tħawwad il-konvinzjoni li għandha tikseb il-qorti tal-Unjoni, f’każ partikolari, fl-eżerċizzju tal-evalwazzjoni libera tagħha tal-provi sottomessi lilha insostenn tal-plawżibbiltà tad-diversi konsegwenzi ta’ din t-tranżazzjoni u tal-identifikazzjoni ta’ dik li l-probabbiltà tagħha hija ikbar (30), minn naħa, mal-livell ta’ prova uniformi u ġeneralment applikabbli, li huwa bbażat fuq il-kriterju tal-“ibbilanċjar tal-probabbiltajiet”, min-naħa l-oħra. Barra minn hekk, minkejja li, fl-aħħar tal-punt 113 tas-sentenza appellata, il-Qorti Ġenerali tikkonstata li hija stess hija suġġetta għall-kriterju tal-“ikbar probabbiltà”, huwa b’mod kemm kontradittorju kif ukoll żbaljat li fl-aħħar nett fil-punt 118 ta’ din is-sentenza ċaħditu billi rrikjediet livell ta’ prova iktar strett. Finalment, b’mod partikolari, il-punti 332 u 368 tal-imsemmija sentenza, li jirreferu għall-punt 111 tal-istess sentenza, juru li dan l-iżball ta’ liġi wassal effettivament għal konsegwenza fis-segwitu tal-evalwazzjoni tal-Qorti Ġenerali (31).
62.      Minn dan jirriżulta li l-kunsiderazzjonijiet żviluppati fil-punti 110 sa 118 tas-sentenza appellata huma vvizzjati bi żbalji ta’ liġi.
63.      F’dan ir-rigward, l-argument ta’ CK Telecoms imressaq fis-seduta li l-livell ta’ prova meħtieġ għandu jkun ogħla f’dan il-każ sabiex jiġi evitat li, fl-eżerċizzju tas-setgħa diskrezzjonali tagħha, il-Kummissjoni tipprojbixxi, b’mod sistematiku, konċentrazzjonijiet orizzontali fi swieq oligopolistiċi minħabba allegati effetti mhux ikkoordinati, ma jistax jirnexxi. CK Telecoms ma tinvoka ebda prova konvinċenti sabiex turi li tali approċċ huwa previst jew effettivament possibbli fid-dawl tal-kriterji ġurisprudenzjali stabbiliti fil-punti 51 u 56 iktar ’il fuq.
64.      Dan huwa inqas u inqas il-każ ladarba, skont il-punti 26 sa 38 tal-linji gwida, il-Kummissjoni għandha tistabbilixxi u tevalwa bosta fatturi u provi li jistgħu jagħtu lok għall-konklużjoni tal-eżistenza ta’ effetti mhux ikkoordinati, u għalhekk, ta’ tfixkil sinjifikattiv għal kompetizzjoni effettiva, approċċ li l-Kummissjoni segwiet f’dan il-każ. Kif irrikonoxxiet il-Qorti Ġenerali stess, fil-punt 287 tas-sentenza appellata, għal dan l-għan, din l-istituzzjoni kienet eżaminat suċċessivament diversi fatturi fil-premessi 330 sa 1174 tad-deċiżjoni kontenzjuża u ġabret fil-qosor l-evalwazzjoni kwalitattiva u kwantitattiva tagħha fil-premessi 1175 sa 1225 ta’ din id-deċiżjoni, sabiex imbagħad wettqet evalwazzjoni globali fil-premessi 1226 u 1227 tal-imsemmija deċiżjoni.
65.      Konsegwentement, l-ewwel aggravju għandu jintlaqa’.
66.      Barra minn hekk, minn dan isegwi li, li kieku l-Qorti tal-Ġustizzja kellha ssegwi l-approċċ propost iktar ’il fuq, dawn l-iżbalji ta’ liġi kienu jkunu suffiċjenti, bħala prinċipju, fihom innifishom sabiex jannullaw is-sentenza appellata mingħajr ma jiġu eżaminati l-aggravji l-oħra tal-Kummissjoni u sabiex il-kawża tintbagħat lura lill-Qorti Ġenerali.
67.      Madankollu, għall-finijiet ta’ kompletezza, skont it-talba tal-Kummissjoni u fid-dawl tan-numru kbir ta’ lmenti li l-Qorti Ġenerali għamlitilha li kisret ir-regoli applikabbli, ser neżamina wkoll l-aggravji l-oħra tal-appell. Jidhirli li huwa utli wkoll li jiġu ċċarati massimu ta’ kwistjonijiet ta’ liġi fil-kuntest ta’ possibbiltà li din il-kawża tintbagħat lura lill-Qorti Ġenerali.
C.      Fuq it‑tieni aggravju, ibbażat fuq interpretazzjoni żbaljata tal‑Artikolu 2(3) tar‑Regolament Nru 139/2004
68.      It-tieni aggravju jinkludi żewġ partijiet, ibbażati, l-ewwel, fuq żball ta’ liġi sa fejn il-Qorti Ġenerali assimilat il-kundizzjonijiet intiżi sabiex jiġi stabbilit li l-konċentrazzjoni inkwistjoni tista’ tipproduċi effetti mhux ikkoordinati għal dawk intiżi sabiex tiġi stabbilita l-eżistenza ta’ pożizzjoni dominanti, u t-tieni, fuq interpretazzjoni restrittiva tal-Artikolu 2(3) tar-Regolament Nru 139/2004.
1.      Fuq l‑ewwel parti tat‑tieni aggravju, ibbażata fuq żball ta’ liġi sa fejn il‑Qorti Ġenerali assimilat il‑kundizzjonijiet intiżi sabiex jiġi stabbilit li l‑konċentrazzjoni inkwistjoni tista’ tipproduċi effetti mhux ikkoordinati għal dawk intiżi sabiex tiġi stabbilita l‑eżistenza ta’ pożizzjoni dominanti
69.      Permezz tal-ewwel parti tat-tieni aggravju, il-Kummissjoni tqis li, fil-punt 90 tas-sentenza appellata, billi użat l-espressjoni “hija stess”, il-Qorti Ġenerali assimilat il-kundizzjonijiet intiżi sabiex jiġi stabbilit li l-konċentrazzjoni inkwistjoni tista’ tipproduċi effetti mhux ikkoordinati għal dawk intiżi sabiex tiġi stabbilita l-eżistenza ta’ pożizzjoni dominanti, u għalhekk, wettqet interpretazzjoni restrittiva tal-Artikolu 2(3) tar-Regolament Nru 139/2004.
70.      Madankollu, kif targumenta CK Telecoms, dan l-argument huwa ineffettiv sa fejn jikkontesta kunsiderazzjoni ġenerali tal-Qorti Ġenerali li ma servietx bħala bażi għal evalwazzjoni konkreta ta’ allegat żball tal-Kummissjoni mwettaq fl-applikazzjoni tal-kunċett ta’ “tfixkil sinjifikattiv għal kompetizzjoni effettiva”, fis-sens tal-Artikolu 2(3) tar-Regolament Nru 139/2004. Għalhekk, il-Kummissjoni ma tidentifika ebda test fis-sentenza appellata li huwa bbażat fuq din il-kunsiderazzjoni, fis-sens li din l-istituzzjoni ibbażat ruħha, fid-deċiżjoni kontenzjuża, fuq setgħa fis-suq tal-entità li toriġina mill-konċentrazzjoni li tkun ekwivalenti għal dik marbuta ma’ pożizzjoni dominanti u li tkun tagħtiha l-kapaċità li tiddetermina (unilateralment) il-parametri tal-kompetizzjoni, u anki l-prezzijiet.
71.      Konsegwentement, l-ewwel parti tat-tieni aggravju ma tistax tintlaqa’.
2.      Fuq it‑tieni parti tat‑tieni aggravju, ibbażata fuq interpretazzjoni restrittiva tal‑Artikolu 2(3) tar‑Regolament Nru 139/2004
72.      Permezz tat-tieni parti tat-tieni aggravju, il-Kummissjoni tallega li, fil-punti 95 u 96 tas-sentenza appellata, il-Qorti Ġenerali kkunsidrat b’mod żbaljat li l-Artikolu 2(3) tar-Regolament Nru 139/2004, moqri fid-dawl tal-premessa 25 ta’ dan ir-regolament, kellu jiġi interpretat fis-sens li, fl-assenza ta’ ħolqien jew ta’ tisħiħ ta’ pożizzjoni dominanti wara konċentrazzjoni, tfixkil sinjifikattiv għal kompetizzjoni effettiva jista’ jiġi stabbilit biss jekk il-Kummissjoni turi li żewġ kundizzjonijiet kumulattivi u eżawrjenti kienu ssodisfatti, jiġifieri, minn naħa, l-eliminazzjoni ta’ restrizzjonijiet kompetittivi qawwija li l-partijiet fil-konċentrazzjoni kienu jeżerċitaw fuq xulxin u, min-naħa l-oħra, it-tnaqqis tal-pressjonijiet kompetittivi fuq il-kompetituri l-oħra. Hija targumenta, b’mod partikolari, li l-approċċ tal-Qorti Ġenerali jaqa’ taħt interpretazzjoni restrittiva wisq tal-kunċett ta’ “tfixkil sinjifikattiv għal kompetizzjoni effettiva” li fil-kuntest tal-applikazzjoni tiegħu hija għandha tieħu inkunsiderazzjoni mhux biss it-tnaqqis tal-pressjoni kompetittiva eżerċitata fuq il-kompetituri, iżda wkoll dak tal-pressjoni kompetittiva eżerċitata mill-kompetituri, kif inhu l-każ tat-tieni teorija tad-dannu applikata fid-deċiżjoni kontenzjuża, li l-Qorti Ġenerali kklassifikat bħala insuffiċjenti fil-punt 370 tas-sentenza appellata.
73.      Jiena naqbel mat-teżi tal-Kummissjoni li l-punti 95 u 96 (u fl-aħħar nett, 370) tas-sentenza appellata, li tagħhom hija korrettament fakkret il-kontenut, juru qari kemm formalistiku kif ukoll riduzzjonist tal-kunċett ta’ “tfixkil sinjifikattiv għal kompetizzjoni effettiva”, fis-sens tal-Artikolu 2(3) tar-Regolament Nru 139/2004, billi jillimitah għaż-żewġ kundizzjonijiet allegatament kumulattivi stabbiliti fil-premessa 25 tiegħu. Ċertament, dan jikkostitwixxi, skont ir-rieda tal-leġiżlatur tal-Unjoni, element importanti sabiex tiġi ddeterminata l-portata ta’ dan il-kunċett. Mill-banda l-oħra, din il-premessa bħala tali la hija ġuridikament vinkolanti (32), u lanqas tista’ tkun il-bażi ta’ interpretazzjoni ta’ dan l-Artikolu 2 li tkun tmur kontra l-għanijiet imfittxija minn dan ir-regolament, jiġifieri, b’mod partikolari, il-kontroll effettiv ta’ kull konċentrazzjoni li taqa’ fil-kamp ta’ applikazzjoni tiegħu, li hija ta’ natura li tfixkel b’mod sinjifikattiv kompetizzjoni effettiva, inkluż fi swieq oligopolistiċi. Barra minn hekk, l-istess japplika għall-punt 25 tal-linji gwida, li l-formulazzjoni tiegħu tikkoinċidi ġeneralment ma’ dik tal-premessa 25 tar-Regolament Nru 139/2004, peress li tali regoli dwar l-aġir adottati mill-Kummissjoni ma jorbtux ġuridikament la lill-qrati tal-Unjoni u lanqas lill-Istati Membri (33).
74.      Madankollu, għandu jiġi kkonstatat li, jekk tiġi sostnuta, l-interpretazzjoni tal-Artikolu 2(3) tar-Regolament Nru 139/2004 li tinsab fil-punt 96 tas-sentenza appellata jkollha l-effett li tipprekludi lill-Kummissjoni mhux biss milli tinvestiga, tieħu inkunsiderazzjoni u tagħti piż lir-relazzjonijiet u lill-forzi kompetittivi kollha li jiddeterminaw il-funzjonament ta’ suq oligopolistiku, iżda wkoll milli tiżviluppa, b’rabta ma’ konċentrazzjoni prevista fuq tali suq, teoriji tad-dannu li ma jissodisfawx iż-żewġ kundizzjonijiet allegatament kumulattivi, u anki eżawrjenti, stabbiliti mill-Qorti Ġenerali. Għalhekk, f’dan il-każ, hija biss l-ewwel teorija tad-dannu tal-Kummissjoni, kif deskritta fil-punti 128 sa 133 tas-sentenza appellata, li tista’ tissodisfa dawn ir-rekwiżiti, iżda mhux it-tieni teorija tad-dannu tagħha evalwata fil-punti 330 et seq. ta’ din is-sentenza, kif inhu kkonfermat mill-punt 370 tagħha.
75.      B’mod partikolari, l-approċċ kategoriku tal-Qorti Ġenerali għandu jkollu l-effett li jipprekludi, bħala kuntrarju għall-Artikolu 2(3) tar-Regolament Nru 139/2004, it-teħid inkunsiderazzjoni ta’ tnaqqis tal-pressjoni kompetittiva eżerċitata mill-kompetituri wara konċentrazzjoni. Issa, fuq livell ġenerali, tali pressjoni tagħmel parti integrali minn kull analiżi għall-finijiet tal-applikazzjoni tar-regoli ta’ kompetizzjoni tal-Unjoni, fosthom dik intiża għad-determinazzjoni tas-suq inkwistjoni, is-setgħa fis-suq eżerċitata mill-operaturi preżenti fih, jew aġir li jista’ jwassal għal esklużjoni antikompetittiva (34). Għalhekk, tali interpretazzjoni restrittiva tidher li ma hija ġġustifikata minn ebda kunsiderazzjoni konvinċenti.
76.      Tali approċċ huwa inqas possibbli ladarba, indipendentement mill-assenza ta’ natura ġuridikament vinkolanti tagħha, il-premessa 25 tar-Regolament Nru 139/2004, sa fejn tuża l-konġunzjoni “wkoll”, tista’ tiġi interpretata wkoll fis-sens li hija tippreċiża biss, bħala eżempji, żewġ sitwazzjonijiet partikolarment rilevanti jew rikorrenti li jistgħu jagħtu lok għal tfixkil sinjifikattiv għal kompetizzjoni effettiva kkawżat minn effetti mhux ikkoordinati orizzontali. Billi tagħti biss dawn l-eżempji, din il-premessa ma teskludix sitwazzjonijiet oħra ta’ natura li joħolqu l-istess effetti jew jikkontribwixxu għalihom, b’mod partikolari dik li fiha l-pressjoni kompetittiva eżerċitata mill-kompetituri titnaqqas ħafna. Finalment, ma jidhirx li huwa eskluż li hija biss waħda minn dawn is-sitwazzjonijiet, li l-effetti tagħha jistgħu jkunu partikolarment ta’ ħsara għall-kompetizzjoni, li hija suffiċjenti sabiex jiġi konkluż li hemm tali tfixkil sinjifikattiv.
77.      Għalhekk, l-evalwazzjoni esposta fil-punt 96 tas-sentenza appellata hija doppjament żbaljata sa fejn, minn naħa, din tikklassifika ż-żewġ kundizzjonijiet stabbiliti fil-premessa 25 tar-Regolament Nru 139/2004 bħala “kumulattivi”, kif ukoll, tal-inqas b’mod impliċitu, eżawrjenti u min-naħa l-oħra, tibbaża ruħha fuq din l-interpretazzjoni għad-determinazzjoni tal-portata tal-kunċett ta’ “tfixkil sinjifikattiv għal kompetizzjoni effettiva” skont l-Artikolu 2(3) ta’ dan ir-regolament.
78.      Inċidentalment, kif targumenta ġustament il-Kummissjoni, mill-punt 370 tas-sentenza appellata jsegwi li l-approċċ tal-Qorti Ġenerali huwa kontradittorju f’dan ir-rigward, sa fejn hija ħadet inkunsiderazzjoni tal-kompetizzjoni eżerċitata mill-kompetituri, minkejja li din ma hijiex prevista fil-premessa 25 tar-Regolament Nru 139/2004. B’mod iktar preċiż, f’dan il-punt, il-Qorti Ġenerali ma eskludietx ir-rilevanza ta’ eventwali effett ta’ tnaqqis tal-pressjoni kompetittiva li kienu jeżerċitaw il-kompetituri l-oħra fis-suq, f’termini ta’ kwalità, iżda ppreċiżat li dan l-effett waħdu ma kienx suffiċjenti sabiex jiġi pprovat tfixkil sinjifikattiv għal kompetizzjoni effettiva.
79.      Barra minn hekk, il-Qorti Ġenerali naqset milli tiċħad l-ewwel subteorija mressqa fil-kuntest tat-tieni teorija tad-dannu, miġbura fil-qosor fil-punt 298 tas-sentenza appellata u fil-premessa 1232 tad-deċiżjoni kontenzjuża, għar-raġuni li din is-subteorija ma kinitx tissodisfa l-kundizzjonijiet kumulattivi stabbiliti fil-punt 96 ta’ din is-sentenza. Fil-fatt, l-imsemmija subteorija tikkonsisti, essenzjalment, fil-konstatazzjoni ta’ tnaqqis tal-pressjoni kompetittiva eżerċitata mill-kompetituri l-oħra, jiġifieri BT/EE u Vodafone, fuq l-entità li toriġina mill-konċentrazzjoni wara l-konċentrazzjoni inkwistjoni. Minkejja l-interpretazzjoni (żbaljata) tagħha tal-portata tal-premessa 25 tar-Regolament Nru 139/2004, il-Qorti Ġenerali eżaminat din l-istess subteorija u ċaħditha fil-mertu, peress li fil-fehma tagħha, il-Kummissjoni ma rnexxilhiex turi b’suffiċjenza fid-dritt l-inkapaċità ta’ BT/EE u ta’ Vodafone li jeżerċitaw pressjoni kompetittiva effikaċi fuq l-entità li toriġina mill-konċentrazzjoni (35). Finalment, minkejja l-fatt li, fil-punt 359 tas-sentenza appellata, il-Qorti Ġenerali insistiet mill-ġdid fuq in-neċessità li jiġu ssodisfatti l-kundizzjonijiet kumulattivi stabbiliti fil-punt 96 ta’ din is-sentenza, hawnhekk hija naqset milli tieħu inkunsiderazzjoni t-tieni kundizzjoni allegatament kumulattiva, li permezz tagħha l-Kummissjoni kellha turi li l-konċentrazzjoni inkwistjoni twassal għal “tnaqqis fil-pressjoni maħluqa mill-kompetizzjoni fuq il-kompetituri li jifdal” (enfasi miżjuda minni).
80.      Madankollu, billi pproċediet b’dan il-mod, il-Qorti Ġenerali wriet approċċ kontradittorju u wettqet żbalji ta’ liġi fl-interpretazzjoni tal-kriterji meħtieġa sabiex jiġi pprovat tfixkil sinjifikattiv għal kompetizzjoni effettiva, b’tali mod li t-tieni parti tat-tieni aggravju għandha tiġi milqugħa.
D.      Fuq it‑tielet aggravju, ibbażat fuq żball ta’ liġi sa fejn il‑Qorti Ġenerali, b’mod partikolari, eċċediet il‑limiti tal‑istħarriġ ġudizzjarju fl‑interpretazzjoni tal‑kunċetti ta’ “mutur importanti tal‑kompetizzjoni” u ta’ “kompetituri mill‑qrib” u fuq żnaturament kemm tad‑deċiżjoni kontenzjuża kif ukoll tar‑risposta fl‑ewwel istanza
81.      It-tielet aggravju jinkludi, essenzjalment, erba’ partijiet, ibbażati, l-ewwel, fuq żball ta’ liġi sa fejn il-Qorti Ġenerali eċċediet il-limiti tal-istħarriġ ġudizzjarju fl-interpretazzjoni tal-kunċetti ta’ “mutur importanti tal-kompetizzjoni” u ta’ “kompetituri mill-qrib”, it-tieni, fuq interpretazzjoni żbaljata tal-kunċett ta’ “mutur importanti tal-kompetizzjoni” u fuq żnaturament kemm tad-deċiżjoni kontenzjuża kif ukoll tar-risposta fl-ewwel istanza, it-tielet, fuq interpretazzjoni żbaljata tal-kunċett ta’ “kompetituri mill-qrib” u fuq żnaturament ta’ din id-deċiżjoni, u r-raba’, invokata sussidjarjament, fuq ksur tal-obbligu ta’ motivazzjoni fir-rigward tal-eventwali inkompatibbiltà tal-linji gwida mar-Regolament Nru 139/2004.
1.      Fuq l‑ewwel parti tat‑tielet aggravju, ibbażata fuq żball ta’ liġi sa fejn il‑Qorti Ġenerali eċċediet il‑limiti tal‑istħarriġ ġudizzjarju fl‑interpretazzjoni tal‑kunċetti ta’ “mutur importanti tal‑kompetizzjoni” u ta’ “kompetizzjoni mill‑qrib”
82.      Permezz tal-ewwel parti tat-tielet aggravju, il-Kummissjoni targumenta, essenzjalment, li, billi kkunsidrat, minn naħa, fil-punt 174 tas-sentenza appellata, li impriża tista’ tiġi kklassifikata bħala “mutur importanti tal-kompetizzjoni” biss jekk hija tiddistingwixxi ruħha mill-kompetituri tagħha f’termini ta’ impatt fuq il-kompetizzjoni u, min-naħa l-oħra, fil-punt 242 ta’ din is-sentenza, li l-Kummissjoni għandha turi li l-partijiet fil-konċentrazzjoni huma “kompetituri partikolarment mill-qrib”, il-Qorti Ġenerali eskludiet definizzjonijiet tal-kunċetti ta’ “mutur importanti tal-kompetizzjoni” u ta’ “kompetituri mill-qrib” li jinsabu fil-linji gwida u l-kuntest ekonomiku stabbilit fihom. Konsegwentement, hija kisret is-setgħa diskrezzjonali tal-Kummissjoni fil-qasam ekonomiku u ssostitwixxiet indebitament l-evalwazzjoni ekonomika tagħha stess ma’ dik ta’ din l-istituzzjoni. Għalhekk, il-Qorti Ġenerali eċċediet il-limiti tal-istħarriġ ġudizzjarju.
83.      Kif jirriżulta mill-osservazzjonijiet preliminari tal-Kummissjoni fil-kuntest tat-tielet aggravju, hija tqis li għandha prerogattiva esklużiva, fir-rigward tas-setgħa diskrezzjonali tagħha fil-qasam ekonomiku, relatata mal-interpretazzjoni tal-kunċetti ekonomiċi li jinsabu fil-linji gwida. B’mod iktar preċiż, din l-istituzzjoni tikkunsidra li, sa fejn dawn il-linji gwida huma kompatibbli mar-rekwiżiti tar-Regolament Nru 139/2004 u tad-dritt primarju tal-Unjoni, l-istħarriġ ġudizzjarju mwettaq mill-Qorti Ġenerali għandu jkun limitat għall-verifika dwar jekk id-deċiżjoni kontenzjuża hijiex konformi mal-kriterji li l-Kummissjoni stabbilixxiet fihom, fl-eżerċizzju ta’ din is-setgħa diskrezzjonali.
84.      Ċertament, fil-kuntest tal-kontroll tagħha tal-konċentrazzjonaijiet, il-Kummissjoni għandha marġni ta’ diskrezzjoni fil-qasam ekonomiku. Għalhekk, kif ġie indikat fil-punt 51 iktar ’il fuq, sa fejn hija għandha tagħmel, f’dan il-kuntest, evalwazzjonijiet ekonomiċi kumplessi, il-Qorti Ġenerali hija pprojbita milli tissostitwixxi l-evalwazzjoni ekonomika tagħha ma’ dik ta’ din l-istituzzjoni.
85.      Issa, minn ġurisprudenza stabbilita, imfakkra fil-punt 73 iktar ’il fuq, isegwi wkoll li l-linji gwida ma jistgħux jorbtu ġuridikament lill-qorti tal-Unjoni. Dawn jorbtu biss lill-Kummissjoni stess, li permezz tal-adozzjoni tagħhom, illimitat lilha nnifisha fl-eżerċizzju tas-setgħa diskrezzjonali tagħha, b’tali mod li ma tistax titbiegħed minnhom mingħajr ġustifikazzjoni oġġettiva, jew saħansitra b’riskju li tippreġudika, b’mod partikolari, il-prinċipju tal-ugwaljanza fit-trattament (36). Huwa biss f’dan il-kuntest li l-ġurisprudenza ma eskludietx li, taħt ċerti kundizzjonijiet u skont il-kontenut tagħhom, tali regoli dwar l-aġir li għandhom portata ġenerali jista’ jkollhom effetti legali (37). Għalhekk dan japplika iktar u iktar għal kunċetti ekonomiċi li l-Kummissjoni tippreċiża fil-kuntest ta’ tali linji gwida sabiex tiggwida l-prassi amministrattiva tagħha.
86.      Mill-banda l-oħra, meta dawn il-kunċetti joħorġu minn jew huma dipendenti fuq kunċetti legali tad-dritt primarju jew sekondarju tal-Unjoni, is-sitwazzjoni hija differenti. Fil-fatt, fir-rigward ta’ kunċetti legali (indeterminati), inkluż il-kunċett ta’ “tfixkil sinjifikattiv għal kompetizzjoni effettiva”, il-qorti tal-Unjoni għandha prerogattiva ta’ interpretazzjoni esklużiva u tal-aħħar istanza (38).
87.      Fid-dawl ta’ dan kollu preċedenti, il-konstatazzjoni li tinsab fil-punt 100 tas-sentenza appellata, li tipprovdi, essenzjalment, li l-linji gwida, l-istess bħall-prassi preċedenti tal-Kummissjoni, ma jistgħux, fi kwalunkwe każ, jorbtu lill-qorti tal-Unjoni, li tibqa’ l-unika kompetenti għall-finijiet tal-interpretazzjoni tad-dritt tal-Unjoni, hija għalhekk nieqsa minn żball ta’ liġi.
88.      Irrid nippreċiża li l-assenza ta’ natura vinkolanti fis-sens strett ta’ att tal-Kummissjoni, bħal-linji gwida, ma tipprekludix lill-Qorti tal-Ġustizzja milli tipproċedi bl-interpretazzjoni tagħha b’mod partikolari fil-kuntest ta’ proċedura għal deċiżjoni preliminari skont il-punt (b) tal-ewwel paragrafu tal-Artikolu 267 TFUE (39). Barra minn hekk, ma huwiex eskluż li l-qorti tal-Unjoni tispira ruħha minn kunċetti ekonomiċi li jirriżultaw minn regoli dwar l-aġir jew mill-prassi amministrattiva tal-Kummissjoni sabiex tippreċiża l-portata ta’ kunċetti legali tad-dritt tal-Unjoni, jew anki biex tirrikonoxxi kunċetti jew kriterji legali ġodda. Għall-kuntrarju, f’dan ir-rigward, jeżistu diversi eżempji ġurisprudenzjali, inkluż fil-qasam tal-kompetizzjoni f’sens wiesa’ (40). Iil-kunsiderazzjoni esposta fil-punti 101 u 163 tas-sentenza appellata li tipprovdi li l-Qorti Ġenerali tista’, jekk ikun il-każ, tadotta l-gwidi u l-evalwazzjonijiet ekonomiċi jew legali li jinsabu fil-prassi deċiżjonali tal-Kummissjoni jew fil-linji gwida hija għalhekk nieqsa minn żball ta’ liġi.
89.      Minn dan jirriżulta li, bħala prinċipju, xejn ma jipprekludi lill-qorti tal-Unjoni milli tippreċiża l-portata tal-kunċetti ta’ “kompetituri mill-qrib” u ta’ “mutur importanti tal-kompetizzjoni” li jinsabu fil-punti 28, 37 u 38 tal-linji gwida, sabiex tiddetermina, b’mod partikolari, jekk il-Kummissjoni applikatx b’mod korrett dawn il-kunċetti fil-każ inkwistjoni sabiex tikkonkludi li hemm tfixkil sinjifikattiv għal kompetizzjoni effettiva jew jekk hija baqgħetx fil-limiti tar-regoli dwar l-aġir li hija imponiet fuqha stess.
90.      Konsegwentement, billi pproċediet għal tali interpretazzjoni kunċettwali, il-Qorti Ġenerali la marret kontra l-marġni ta’ diskrezzjoni tal-Kummissjoni fil-qasam ekonomiku, u lanqas issostitwixxiet indebitament l-evalwazzjoni ekonomika tagħha ma’ dik ta’ din l-istituzzjoni, u lanqas eċċediet il-limiti tal-istħarriġ ġudizzjarju.
91.      Għalhekk, l-ewwel parti tat-tielet aggravju ma tistax tirnexxi.
2.      Fuq it‑tieni parti tat‑tielet aggravju, ibbażata fuq interpretazzjoni żbaljata tal‑kunċett ta’ “mutur importanti tal‑kompetizzjoni” u fuq żnaturament kemm tad‑deċiżjoni kontenzjuża kif ukoll tar‑risposta fl‑ewwel istanza
92.      It-tieni parti tat-tielet aggravju tinkludi żewġ ilmenti.
a)      Fuq l‑ewwel ilment
93.      Permezz tal-ewwel ilment tat-tieni parti tat-tielet aggravju, il-Kummissjoni targumenta li l-Qorti Ġenerali żnaturat kemm id-deċiżjoni kontenzjuża kif ukoll ir-risposta fl-ewwel istanza, li jivvizzja bi żbalji l-evalwazzjoni esposta fil-punti 173 sa 175 tas-sentenza appellata. Minn naħa, il-Kummissjoni tikkritika lill-Qorti Ġenerali li, fil-punt 171 ta’ din is-sentenza, qieset b’mod żbaljat li, fid-deċiżjoni kontenzjuża, hija kienet ikkunsidrat li l-fatt li parti fil-konċentrazzjoni tkun ikklassifikata bħala “mutur importanti tal-kompetizzjoni” f’suq oligopolistiku huwa suffiċjenti sabiex jiġi kkunsidrat li l-konċentrazzjoni inkwistjoni ser tagħti lok għal tfixkil sinjifikattiv għal kompetizzjoni effettiva. Min-naħa l-oħra, hija tallega li, fil-punt 170 tal-imsemmija sentenza, il-Qorti Ġenerali żnaturat il-punt 39 ta’ din ir-risposta, li wassal lil din l-qorti sabiex toħloq id-definizzjoni tagħha stess tal-kunċett ta’ “mutur importanti tal-kompetizzjoni”, differenti minn dik adottata fil-punt 37 tal-linji gwida.
94.      Fl-ewwel lok, fir-rigward tal-allegat żnaturament tad-deċiżjoni kontenzjuża, minn paragun tal-punti 155 u 171 tas-sentenza appellata jsegwi li r-raġunament tal-Qorti Ġenerali fih, fil-fatt, kontradizzjoni.
95.      Fil-punt 155 tas-sentenza appellata, il-Qorti Ġenerali tikkonstata b’mod korrett li mill-premessa 777 tad-deċiżjoni kontenzjuża jsegwi li “wieħed mill-fatturi użati mill-Kummissjoni sabiex tikkonkludi li l-konċentrazzjoni tagħti lok għal effetti mhux ikkoordinati huwa l-fatt li ‘Three tikkostitwixxi mutur importanti tal-kompetizzjoni fis-suq tal-bejgħ bl-imnut […], fis-sens tal-punt 37 tal-linji gwida, jew fi kwalunkwe każ restrizzjoni kompetittiva qawwija fuq dan is-suq, li hija probabbilment tkompli teżerċita jekk il-konċentrazzjoni ma sseħħx’” (41).
96.      Mill-banda l-oħra, fil-punt 171 tas-sentenza appellata, huwa stabbilit li “[m]id-deċiżjoni [kontenzjuża] jirriżulta li, fir-rigward tal-eliminazzjoni ta’ ‘mutur importanti tal-kompetizzjoni’, il-Kummissjoni hija tal-fehma li s-sempliċi tnaqqis fil-pressjoni kompetittiva li jirriżulta, b’mod partikolari, mit-tmiem ta’ impriża li għandha rwol ikbar milli jagħtu x’tifhem il-partijiet tas-suq tagħha huwa biżżejjed, fih innifsu, sabiex jagħti prova ta’ tfixkil sinjifikattiv għal kompetizzjoni effettiva” (42).
97.      Barra minn hekk, għall-kuntrarju ta’ dak li jirriżulta mill-punt 171 tas-sentenza appellata, il-Kummissjoni qieset, fit-taqsimiet ġenerali intitolati “Evalwazzjoni kompetittiva” u “Kuntest analitiku” (43) tad-deċiżjoni kontenzjuża, kif ukoll fit-taqsima intitolata “Kriterju sostantiv” (44), u b’mod partikolari, fil-premessi 313 u 321 ta’ din id-deċiżjoni, li l-linji gwida jinkludu ċertu numru ta’ fatturi li jista’ jkollhom effett fuq il-kwistjoni dwar jekk il-konċentrazzjoni tistax twassal għal effetti mhux ikkoordinati orizzontali fis-suq rilevanti. Minkejja li huwa minnu li hawnhekk il-Kummissjoni ppreċiżat ukoll li dawn il-fatturi kollha ma għandhomx jiġu ssodisfatti bilfors sabiex tali effetti jkunu probabbli u li l-preżenza tal-imsemmija fatturi jista’ jkollha effett fuq il-grad ta’ dawn l-effetti mhux ikkoordinati, xorta jibqa’ l-fatt li minn dan hija ma ddeduċietx li l-preżenza ta’ wieħed biss minn dawn l-istess fatturi huwa suffiċjenti sabiex jiġi kkonstatat li din il-konċentrazzjoni hija ta’ natura li twassal għal tfixkil sinjifikattiv għal kompetizzjoni effettiva.
98.      Finalment, la d-deċiżjoni kontenzjuża u lanqas is-sottomissjonijiet bil-miktub ta’ CK Telecoms ma jindikaw li, fil-kuntest tal-evalwazzjoni tagħha tal-konċentrazzjoni inkwistjoni, il-Kummissjoni waslet effettivament għall-konklużjoni li hija esposta fil-punt 171 tas-sentenza appellata. Dan jidher inqas kredibbli ladarba, skont il-punt 26 tal-linji gwida, implimentat mill-Kummissjoni f’dan il-każ, iċ-ċirkustanza li waħda mill-partijiet fil-konċentrazzjoni tista’ tiġi kklassifikata bħala “mutur importanti tal-kompetizzjoni” hija biss waħda mill-fatturi, elenkati fil-punti 27 sa 38 ta’ dawn il-linji gwida, li jistgħu jinfluwenzaw il-probabbiltà li l-konċentrazzjoni twassal għal effetti mhux ikkoordinati sinjifikattivi.
99.      Għalhekk, inqis li, fil-fatt, il-punt 171 tas-sentenza appellata huwa żnaturament li jidher b’mod manifest mill-annessi tal-proċess, mingħajr ma huwa neċessarju li ssir evalwazzjoni ġdida tal-fatti u tal-provi (45). Kif jirriżulta, b’mod partikolari, mill-punti 172 sa 174 ta’ din is-sentenza, dan l-iżnaturament wassal għall-konsegwenza sa fejn, fost kunsiderazzjonijiet oħra, huwa wassal lill-Qorti Ġenerali sabiex tikkonkludi li hemm żball ta’ liġi u “żball ta’ evalwazzjoni” li jivvizzjaw il-premessa 326 tad-deċiżjoni kontenzjuża.
100. Għaldaqstant, l-ewwel ilment għandu jiġi milqugħ sa fejn huwa jikkritika li l-Qorti Ġenerali żnaturat id-deċiżjoni kontenzjuża, fil-punt 171 tas-sentenza appellata.
101. Fit-tieni lok, fir-rigward tal-argument li l-Qorti Ġenerali ħolqot id-definizzjoni tagħha stess tal-kunċett ta’ “mutur importanti tal-kompetizzjoni”, huwa suffiċjenti li dan jiġi miċħud għar-raġunijiet stabbiliti fil-punti 83 sa 90 iktar ’il fuq.
102. Fit-tielet lok, inqis li għandu jintlaqa’ l-ewwel ilment sa fejn il-Kummissjoni tikkritika li l-Qorti Ġenerali żnaturat il-punt 39 tar-risposta tagħha billi kkonstatat, fil-punt 170 tas-sentenza appellata, li hawnhekk il-Kummissjoni kienet “kkonċediet li ‘mutur importanti tal-kompetizzjoni’ kellu jkollu rwol ikbar milli jħallu li jiġi preżunt il-partijiet tas-suq tiegħu, joffri kompetizzjoni partikolarment aggressiva u jġiegħel lill-atturi l-oħra jsegwu dan l-aġir”.
103. Fil-fatt kif jirriżulta mill-aħħar sentenza tal-punt 216 ta’ din is-sentenza, il-Qorti Ġenerali bbażat ruħha fuq din id-definizzjoni tal-kunċett ta’ “mutur importanti tal-kompetizzjoni”, allegatament sostnuta f’din ir-risposta, sabiex tivverifika jekk il-Kummissjoni wrietx b’mod suffiċjenti fid-dritt li Three toffri kompetizzjoni partikolarment aggressiva f’termini ta’ prezzijiet u li hija sfurzat lill-atturi l-oħra fis-suq jallineaw ruħhom mal-prezzijiet tagħha jew li l-politika tagħha tal-prezzijiet setgħet tibdel, b’mod sinjifikattiv, id-dinamiċi kompetittivi fis-suq. Finalment hija kkonkludiet li kien hemm “żball ta’ evalwazzjoni” tal-Kummissjoni f’dan ir-rigward, għar-raġuni li din l-impriża ma tistax tiġi kklassifikata bħala “mutur importanti tal-kompetizzjoni”.
104. Madankollu, għandu jiġi kkonstatat li ebda definizzjoni ta’ din in-natura ma tirriżulta mid-deċiżjoni kontenzjuża, inkluż mill-premessa 326 tagħha, li l-Qorti Ġenerali tiddikjara li stħarrġet il-legalità tagħha f’dan il-kuntest (46). Għandu jiżdied li l-aħħar żewġ sentenzi tal-punt 39 tar-risposta jindikaw biss eżempju intiż sabiex isostni t-teżi tal-Kummissjoni li tipprovdi li “mhux il-kompetituri kollha f’suq oligopolistiku għandhom rwol ikbar fil-kompetizzjoni milli jissuġġerixxi s-sehem tagħhom fis-suq jew indikaturi simili oħrajn”.
105. Għalhekk, l-ewwel ilment tat-tieni parti tat-tielet aggravju għandu jintlaqa’ sa fejn jikkritika li l-Qorti Ġenerali żnaturat id-deċiżjoni kontenzjuża u r-risposta fl-ewwel istanza.
b)      Fuq it‑tieni lment
106. Permezz tat-tieni lment, il-Kummissjoni tikkritika, essenzjalment, li l-Qorti Ġenerali wettqet żball ta’ liġi sa fejn imponiet rekwiżiti eċċessivi sabiex impriża tiġi kklassifikata bħala “mutur importanti tal-kompetizzjoni”. F’dan ir-rigward, għandu jitfakkar li, fil-punt 174 tas-sentenza appellata, hemm indikat li sabiex tipproċedi b’tali klassifikazzjoni, il-Kummissjoni għandha b’mod partikolari teżamina jekk din l-impriża tiddistingwixxix ruħha mill-kompetituri tagħha f’termini ta’ impatt fuq il-kompetizzjoni. Barra minn hekk, fil-punti 170 u 216 ta’ din is-sentenza, huwa ppreċiżat li l-Kummissjoni għandha turi b’mod suffiċjenti fid-dritt li l-imsemmija impriża “tikkompeti b’mod partikolarment aggressiv f’termini ta’ prezzijiet” u “[tisforza] lill-atturi l-oħra fis-suq jallineaw ruħhom mal-prezzijiet tagħha jew li l-politika tagħha tal-prezzijiet [tista’]tibdel, b’mod sinjifikattiv, id-dinamika kompetittiva fis-suq, konformement mad-definizzjoni tal-kunċett ta’ ‘mutur importanti tal-kompetizzjoni’”.
107. Mill-banda l-oħra, il-punt 37 tal-linji gwida, applikat mill-Kummissjoni f’dan il-każ, jistabbilixxi biss li “[ċ]ertu ditti għandhom aktar influwenza fuq il-proċess tal-kompetizzjoni minn kif jista’ jiġi suġġerit minn ishma tas-suq jew miżuri simili” u li “[għ]aqda li tinvolvi ditta bħal din tista’ tbiddel sinjifikament id-dinamiċi tal-kompetizzjoni b’mod anti-kompetittiv [u ta’ dannu], b’mod partikolari meta s-suq huwa diġa’ kkonċentrat”. Dan il-punt jsemmi għalhekk l-eżempju ta’ impriża li daħlet fis-suq reċentement u li tista’ teżerċita “pressjoni kompetittiva sinjifikativa fil-futur fuq id-ditti l-oħra fis-suq” (47).
108. Għaldaqstant, la l-punt 37 u lanqas l-punt 38 ta’ dawn il-linji gwida ma jippreżupponu li impriża kklassifikata bħala “mutur importanti tal-kompetizzjoni” għandha tiddistingwixxi ruħha mill-kompetituri tagħha mill-perspettiva tal-effett tagħha fuq il-kompetizzjoni, jew li turi “kompetizzjoni partikolarment aggressiva f’termini ta’ prezzijiet” li tisforza lil dawn il-kompetituri jallineaw ruħhom mal-prezzijiet tagħha. Huwa suffiċjenti li hija jkollha rwol iktar importanti fil-kompetizzjoni milli jagħti x’jifhem is-sehem tagħha tas-suq jew kull indikatur simili ieħor, u dan indipendentement mill-imsemmija kompetituri l-oħra fis-suq.
109. Għalhekk, il-Qorti Ġenerali ma setgħetx tilmenta, anki b’mod impliċitu, li l-Kummissjoni eskludiet, fid-deċiżjoni kontenzjuża, kriterji li hija kienet imponiet fil-punti 37 u 38 tal-linji gwida. Barra minn hekk, iż-żewġ kriterji stabbiliti fil-punti 170 u 216 tas-sentenza appellata, mhux sostnuti f’din id-deċiżjoni, jipprevedu biss, fir-realtà, eżempju pprovdut fir-risposta fl-ewwel istanza, li l-kontenut tagħha kien żnaturat mill-Qorti Ġenerali (ara l-punti 102 u 103 iktar ’il fuq). Fil-fatt, dan l-eżempju jipprevedi sitwazzjoni li fiha jista’ jiġi kkunsidrat li impriża taqa’ taħt il-kunċett ta’ “mutur importanti tal-kompetizzjoni”, u mhux jippreċiża l-portata ta’ dan il-kunċett fuq livell ġenerali. Bl-istess mod, il-fatt li l-Kummissjoni, fil-prassi deċiżjonali preċedenti tagħha, kif imfakkra fil-punti 164 sa 167 tas-sentenza appellata u li ma torbotx lill-qorti tal-Unjoni (48), qieset li ċerti impriżi kellhom rwol uniku, bħala “aġitaturi fis-suq”, ma jimplikax li dawn huma l-uniċi każijiet li fihom huwa preżenti l-kunċett ta’ “mutur importanti tal-kompetizzjoni”.
110. Barra minn hekk, ebda argument konvinċenti ma tressaq li jista’ jistabbilixxi li l-portata tal-kunċett ta’ “mutur importanti tal-kompetizzjoni”, fis-sens tal-punti 37 u 38 tal-linji gwida, għandu jiġi interpretat b’mod daqshekk restrittiv jew b’mod differenti minn dak sostnut f’dan il-punt 37 u fil-premessa 326 tad-deċiżjoni kontenzjuża. Għall-kuntrarju, tali interpretazzjoni tirriskja li tissottovaluta qabelxejn il-forzi kompetittivi li jeżistu ġewwa suq oligopolistiku, diġà kkonċentrat. Anki jekk l-aġġettiv “importanti” jippreżupponi li jiġi attribwit lill-impriża kkonċernata aġir kompetittiv sostanzjali f’dan is-suq li l-kwalità tiegħu tista’ “tbiddel sinjifikament id-dinamiċi tal-kompetizzjoni b’mod anti-kompetittiv [u ta’ dannu]” u li jeċċedi s-sinjifikanza tiegħu f’termini ta’ sehem tas-suq jew ta’ kull indikatur simili ieħor, dan ma jistax jiġi interpretat bħala li jeħtieġ li impriża “tikkompeti b’mod partikolarment aggressiv f’termini ta’ prezzijiet”.
111. F’dan ir-rigward, l-argument, li barra minn hekk intlaqa’ fil-punt 175 tas-sentenza appellata, li jipprovdi li kull interpretazzjoni oħra tirrendi iktar probabbli li l-Kummissjoni tipprojbixxi b’mod sistematiku kull konċentrazzjoni orizzontali f’suq oligopolistiku, ma jistax jirnexxi. Minbarra l-fatt li tali żvilupp ma seħħx (ara l-punt 63 iktar ’il fuq), dan l-argument huwa bbażat fl-aħħar mill-aħħar fuq rekwiżit ta’ prova ikbar impost fuq il-Kummissjoni sabiex turi l-eżistenza ta’ tfixkil sinjifikattiv għal kompetizzjoni effettiva li jirriżulta minn effetti mhux ikkoordinati, li għalih ma teżisti ebda ġustifikazzjoni konvinċenti (ara l-punti 46 sa 65 iktar ’il fuq). Għalhekk, huwa preċiżament f’dan il-kuntest li l-ksur mill-Qorti Ġenerali tal-livell ta’ prova meħtieġ, kif ikkonstatat bi tweġiba għall-ewwel u t-tieni aggravju, twassal għal konsegwenza. Għall-istess raġunijiet, ma jistax jiġi kkritikat, bħalma tagħmel il-Qorti Ġenerali fil-punt 173 tas-sentenza appellata, li l-Kummissjoni pproċediet “għal twessigħ kunsiderevoli tal-kamp ta’ applikazzjoni tal-Artikolu 2(3) tar-Regolament Nru 139/2004”, jew li amalgamat kunċetti legali differenti.
112. Minn dan isegwi li, fil-punti 173 sa 175 tas-sentenza appellata, il-Qorti Ġenerali, minn naħa, wettqet żball ta’ liġi billi kkunsidrat li, jekk tiġi sostnuta l-interpretazzjoni tal-Kummissjoni, kull impriża f’suq oligopolistiku li teżerċita pressjoni kompetittiva tkun tista’ tiġi kklassifikata bħala “mutur importanti tal-kompetizzjoni”. Min-naħa l-oħra, huwa żbaljat ukoll li l-Qorti Ġenerali kkonkludiet li l-interpretazzjoni tal-Kummissjoni twassal għar-riżultat li l-fatt li parti fil-konċentrazzjoni tiġi kklassifikata bħala “mutur importanti tal-kompetizzjoni” f’suq oligopolistiku jkun suffiċjenti sabiex jiġi kkunsidrat li l-konċentrazzjoni inkwistjoni tkun tagħti lok għal tfixkil sinjifikattiv għal kompetizzjoni effettiva.
113. Għaldaqstant, it-tieni lment tat-tieni parti tat-tielet aggravju għandu jintlaqa’.
3.      Fuq it‑tielet parti tat-tielet aggravju, ibbażata fuq interpretazzjoni żbaljata tal‑kunċett ta’ “kompetituri mill‑qrib” u fuq żnaturament tad‑deċiżjoni kontenzjuża
114. It-tielet parti tat-tielet aggravju tinkludi żewġ ilmenti.
a)      Fuq l‑ewwel ilment
115. Permezz tal-ewwel ilment tat-tielet parti tat-tielet aggravju, il-Kummissjoni tikkritika li l-Qorti Ġenerali kkunsidrat b’mod żbaljat, fil-punt 242 tas-sentenza appellata, li hija kellha turi li l-partijiet fil-konċentrazzjoni kienu “kompetituri partikolarment mill-qrib”. Skont il-Kummissjoni, għalhekk, il-Qorti Ġenerali bbażat ruħha fuq rekwiżit ta’ prova eċċessiv u kuntrarju għal-linji gwida. Fil-fatt, ma huwiex neċessarju li l-partijiet fil-konċentrazzjoni jkunu kompetituri partikolarment mill-qrib sabiex tiġi kkonstatata l-eżistenza ta’ prossimità tal-kompetizzjoni bejniethom, bħala fattur rilevanti sabiex jiġi konkluż li hemm tfixkil sinjifikattiv għal kompetizzjoni effettiva. Il-fatt li kompetituri oħra huma qrib ukoll, jew saħansitra eqreb, ma jistax jikkontesta tali konklużjoni.
116. L-evalwazzjoni tal-Qorti Ġenerali li tirrigwarda l-grad ta’ prossimità tal-kompetizzjoni bejn il-partijiet fil-konċentrazzjoni tagħmel parti mill-eżami tagħha tal-ewwel teorija tad-dannu mressqa mill-Kummissjoni relatata mal-effetti mhux ikkoordinati fis-suq tal-bejgħ bl-imnut. B’konformità ma’ dak indikat fil-punt 128 tas-sentenza appellata, fil-kuntest ta’ din it-teorija, il-Kummissjoni bbażat ruħha fuq ir-restrizzjoni kompetittiva qawwija eżerċitata minn Three u minn O2, fuq in-natura stretta tar-relazzjoni ta’ kompetizzjoni tagħhom, fuq is-sehem tas-suq tagħhom u fuq l-inċentivi fuq l-entità li toriġina mill-konċentrazzjoni li żżid il-prezzijiet kif ukoll fuq il-kapaċità ta’ kompetizzjoni tal-kompetituri tagħha. Fil-premessa 1226 tad-deċiżjoni kontenzjuża, hija kkonkludiet minn dan li l-konċentrazzjoni inkwistjoni “setgħet tipproduċi effetti antikompetittivi mhux ikkoordinati fis-suq tal-bejgħ bl-imnut”.
117. Fil-punt 234 tas-sentenza appellata, il-Qorti Ġenerali rrikonoxxiet li l-kunċett ta’ “kompetitur mill-qrib” ma kienx jinsab fir-Regolament Nru 139/2004, iżda biss fil-linji gwida. Madankollu, fil-punti 235 u 241 ta’ din is-sentenza, hemm indikat, essenzjalment, li l-applikabbiltà tal-Artikolu 2(3) tar-Regolament Nru 139/2004, moqri fid-dawl tal-premessa 25 ta’ dan ir-regolament, teħtieġ “l-eliminazzjoni tar-restrizzjonijiet kompetittivi qawwija” li l-partijiet fil-konċentrazzjoni kienu jeżerċitaw fuq xulxin, li jikkostitwixxi l-effett unilaterali l-iktar dirett ta’ konċentrazzjoni f’suq oligopolistiku. Fil-punti 242, 247 u 249 tal-imsemmija sentenza, il-Qorti Ġenerali ddeduċiet essenzjalment minn dan li l-Kummissjoni kellha turi, fir-rigward ta’ suq oligopolistiku li fih l-operaturi kollha huma xi ftit jew wisq qrib, li dawn il-partijiet kienu jikkostitwixxu “kompetituri partikolarment mill-qrib” minflok “kompetituri mill-qrib”.
118. Fl-aħħar nett, fil-punti 249 u 250 tas-sentenza appellata, il-Qorti Ġenerali laqgħet l-argument ta’ CK Telecoms relatat mas-saħħa probatorja dgħajfa tal-analiżi tal-prossimità tar-relazzjoni ta’ kompetizzjoni bejn Three u O2. Il-Qorti Ġenerali mmotivat din il-pożizzjoni bil-fatt li Three u O2 kienu biss kompetituri relattivament qrib f’parti mis-setturi ta’ suq ikkonċentrat li jinkludi erba’ operaturi ta’ network mobbli. Madankollu, dan huwa insuffiċjenti fid-dawl tar-rekwiżiti fuq imsemmija, sakemm ma tiġix ipprojbita, bħala prinċipju, kull konċentrazzjoni li tirriżulta f’bidla minn erba’ operaturi għal tlieta.
119. F’dan ir-rigward, għandu jitfakkar li, meta l-Kummissjoni, fid-deċiżjoni kontenzjuża, evalwat il-kriterju tal-prossimità tal-kompetizzjoni bejn il-partijiet fil-konċentrazzjoni, abbażi ta’ evalwazzjoni kwalitattiva tal-proporzjonijiet ta’ diverżjoni bbażati fuq data ta’ portabbiltà tan-numri mobbli (49), hija implimentat, b’mod partikolari, il-punt 26 tal-linji gwida. Skont dan, tali kriterju jikkostitwixxi biss fattur rilevanti fost oħrajn li jistgħu jinfluwenzaw il-probabbiltà li konċentrazzjoni twassal għal effetti mhux ikkoordinati sinjifikattivi. Skont din id-dispożizzjoni, din il-probabbiltà għandha tiġi evalwata fid-dawl ta’ ċertu numru ta’ fatturi li, meħuda separatament, ma humiex neċessarjament determinanti u ma għandhomx bilfors jiġu ssodisfatti kollha għal dan l-għan. Kif inhu kkonfermat bl-eżami tiegħi tat-tieni ilment tat-tielet parti tat-tielet aggravju, espost fil-punti 127 sa 131 iktar ’il quddiem, b’konformità mal-imsemmija dispożizzjoni, dan il-kriterju tal-prossimità tal-kompetizzjoni jikkostitwixxi biss fattur fost fatturi oħra evalwati mill-Kummissjoni insostenn tal-ewwel teorija tad-dannu tagħha (50).
120. Barra minn hekk, mill-punt 28 tal-linji gwida jsegwi li l-prossimità tal-kompetizzjoni tiġi evalwata skont il-grad ta’ sostitwibbiltà bejn il-prodotti tal-partijiet f’konċentrazzjoni. Skont dan il-punt, minn naħa, fuq l-istess suq inkwistjoni, il-prodotti jistgħu jkunu ddifferenzjati b’tali mod li ċerti prodotti huma sostituti eqreb minn oħrajn, u min-naħa l-oħra, iktar ma jkun għoli l-grad ta’ sostitwibbiltà bejn il-prodotti ta’ dawn il-partijiet, iktar ikun probabbli li dawn iżidu l-prezzijiet tagħhom b’mod sinjifikattiv (51). Kif indikat fil-premessa 444 tad-deċiżjoni kontenzjuża, il-punt 29 ta’ dawn il-linji gwida jipprovdi li l-grad ta’ sostitwibbiltà jista’ jiġi kkalkulat abbażi, b’mod partikolari, ta’ proporzjonijiet ta’ diverżjoni (52), kif għamlet il-Kummissjoni f’dan il-każ.
121. Minn dan isegwi li l-linji gwida jitilqu mill-premessa li jeżistu, ċertament, gradi ta’ prossimità tal-kompetizzjoni differenti bejn il-partijiet f’konċentrazzjoni. Madankollu, minn dan ma jirriżultax li, għall-finijiet tal-evalwazzjoni tal-kriterju tal-prossimità tal-kompetizzjoni, bħala fattur rilevanti sabiex jiġi konkluż li hemm tfixkil sinjifikattiv għal kompetizzjoni effettiva, il-grad ta’ prossimità rilevanti għandu jkun, kif jeħtieġu l-punti 242, 247 u 249 tas-sentenza appellata, dak ta’ “kompetituri partikolarment mill-qrib”.
122. Għalhekk, il-Qorti Ġenerali ma setgħetx tilmenta, anki b’mod impliċitu, li l-Kummissjoni kisret, fid-deċiżjoni kontenzjuża, il-kriterji li hija imponiet fuqha stess fil-punti 26, 28 u 29 tal-linji gwida. Jidhirli li dan huwa inqas possibbli ladarba l-kriterju tal-prossimità tal-kompetizzjoni jikkostitwixxi biss fattur wieħed li għandu jittieħed inkunsiderazzjoni konġuntivament ma’ fatturi oħra rilevanti sabiex il-Kummissjoni tkun tista’ tikkunsidra li l-konċentrazzjoni inkwistjoni setgħet twassal għal effetti mhux ikkoordinati dannużi, u għalhekk, tagħti lok għal tfixkil sinjifikattiv għal kompetizzjoni effettiva. Madankollu, billi ħadet inkunsiderazzjoni dan il-fattur biss, mingħajr ma qieset fatturi oħra evalwati mill-Kummissjoni, il-Qorti Ġenerali ma setgħetx tikkonkludi li kien hemm l-assenza ta’ prova tal-eżistenza ta’ tali tfixkil.
123. Bl-istess mod, għall-kuntrarju ta’ dak li jirriżulta minn qari flimkien tal-punti 235, 241, 242, 245 u 247 tas-sentenza appellata, l-allegat rekwiżit tan-natura “partikolarment” qrib tar-relazzjoni kompetittiva tal-partijiet fil-konċentrazzjoni ma jsibx sostenn la fil-formulazzjoni tal-premessa 25 tar-Regolament Nru 139/2004, li tipprovdi li l-Artikolu 2(3) ta’ dan ir-regolament jeħtieġ l-eliminazzjoni ta’ “kontrolli kompetittivi importanti li l-partijiet li jingħaqdu [il-partijiet fil-konċentrazzjoni] kienu jeżerċitaw fuq xulxin”, u lanqas fil-kunċett ta’ “tfixkil sinjifikattiv għal kompetizzjoni effettiva” fih innifsu.
124. Kif esponejt fil-punt 111 iktar ’il fuq, dan l-allegat rekwiżit huwa bbażat fl-aħħar mill-aħħar fuq il-livell ta’ prova eċċessiv li l-Qorti Ġenerali imponiet fuq il-Kummissjoni sabiex turi l-eżistenza ta’ tfixkil sinjifikattiv għal kompetizzjoni effettiva li jirriżulta minn effetti mhux ikkoordinati, li għalih ma teżisti ebda ġustifikazzjoni konvinċenti (ara l-punti 46 sa 65 iktar ’il fuq). Għalhekk, huwa f’dan il-kuntest ukoll li l-ksur mill-Qorti Ġenerali tal-livell ta’ prova meħtieġ, kif ikkonstatat fit-tweġiba għall-ewwel u t-tieni aggravju, jwassal għal konsegwenza. Dan huwa kkonfermat mill-konstatazzjoni li tinsab fil-punt 249 tas-sentenza appellata, li tipprovdi li l-istabbiliment mill-Kummissjoni tal-fatt li Three u O2 kienu “kompetituri relattivament qrib” f’parti biss mis-setturi ta’ suq ikkonċentrat b’erba’ operaturi ta’ network mobbli ma huwiex biżżejjed sabiex jistabbilixxi tfixkil sinjifikattiv għal kompetizzjoni effettiva, sakemm ma tiġix ipprojbita, bħala prinċipju, kull konċentrazzjoni li tirriżulta f’bidla minn erba’ operaturi għal tlieta.
125. Għalhekk, inqis li l-Qorti Ġenerali wettqet żball ta’ liġi billi kkunsidrat, fil-punt 250 tas-sentenza appellata, li l-analiżi tal-Kummissjoni tal-prossimità tar-relazzjoni ta’ kompetizzjoni bejn Three u O2 kienet ivvizzjata.
126. Għalhekk l-ewwel ilment tat-tielet parti tat-tielet aggravju għandu jintlaqa’.
b)      Fuq it‑tieni lment
127. Permezz tat-tieni lment tat-tielet parti tat-tielet aggravju, il-Kummissjoni tikkritika li l-Qorti Ġenerali żnaturat id-deċiżjoni kontenzjuża u kkonkludiet bi żball, b’mod partikolari, fil-punt 249 tas-sentenza appellata, li f’din id-deċiżjoni, hija kienet telqet mill-premessa li l-prossimità tal-kompetizzjoni bejn Three u O2 fis-suq inkwistjoni kienet suffiċjenti, waħedha, sabiex jiġi kkunsidrat li l-konċentrazzjoni inkwistjoni kienet ser tagħti lok għal tfixkil sinjifikattiv għal kompetizzjoni effettiva. F’dan ir-rigward, il-Kummissjoni targumenta li, kif irrilevat il-Qorti Ġenerali stess fil-punt 227 tas-sentenza appellata, dan kien biss wieħed mill-fatturi li wasslu lil din l-istituzzjoni tikkonkludi li din il-konċentrazzjoni kienet ser toħloq effetti mhux ikkoordinati.
128. Skont il-punt 249 tas-sentenza appellata, essenzjalment, l-istabbiliment waħdu tal-fatt li Three u O2 huma kompetituri relattivament qrib f’parti mis-setturi ta’ suq ikkonċentrat b’erba’ operaturi ta’ network mobbli ma huwiex suffiċjenti la sabiex jagħti prova tal-eliminazzjoni tar-restrizzjonijiet kompetittivi qawwija li l-partijiet fil-konċentrazzjoni kienu jeżerċitaw fuq xulxin u lanqas sabiex jiġi stabbilit tfixkil sinjifikattiv għal kompetizzjoni effettiva, sakemm ma tiġix ipprojbita, bħala prinċipju, kull konċentrazzjoni li tirriżulta f’bidla minn erba’ operaturi għal tlieta.
129. Ċertament, kif targumenta l-Kummissjoni, id-deċiżjoni kontenzjuża ma tinkludi ebda motiv u lanqas element kuntestwali li jippermetti li tiġi interpretata bħala li tikkonferma li l-prossimità tal-kompetizzjoni bejn Three u O2 kienet suffiċjenti, waħedha, sabiex jiġi kkunsidrat li l-konċentrazzjoni inkwistjoni setgħet tagħti lok għal tfixkil sinjifikattiv għal kompetizzjoni effettiva. Għall-kuntrarju, kif imfakkar fil-punti 119 sa 121 iktar ’il fuq, minn qari konġunt tal-premessi 313, 321, 444 u 463 ta’ din id-deċiżjoni jirriżulta li, fil-kuntest tal-ewwel teorija tad-dannu tagħha, il-Kummissjoni implimentat il-kriterji stabbiliti fil-punti 26, 28 u 29 tal-linji gwida li jipprovdu diversi fatturi, fosthom dak tal-prossimità tal-kompetizzjoni ddeterminata abbażi tal-proporzjonijiet ta’ diverżjoni, sabiex jiġi stabbilit li l-konċentrazzjoni inkwistjoni setgħet twassal għal effetti mhux ikkoordinati fis-suq rilevanti.
130. Xorta jibqa’ l-fatt li r-raġunament tal-Qorti Ġenerali li jinsab fil-punt 249 tas-sentenza appellata huwa ambigwu u ma għandux neċessarjament jinftiehem bħala li jikkritika lill-Kummissjoni li hija stess ikkunsidrat, fid-deċiżjoni kontenzjuża, li tali prova kienet, waħedha, suffiċjenti. Tali qari tad-deċiżjoni kontenzjuża jidher inqas possibbli ladarba, kif barra minn hekk tirrileva ġustament il-Kummissjoni, il-Qorti Ġenerali rrikonoxxiet, fil-punt 227 ta’ dan is-sentenza, li l-prossimità tar-relazzjoni kompetittiva kienet biss “[f]attur […] użat mill-Kummissjoni sabiex tikkonkludi li l-konċentrazzjoni [inkwistjoni] tagħti lok għal effetti mhux ikkoordinati” (53). Pjuttost milli jikkostitwixxi żnaturament tal-kontenut ta’ din id-deċiżjoni, dan ir-raġunament jagħmel parti minn evalwazzjoni vvizzjata minn serje ta’ żbalji ta’ liġi mwettqa mill-Qorti Ġenerali, fosthom dak ikkonstatat fil-punti 124 u 125 iktar ’il fuq, sa fejn hija rrikjediet livell ta’ prova għoli wisq, inkluż għal kull wieħed mill-elementi evalwat minnha sabiex tiddetermina jekk setgħetx tiġi pprovata l-eżistenza ta’ tfixkil sinjifikattiv għal kompetizzjoni effettiva.
131. Għalhekk, it-tieni lment jikkoinċidi mal-ewwel ilment tat-tielet parti tat-tielet aggravju (punti 115 sa 125 iktar ’il fuq) u għandu jiġi miċħud sa fejn jikkritika li l-Qorti Ġenerali żnaturat id-deċiżjoni kontenzjuża.
4.      Fuq ir‑raba’ parti tat-tielet aggravju, ibbażata fuq ksur tal‑obbligu ta’ motivazzjoni fir‑rigward tal‑eventwali inkompatibbiltà tal‑linji gwida mar‑Regolament Nru 139/2004
132. Permezz tar-raba’ parti tat-tielet aggravju, il-Kummissjoni targumenta, sussidjarjament, li, peress li CK Telecoms ma kinitx ikkontestat quddiem il-Qorti Ġenerali l-kompatibbiltà tal-linji gwida mal-Artikolu 2 tar-Regolament Nru 139/2004, din il-qorti ma tistax teżamina din il-kwistjoni fuq inizjattiva tagħha stess.
133. F’dan ir-rigward, huwa suffiċjenti li jiġi rrilevat li, minn naħa, l-ewwel sat-tielet parti ta’ dan l-aggravju, imqajma prinċipalment, għandhom essenzjalment jintlaqgħu (ara l-punti 82 sa 131 iktar ’il fuq) u, min-naħa l-oħra, fis-sentenza appellata, il-Qorti Ġenerali ma kkonkludietx li dawn il-linji gwida kienu inkompatibbli mal-Artikolu 2 tar-Regolament Nru 139/2004. Minn dan isegwi li ma hemmx lok li tiġi eżaminata r-raba’ parti tat-tielet aggravju.
E.      Fuq ir‑raba’ aggravju, ibbażat fuq żnaturament tal‑argument tal‑Kummissjoni dwar l‑analiżi kwantitattiva tagħha u fuq żbalji ta’ liġi
1.      Fuq in‑natura effettiva tar‑raba’ aggravju
134. Permezz tal‑ewwel parti tar-raba’ aggravju, il-Kummissjoni targumenta, minn naħa, li l-Qorti Ġenerali żnaturat l-argumenti tagħha esposti fir-risposti u fil-kontroreplika fl-ewwel istanza, sa fejn ikkonstatat, fil-punt 273 tas-sentenza appellata, li kien stabbilit bejn il-partijiet li ż-żieda fil-prezzijiet li setgħet tirriżulta mill-konċentrazzjoni inkwistjoni kienet ta’ [kunfidenzjali] %, filwaqt li din iċ-ċifra kienet ikkontestata mill-Kummissjoni matul is-seduta. Min-naħa l-oħra, il-Kummissjoni tilmenta li l-Qorti Ġenerali wettqet żball ta’ liġi f’dan il-punt billi kkonkludiet li din iż-żieda fil-prezzijiet ma kinitx sinjifikattiva għaliex kienet inqas miż-żieda fil-prezzijiet sostnuta f’kawżi preċedenti li jirrigwardaw konċentrazzjonijiet li l-Kummissjoni awtorizzat taħt kundizzjonijiet.
135. Permezz tat-tieni parti tar-raba’ aggravju, il-Kummissjoni targumenta, essenzjalment, li l-Qorti Ġenerali imponitilha, b’mod żbaljat, fil-punti 277 sa 279 tas-sentenza appellata, l-obbligu li tinkludi fl-analiżi UPP tagħha ż-żidiet fl-effikaċja “standard” li, skont din il-qorti, huma speċifiċi għal kull konċentrazzjoni.
136. L-argument ta’ CK Telecoms li dan l-aggravju huwa ineffettiv ma jistax jirnexxi.
137. F’dan ir-rigward, l-ewwel, għandu jitfakkar li, fil-punti 255 sa 259 tas-sentenza appellata, il-Qorti Ġenerali ċaħdet l-argument ta’ CK Telecoms li l-analiżi UPP ma kellha ebda saħħa probatorja u ma setgħetx tintuża bħala prova konkordanti ta’ tfixkil sinjifikattiv għal kompetizzjoni effettiva.
138. It-tieni, anki jekk, fil-punt 268 ta’ din is-sentenza, il-Qorti Ġenerali kkunsidrat li l-analiżi UPP ma kinitx prova determinanti, madankollu hija ma ċaħditx is-saħħa probatorja tagħha. Pjuttost hija kkonstatat li din l-analiżi ma hijiex suffiċjenti sabiex turi li l-eliminazzjoni tar-restrizzjonijiet kompetittivi qawwija li l-partijiet kienu jeżerċitaw fuq xulxin kienet ser tirriżulta f’żieda sinjifikattiva fil-prezzijiet u, għaldaqstant, fi tfixkil sinjifikattiv għal kompetizzjoni effettiva.
139. It-tielet, sabiex tasal għall-konklużjoni tagħha, esposta fil-punt 282 tas-sentenza appellata, li l-Kummissjoni ma kinitx uriet bi probabbiltà suffiċjenti li l-prezzijiet kienu ser isofru tali żieda “sinjifikattiva”, il-Qorti Ġenerali rrilevat, fil-punt 273 ta’ din is-sentenza, li ż-żieda fil-prezzijiet li setgħet tirriżulta mill-konċentrazzjoni inkwistjoni ma kinitx, “skont [CK Telecoms], kontradetta fuq dan il-punt mill-Kummissjoni”, ta’ [kunfidenzjali] %. Madankollu, din iż-żieda kienet inqas miż-żidiet fil-prezzijiet sostnuti fil-Kawżi COMP/M.6992 – Hutchison 3G UK vs Telefonica Ireland (iktar ’il quddiem il-“kawża Irlandiża”) u COMP/M.7018 – Telefónica Deutschland vs E-Plus (iktar ’il quddiem il-“kawża Ġermaniża”), li kienu ta’ 6.6 % u ta’ 9.5 %, rispettivament, li ma pprekludewx lill-Kummissjoni milli tawtorizza l-konċentrazzjonijiet ikkonċernati bil-kundizzjoni li jiġu osservati ċerti kundizzjonijiet.
140. Ir-raba’, fil-punti 277 sa 281 tas-sentenza appellata, il-Qorti Ġenerali kkritikat, essenzjalment, li l-Kummissjoni ma kinitx inkludiet fl-analiżi UPP tagħha ż-żidiet fl-effikaċja kkawżati mill-konċentrazzjoni inkwistjoni li madankollu jifformaw parti integrali minnha. Għalhekk, skont il-Qorti Ġenerali, kien ukoll għal din ir-raġuni li l-Kummissjoni ma kienx irnexxielha turi l-eżistenza ta’ tfixkil sinjifikattiv għal kompetizzjoni effettiva minħabba degradazzjoni tal-kwalità tan-network, li fuqha kienet ibbażata parzjalment it-tieni teorija tad-dannu tagħha.
141. Fid-dawl ta’ dan kollu preċedenti, l-argument tal-Kummissjoni intiż sabiex juri, l-ewwel, li hija kienet ikkontestat il-perċentwali eżatt taż-żieda fil-prezzijiet li tista’ tirriżulta mill-konċentrazzjoni inkwistjoni, it-tieni, li l-Qorti Ġenerali qabblet b’mod żbaljat il-każ inkwistjoni ma’ kawżi oħra ta’ konċentrazzjoni ttrattati preċedentement, u t-tielet, li hija ma kinitx marbuta tinkludi fl-analiżi UPP tagħha żidiet fl-effikaċja, bħal dawk stipulati fil-punti 277 sa 279 tas-sentenza appellata, ma jistax jiġi kkunsidrat ineffettiv. Fil-fatt, kull wieħed minn dawn it-tliet ilmenti jista’ jikkontesta l-fondatezza fid-dritt tal-konklużjoni li waslet għaliha l-Qorti Ġenerali fil-punt 282 tas-sentenza appellata.
142. Għalhekk l-imsemmija lmenti għandhom jiġu eżaminati fil-mertu.
2.      Fuq l‑ewwel parti tar‑raba’ aggravju, ibbażata fuq żnaturament tal‑argument tal‑Kummissjoni dwar iż‑żieda fil‑prezzijiet li tista’ tirriżulta mill‑konċentrazzjoni inkwistjoni u fuq żball ta’ liġi tal‑Qorti Ġenerali fl‑evalwazzjoni tagħha tal‑analiżi kwantitattiva
143. Permezz tal-ewwel ilment tal-ewwel parti tar-raba’ aggravju, il-Kummissjoni tikkritika lill-Qorti Ġenerali li żnaturat l-argumenti tagħha esposti fil-punt 157 tar-risposta u fil-punt 61 tal-kontroreplika fl-ewwel istanza billi kkunsidrat, b’mod żbaljat, fil-punt 273 tas-sentenza appellata, li kien stabbilit li ż-żieda fil-prezzijiet li tista’ tirriżulta mill-konċentrazzjoni inkwistjoni kienet ta’ [kunfidenzjali] %, filwaqt li din iċ-ċifra kienet ġiet ikkontestata mill-Kummissjoni matul is-seduta.
144. Kif tfakkar fil-punt 139 iktar ’il fuq, il-Qorti Ġenerali rrilevat, fil-punt 273 tas-sentenza appellata, li l-Kummissjoni ma kinitx ikkontestat, matul l-ewwel istanza, l-argument ta’ CK Telecoms li ż-żieda fil-prezzijiet li tista’ tirriżulta mill-konċentrazzjoni inkwistjoni kienet ta’ [kunfidenzjali] %.
145. Madankollu, għandu jiġi kkonstatat li, fil-punt 157 tar-risposta, il-Kummissjoni kienet ikkontestat effettivament din iċ-ċifra u kienet argumentat li għandha tkun ta’ [kunfidenzjali] %, li huwa kkonfermat mill-punti 159 u 160 ta’ din ir-risposta u mill-punt 61 tal-kontroreplika. B’konformità mal-ġurisprudenza ċċitata fil-punt 99 iktar ’il fuq, isegwi għalhekk b’mod manifest mill-annessi tal-proċess li, fil-punt 273 tas-sentenza appellata, il-Qorti Ġenerali mhux biss żnaturat l-argumenti tal-Kummissjoni esposti fil-punt 157 tal-imsemmija risposta, iżda wettqet wkoll applikazzjoni żbaljata tar-regoli li jirregolaw l-oneru u l-produzzjoni tal-prova billi rrikonoxxiet fatt rilevanti, jiġifieri eventwali żieda fil-prezzijiet ta’ [kunfidenzjali] %, bħallikieku kien stabbilit bejn il-partijiet, minkejja li fil-verità kien il-kuntrarju (54).
146. Bi tweġiba għat-tieni lment tal-ewwel parti ta’ dan l-aggravju, huwa suffiċjenti li jiġi rrilevat, anki jekk għal din ir-raġuni biss, li l-Qorti Ġenerali ma setgħetx tikkritika lill-Kummissjoni, fil-punt 273 tas-sentenza appellata, li naqset milli tistabbilixxi b’mod konvinċenti li ż-żieda fil-prezzijiet li tista’ tirriżulta mill-konċentrazzjoni inkwistjoni ma kinitx sinjifikattiva għar-raġuni (impliċita) li din iż-żieda kienet inqas minn dik sostnuta fil-kawża Irlandiża (6.6 %) b’[kunfidenzjali] % biss, u ferm inqas minn dik sostnuta fil-kawża Ġermaniża (9.5 %), li fihom il-konċentrazzjonijiet ikkonċernati kienu ġew awtorizzati taħt kundizzjonijiet. Tali approċċ, ibbażat fuq fatt li ma seħħx, huwa kuntrarju għar-regoli relatati mal-evalwazzjoni tal-provi u għalhekk żbaljat fil-liġi.
147. Barra minn hekk, fl-assenza ta’ spjegazzjonijiet fis-sentenza appellata relatati mal-komparabbiltà tas-sitwazzjonijiet inkwistjoni, il-Qorti Ġenerali ma setgħetx tibbaża din il-konklużjoni fuq paragun ma’ dawn iċ-ċifri l-oħra, li fihom il-partijiet fil-konċentrazzjoni kienu offrew impenji u rnexxielhom ineħħu t-tħassib kompetittiv tal-Kummissjoni. Għalhekk, l-imsemmija kawżi ma kinux neċessarjament komparabbli ma’ dan il-każ, li ċ-ċirkustanzi speċifiċi tiegħu taw lok għall-projbizzjoni tal-konċentrazzjoni inkwistjoni, b’mod partikolari, abbażi tal-ewwel teorija tad-dannu. Għalhekk, għal din ir-raġuni wkoll, huwa b’mod żbaljat li, fil-punt 273 tas-sentenza appellata, il-Qorti Ġenerali ċaħdet bħala mhux konvinċenti l-provi li l-Kummissjoni kienet ipproduċiet insostenn ta’ din it-teorija.
148. Mill-banda l-oħra, ma nqisx li dan l-iżball jaqa’ wkoll, kif targumenta l-Kummissjoni, taħt sostituzzjoni pprojbita tal-evalwazzjoni ekonomika kumplessa tagħha, fil-kuntest tal-analiżi UPP tagħha, relatata man-natura sinjifikattiva taż-żieda fil-prezzijiet. Fil-fatt, mill-punt 273 tas-sentenza appellata jsegwi li l-Qorti Ġenerali ma kinitx konvinta mill-argument tal-Kummissjoni. Għalhekk, sabiex tasal għall-konklużjoni tagħha, il-Qorti Ġenerali llimitat ruħha għall-applikazzjoni tar-regoli dwar il-produzzjoni u l-oneru tal-prova u għall-użu tal-libertà tagħha ta’ evalwazzjoni tal-provi, mingħajr madankollu ma wettqet kalkolu xieraq tan-natura sinjifikattiva taż-żieda fil-prezzijiet.
149. Għalhekk, fid-dawl tal-kunsiderazzjonijiet esposti fil-punti 145 sa 147 iktar ’il fuq, l-ewwel parti tar-raba’ aggravju għandha tintlaqa’.
3.      Fuq it‑tieni parti tar‑raba’ aggravju, ibbażata fuq żball ta’ liġi sa fejn il‑Qorti Ġenerali rrikjediet li l‑Kummissjoni tinkludi żidiet fl‑effikaċja “standard” fl‑analiżi UPP tagħha
150. Permezz tat-tieni parti tar-raba’ aggravju, il-Kummissjoni tikkritika lill-Qorti Ġenerali li kkunsidrat b’mod żbaljat, fil-punti 277 sa 279 tas-sentenza appellata, li hija kellha tinkludi fl-analiżi UPP tagħha żidiet fl-effikaċja “standard”, li, skont din il-qorti, huma speċifiċi għal kull konċentrazzjoni.
151. Huwa effettivament billi pproċediet għal approċċ pjuttost innovattiv li l-Qorti Ġenerali qieset, fil-punt 277 tas-sentenza appellata, li kull konċentrazzjoni twassal għal żidiet fl-effikaċja li l-kobor tagħhom kien jiddependi wkoll mill-pressjoni kompetittiva esterna. Fil-fehma tagħha, dawn iż-żidiet jirriżultaw b’mod partikolari minn sforzi ta’ razzjonalizzazzjoni u mill-integrazzjoni tal-proċess ta’ produzzjoni u ta’ distribuzzjoni mill-entità li toriġina mill-konċentrazzjoni, li jistgħu jwasslu għal tnaqqis fil-prezzijiet tagħha. Kif jirriżulta mill-punti 278 u 279 ta’ din is-sentenza, il-Qorti Ġenerali ddistingwixxiet l-imsemmija żidiet fl-effikaċja minn dawk li jinsabu fil-linji gwida li l-parti li tinnotifika għandha tistabbilixxi l-eżistenza tagħhom, eżistenza li l-Kummissjoni ċaħdet f’dan il-każ (55). Il-Qorti Ġenerali ppreċiżat li, filwaqt li dawn l-istess żidiet fl-effikaċja kellhom jiġu eżaminati skont l-evalwazzjoni kompetittiva globali tal-konċentrazzjoni sabiex tiġi ddeterminata l-kapaċità tagħhom li jikkontrobilanċjaw l-effetti restrittivi tagħha, iż-żidiet fl-effikaċja “standard” kienu speċifiċi għal kull konċentrazzjoni u kienu “biss komponent ta’ mudell kwantitattiv intiż li jistabbilixxi jekk konċentrazzjoni tistax tipproduċi tali effetti restrittivi”. Minn dan niddeduċi li l-Qorti Ġenerali qieset li l-Kummissjoni kellha tieħu inkunsiderazzjoni ż-żidiet fl-effikaċja “standard” b’mod sistematiku u fuq inizjattiva tagħha stess fil-każijiet kollha.
152. Din il-kategorija ġdida ta’ żidiet fl-effikaċja msejħa “standard” identifikata mill-Qorti Ġenerali, li tippreżupponi li huma inerenti għal kull konċentrazzjoni orizzontali, tikkorrispondi għat-tipoloġija taż-żidiet fl-effikaċja “awtomatiċi” li r-rikonoxximent tagħhom hija kkunċettwalizzata minn xi awturi, b’mod partikolari ekonomisti, sabiex jikkontrobilanċjaw l-inċertezzi li joħorġu minn analiżi UPP (56). Għalhekk, huwa propost li f’tali analiżi jiġi inkluż “kreditu” ta’ ċertu perċentwali, pereżempju ta’ 10 %, bħala żieda fl-effikaċja “awtomatika”, marbut direttament mal-konċentrazzjoni, li jista’ jikkontrobilanċja dan il-perċentwali f’termini ta’ żieda fil-prezzijiet meqjus fil-kuntest ta’ analiżi UPP (57).
153. Madankollu, ir-rikonoxximent ta’ tali kategorija ta’ żieda fl-effikaċja fil-qasam ta’ kontroll ta’ konċentrazzjonijiet tal-Unjoni ma jirriżulta la mir-Regolament Nru 139/2004, la mir-Regolament (KE) Nru 802/2004 (58) u lanqas mil-linji gwida. Barra minn hekk, il-Qorti Ġenerali baqgħet ma indikatx il-bażi legali li jistgħu jwasslu lill-Qorti tal-Ġustizzja tirrikonoxxi r-rilevanza ta’ dawn iż-żidiet fl-effikaċja u tistabbilixxi obbligu għall-Kummissjoni li teħodhom inkunsiderazzjoni lil hinn mill-kuntest leġiżlattiv applikabbli, mingħajr ma tidħol fuq is-setgħa diskrezzjonali tagħha fil-qasam tal-ġestjoni tal-politika tal-kompetizzjoni u ta’ kontroll ta’ konċentrazzjonijiet.
154. Ċertament, il-Qorti tal-Ġustizzja diġà ddeċidiet li l-Kummissjoni kellha tieħu inkunsiderazzjoni aspetti favur il-kompetizzjoni speċifiċi marbuta ma’ ftehim, li ġew invokati mill-partijiet, fir-rigward tal-kuntest ekonomiku tiegħu, sabiex tevalwa jekk dawn l-allegati aspetti favur il-kompetizzjoni setgħux jikkontestaw il-konstatazzjoni li dan il-ftehim jikkostitwixxi restrizzjoni tal-kompetizzjoni “minħabba l-għan” u tevalwa n-neċessità li l-eżami jinbidel f’wieħed ta’ restrizzjoni tal-kompetizzjoni “minħabba r-riżultat”, skont l-Artikolu 101(1) TFUE (59). Madankollu, il-Qorti tal-Ġustizzja ppreċiżat ukoll li tali approċċ ma kienx jaqa’ taħt applikazzjoni ta’ “regola ta’ raġuni” (rule of reason), kif irrikonoxxuta fid-dritt tal-kompetizzjoni tal-Istati Uniti, li tippreżupponi l-ibbilanċjar ex officio mill-Kummissjoni tal-effetti kollha favur u kontra l-kompetizzjoni fil-kuntest tal-paragrafu 1 biss ta’ dan l-artikolu (60), peress li tali bbilanċjar għandu jitwettaq fil-kuntest tal-paragrafu 3 tiegħu (61).
155. Bl-istess mod, ma teżisti ebda raġuni konvinċenti sabiex jiġi rrikonoxxut, lil hinn mill-kuntest leġiżlattiv applikabbli għall-kontroll ta’ konċentrazzjonijiet, dmir tal-Kummissjoni li tinkludi, fl-evalwazzjoni tagħha tal-eżistenza ta’ tfixkil sinjifikattiv għal kompetizzjoni effettiva, b’mod partikolari li jirriżulta minn effetti mhux ikkoordinati orizzontali maħluqa minn konċentrazzjoni f’suq oligopolistiku, eżami “awtomatiku” ta’ żieda fl-effikaċja tat-tip meħtieġ mill-Qorti Ġenerali f’dan il-każ. Barra minn hekk, jaqa’ taħt il-kompitu tal-Kummissjoni, fir-rigward tal-eżerċizzju tas-setgħa diskrezzjonali tagħha fil-qasam, b’mod partikolari fil-kuntest ta’ eventwali reviżjoni tal-linji gwida, li tivverifika l-bżonn li ssir tali analiżi fuq inizjattiva tagħha stess.
156. Madankollu, fl-istat attwali tad-dritt tal-Unjoni, il-premessa 29 tar-Regolament Nru 139/2004 tistipula biss iż-żidiet fl-effikaċja probabbli murija mill-impriżi kkonċernati li l-Kummissjoni għandha tieħu inkunsiderazzjoni sabiex tiddetermina l-effett ta’ konċentrazzjoni fuq l-istruttura tal-kompetizzjoni fis-suq intern, li għalihom il-Qorti Ġenerali tirreferi fil-punt 279 tas-sentenza appellata. Bl-istess mod, b’konformità mat-Taqsima 9 tal-Anness I tar-Regolament Nru 802/2004, hija l-impriża kkonċernata li għandha tipprovdi deskrizzjoni ta’ kull waħda minn dawn iż-żidiet fl-effikaċja allegati, kif ukoll dokumenti ta’ sostenn. Finalment, il-kriterji rilevanti li jirregolaw it-teħid inkunsiderazzjoni tal-imsemmija żidiet fl-effikaċja huma previsti fil-punti 76 sa 88 tal-linji gwida.
157. F’dawn iċ-ċirkustanzi, inqis li, billi rrikjediet mill-Kummissjoni, fil-punti 277 sa 279 tas-sentenza appellata, li tinkludi fl-analiżi UPP tagħha żidiet fl-effikaċja “standard”, mhux previsti minn din il-leġiżlazzjoni, il-Qorti Ġenerali wettqet żball ta’ liġi.
158. Għalhekk, it-tieni parti tar-raba’ aggravju għandha tintlaqa’ wkoll, kif ukoll, konsegwentement, dan l-aggravju kollu kemm hu.
F.      Fuq il‑ħames aggravju, ibbażat fuq żball ta’ liġi sa fejn il‑Qorti Ġenerali ma evalwatx il‑fatturi u l‑provi rilevanti kollha
159. Permezz tal-ħames aggravju, il-Kummissjoni tikkritika lill-Qorti Ġenerali li ma eżaminatx jekk il-fatturi u l-provi rilevanti kollha kinux jippermettu li jiġi kkunsidrat li hija kien irnexxielha, f’dan il-każ, tistabbilixxi tfixkil sinjifikattv għal kompetizzjoni effettiva. Il-Qorti Ġenerali eżaminat biss ċerti fatturi u elementi insostenn tal-ewwel teorija tad-dannu u l-kwistjoni dwar jekk, meħuda separatament, kinux suffiċjenti għal dan l-għan. F’dan ir-rigward, il-Qorti Ġenerali żnaturat id-deċiżjoni kontenzjuża, issostitwixxiet l-evalwazzjoni ekonomika tagħha ma’ dik tal-Kummissjoni, applikat b’mod żbaljat il-kriterji legali rilevanti u kisret l-obbligu ta’ motivazzjoni tagħha.
160. Preliminarjament, nikkunsidra li, għall-kuntrarju ta’ dak li targumenta CK Telecoms, dan l-aggravju la huwa inammissibbli u lanqas ineffettiv għar-raġuni li l-Kummissjoni titlob lill-Qorti tal-Ġustizzja tiddeċiedi li l-Qorti Ġenerali kellha timla l-lakuni fid-deċiżjoni kontenzjuża u teżamina mill-ġdid il-konċentrazzjoni inkwistjoni. Hawnhekk, il-Kummissjoni tqajjem kwistjoni ta’ liġi relatata man-natura kompleta tal-eżami mill-Qorti Ġenerali tal-fatturi legali u tal-provi rilevanti u, għalhekk, mar-regoli li jirregolaw il-produzzjoni u l-evalwazzjoni tal-provi. Issa, din il-kwistjoni ta’ liġi jista’ jkollha effett fuq il-fondatezza tal-konklużjoni tal-Qorti Ġenerali li l-Kummissjoni naqset milli tistabbilixxi, b’mod suffiċjenti fid-dritt, l-eżistenza ta’ tfixkil sinjifikattiv għal kompetizzjoni effettiva. Fil-fatt, il-Kummissjoni tilmenta li l-Qorti Ġenerali la wettqet eżami globali u lanqas kunsiderazzjoni ta’ dawn il-fatturi kollha u ta’ dawn il-provi, kif evalwati fid-deċiżjoni kontenzjuża fil-kuntest ta’ teoriji tad-dannu differenti, iżda eżaminat biss ċerti fatturi u elementi insostenn tal-ewwel teorija tad-dannu u n-natura suffiċjenti tagħhom għal dan l-għan.
161. Fil-mertu, għandu jitfakkar li l-Kummissjoni għandha ssostni deċiżjoni li tikkonstata li konċentrazzjoni twassal jew le għal tfixkil sinjifikattiv għal kompetizzjoni effettiva bi provi suffiċjentement sinjifikattivi u konkordanti (62), b’dan illi, kif irrilevat fil-punt 55 iktar ’il fuq, ir-rekwiżiti ta’ prova huma perfettament simettriċi f’dan ir-rigward (63).
162. Min-naħa tagħha, il-qorti tal-Unjoni għandha b’mod partikolari tivverifika mhux biss l-eżattezza materjali tal-provi prodotti, il-kredibbiltà tagħhom u l-koerenza tagħhom, iżda għandha wkoll tistħarreġ jekk dawn l-elementi jikkostitwixxux id-data kollha rilevanti li għandha tittieħed inkunsiderazzjoni sabiex tiġi evalwata sitwazzjoni kumplessa u jekk humiex tali li jsostnu l-konklużjonijiet li jiġu misluta minnhom (64). Għaldaqstant, din il-qorti għandha, bħala prinċipju, tivverifika n-natura probatorja tal-provi kollha rilevanti u konkordanti, iżda kkontestati mir-rikorrenti, li l-Kummissjoni bbażat ruħha fuqhom sabiex turi l-eżistenza ta’ tfixkil sinjifikattiv għal kompetizzjoni effettiva. Barra minn hekk, fil-punt 76 tas-sentenza appellata, il-Qorti Ġenerali donnha qablet ma’ dawn il-prinċipji.
163. Bħar-rekwiżiti ta’ prova li jirregolaw l-applikazzjoni tal-Artikolu 101(1) TFUE (65), huwa ċertament possibbli li kull waħda mill-provi prodotti mill-Kummissjoni ma tkunx fiha nnifisha suffiċjenti sabiex turi li konċentrazzjoni twassal għal effetti mhux ikkoordinati li jagħtu lok għal tfixkil sinjifikattiv għal kompetizzjoni effettiva. Madankollu, tali dimostrazzjoni tista’ tirriżulta minn serje ta’ fatturi u ta’ provi, evalwati globalment. Dan jikkorrispondi għall-approċċ tal-Kummissjoni ddefinit fil-punt 26 tal-linji gwida, li jipprovdi li ċertu numru ta’ fatturi li, meħuda separatament, ma humiex neċessarjament determinanti jistgħu jaffettwaw il-probabbiltà li konċentrazzjoni twassal għal effetti mhux ikkoordinati sinjifikattivi, mingħajr ma dawn il-fatturi kollha, mhux elenkati b’mod eżawrjenti fil-punti 27 sa 38 ta’ dawn il-linji gwida, għandhom bilfors ikunu ssodisfatti sabiex jiġi konkluż li tali effetti huma probabbli (66). Barra minn hekk, kif ġie stabbilit fil-punti 64, 97 u 119 iktar ’il fuq u rrikonoxxut fil-punt 287 tas-sentenza appellata, il-Kummissjoni segwiet dan l-approċċ fid-deċiżjoni kontenzjuża (67).
164. Għall-kuntrarju, ma huwiex eskluż li ċerti fatturi jew provi jistgħu jkunu partikolarment importanti, u saħansitra deċiżivi fil-kuntest tal-analiżi intiża sabiex tistabbilixxi l-eżistenza ta’ tfixkil sinjifikattiv għal kompetizzjoni effettiva. F’tali każ, jista’ għalhekk ikun suffiċjenti għall-qorti tal-Unjoni li tikkonstata l-assenza ta’ natura probatorja suffiċjenti ta’ tali fatturi jew provi deċiżivi sabiex tinvalida l-approċċ tal-Kummissjoni.
165. Din l-aħħar premessa donnha ggwidat lill-Qorti Ġenerali, tal-inqas b’mod impliċitu, fil-konklużjonijiet tagħha li jinsabu fil-punti 149, 171 sa 173, 249 u 268 tas-sentenza appellata, ikkontestati mill-Kummissjoni fil-kuntest ta’ dan l-aggravju, li fihom ikkonstatat, essenzjalment, li l-fattur jew il-prova eżaminati, rispettivament, ma kienx suffiċjenti fih innifsu sabiex jistabbilixxi l-eżistenza ta’ tfixkil sinjifikattiv għal kompetizzjoni effettiva.
166. Madankollu, kif isegwi mill-evalwazzjoni esposta fil-punti 93 sa 100 u 118 sa 122 iktar ’il fuq, il-punt 171 tas-sentenza appellata li jirrigwarda l-eżami tal-kunċett ta’ “mutur importanti tal-kompetizzjoni” minn naħa, u l-punt 249 ta’ din is-sentenza li jirrigwarda l-eżami tal-kriterju tal-prossimità tal-kompetizzjoni, min-naħa l-oħra, huma ivvizzjati minn żbalji ta’ liġi. Fil-fatt, f’dawn il-punti, il-Qorti Ġenerali tikkritika b’mod żbaljat lill-Kummissjoni li kkunsidrat dawn iż-żewġ fatturi bħala li kienu suffiċjenti waħedhom sabiex jistabbilixxu l-eżistenza ta’ tfixkil sinjifikattiv għal kompetizzjoni effettiva. Għalhekk, skont l-evalwazzjoni tagħha tal-provi, il-Qorti Ġenerali, b’mod żbaljat, attribwixxitilhom piż eċċessiv, u saħansitra kklassifikathom bħala deċiżivi għall-finijiet tal-ewwel teorija tad-dannu, minkejja li l-Kummissjoni eżaminathom biss bħala fatturi fost diversi fatturi oħra sabiex turi l-eżistenza ta’ tali tfixkil.
167. Barra minn hekk, kif targumenta l-Kummissjoni, il-Qorti Ġenerali evalwat biss uħud mill-fatturi u provi li fuqhom hija bbażata l-konklużjoni fid-deċiżjoni kontenzjuża dwar l-eżistenza ta’ tfixkil sinjifikattiv għal kompetizzjoni effettiva. Għalhekk, minkejja li l-punti 128 sa 136 tas-sentenza appellata jiġbru fil-qosor l-essenzjal tal-kunsiderazzjonijiet esposti f’din id-deċiżjoni li jirrigwardaw l-ewwel teorija tad-dannu (68), il-Qorti Ġenerali qieset suffiċjenti li tinvalida din it-teorija, u għalhekk, l-imsemmija deċiżjoni fl-intier tagħha, b’mod partikolari għar-raġuni li ż-żewġ fatturi mfakkra fil-punt 166 iktar ’il fuq ma kinux ta’ natura li jsostnu n-natura “sinjifikattiva” tal-effetti mhux ikkoordinati identifikati u tat-tfixkil għal kompetizzjoni effettiva li jirriżulta minnhom. Għalhekk, hija ma evalwatx n-natura probatorja tal-fatturi u l-provi l-oħra eżaminati għal dan l-għan fil-premessi 330 sa 1174 tad-deċiżjoni kontenzjuża.
168. Bl-istess mod, fil-punt 268 tas-sentenza appellata, fir-rigward tal-istess teorija tad-dannu, il-Qorti Ġenerali kkunsidrat li l-analiżi UPP ma kinitx prova determinanti u li ma kinitx suffiċjenti sabiex turi li l-eliminazzjoni tar-restrizzjonijiet kompetittivi qawwija li l-partijiet kienu jeżerċitaw fuq xulxin kienet ser twassal għal żieda sinjifikattiva fil-prezzijiet u, għaldaqstant, għal tfixkil sinjifikattiv għal kompetizzjoni effettiva.
169. Barra minn hekk, kif targumenta l-Kummissjoni, il-Qorti Ġenerali qieset, fil-punt 455 tas-sentenza appellata, li ma kienx neċessarju li tiddeċiedi dwar in-natura indipendenti jew interdipendenti tat-tliet teoriji tad-dannu jew dwar l-argumenti u l-motivi l-oħra ta’ CK Telecoms. Għalhekk, din il-qorti naqset milli twettaq hija stess analiżi globali tad-diversi fatturi u provi, ikkontestati minn CK Telecoms, li kienu l-bażi ta’ dawn it-teoriji u li fuqhom kienet ibbażata l-konklużjoni finali tad-deċiżjoni kontenzjuża dwar l-eżistenza ta’ tfixkil sinjifikattiv għal kompetizzjoni effettiva.
170. Finalment, mill-punti 291, 397, 417, 418 u 454 tas-sentenza appellata, kif ukoll mill-punt 32 iktar ’il fuq, isegwi b’mod partikolari li l-Qorti Ġenerali ddeċidiet il-kawża billi evalwat u laqgħet jew ċaħdet parti biss mill-motivi, partijiet, ilmenti u argumenti mressqa minn CK Telecoms.
171. Minn dan jirriżulta li l-Kummissjoni hija fondata meta tikkritika li l-Qorti Ġenerali wettqet, għall-finijiet tal-annullament tad-deċiżjoni kontenzjuża, evalwazzjoni selettiva u żbilanċjata, u saħansitra lakunarja, tal-fatturi u l-provi, li jistgħu jiġu kklassifikati bħala rilevanti f’din id-deċiżjoni fid-dawl tal-punti 26 sa 38 tal-linji gwida, kif ukoll tal-motivi u lmenti mressqa minn CK Telecoms f’dan ir-rigward. Issa, tali approċċ huwa kuntrarju għar-rekwiżiti li jirregolaw l-istħarriġ ġudizzjarju tal-provi, kif imfakkra fil-punti 162 u 163 iktar ’il fuq.
172. CK Telecoms ma tistax tikkontesta din il-konklużjoni billi tibbaża ruħha fuq il-punti 284 sa 291 tas-sentenza appellata li jirrigwardaw l-evalwazzjoni globali tal-effetti mhux ikkoordinati, anki jekk il-Kummissjoni naqset milli tikkontesta din l-evalwazzjoni fil-kuntest tal-appell tagħha.
173. Huwa minnu li, insostenn ta’ dan l-aggravju, il-Kummissjoni tieħu l-imsemmija evalwazzjoni inkunsiderazzjoni b’mod marġinali biss (69). Bl-istess mod, hija ma kkontestatx direttament il-punt 289 ta’ din is-sentenza, li fih il-Qorti Ġenerali ilmentat li l-Kummissjoni ma “ppreċiżat[x], fid-deċiżjoni [kontenzjuża], jekk l-effetti mhux ikkoordinati identifikati humiex ‘sinjifikattivi’ jew iwasslux […] għal tfixkil sinjifikattiv għal kompetizzjoni effettiva, kif hija tafferma fil-premessa 1227 ta’ [din id-]deċiżjoni” (70).
174. Madankollu, għandu jiġi kkonstatat li, fil-punti 284 sa 291 tas-sentenza appellata, il-Qorti Ġenerali wieġbet biss għall-ilment ta’ CK Telecoms li l-Kummissjoni ma “ppreċiżatx”, fil-kuntest tal-evalwazzjoni globali tagħha, ir-raġunijiet li għalihom hija kkonkludiet li l-allegati effetti mhux ikkoordinati, u għalhekk, allegat tfixkil għal kompetizzjoni effettiva, kienu ta’ natura “sinjifikattiva” (71). Il-fatt li l-punt 288 ta’ dan is-sentenza jistabbilixxi għal dan l-għan tliet fatturi rilevanti rigward din l-evalwazzjoni ma jimplikax li l-Qorti Ġenerali wettqet eżami ġdid tan-natura probatorja tagħhom. Dan huwa kkonfermat mill-formola użata fil-bidu tal-punt 289 tal-imsemmija sentenza (“[i]ndipendentement mill-valur probatorju ta’ din is-sensiela ta’ provi u ta’ ċirkustanzi”). Għalhekk, l-eżami tal-Qorti Ġenerali f’dan ir-rigward pjuttost jixbah lil dak ta’ insuffiċjenza ta’ motivazzjoni fid-deċiżjoni kontenzjuża insostenn tal-evalwazzjoni globali tal-fatturi u tal-provi rilevanti, kif juru wkoll l-użu tal-verb “ppreċiżat” u dak tal-espressjoni “riferiment sommarju”.
175. Minn dan isegwi li, għall-kuntrarju ta’ dak li tqis CK Telecoms, il-punti 284 sa 291 tas-sentenza appellata ma humiex ta’ natura li jistabbilixxu li l-Qorti Ġenerali ssodisfat id-dmir tagħha li tistħarreġ dawn il-provi, kif previst fil-punti 162 u 163 iktar ’il fuq.
176. Minn dan nikkonkludi li l-Qorti Ġenerali wettqet żball ta’ liġi billi marret kontra l-portata tal-istħarriġ li hija kellha twettaq fir-rigward tal-fatturi u l-provi kollha rilevanti li fuqhom kienet ibbażata d-deċiżjoni kontenzjuża sabiex turi l-eżistenza ta’ tfixkil sinjifikattiv għal kompetizzjoni effettiva.
177. Konsegwentement, dan l-aggravju għandu jintlaqa’, mingħajr il-bżonn li tingħata deċiżjoni dwar jekk, billi pproċediet b’dan il-mod, il-Qorti Ġenerali ssostitwixxietx ukoll l-evalwazzjoni ekonomika tagħha ma’ dik tal-Kummissjoni, kisritx il-kriterji legali rilevanti jew kisritx l-obbligu ta’ motivazzjoni tagħha.
G.      Fuq is‑sitt aggravju, ibbażat fuq żnaturament tad‑deċiżjoni kontenzjuża u fuq ksur tal‑obbligu ta’ motivazzjoni
1.      Fuq in‑natura effettiva tas‑sitt aggravju
178. Permezz tas-sitt aggravju tagħha, il-Kummissjoni tikkritika li l-Qorti Ġenerali, minn naħa, żnaturat id-deċiżjoni kontenzjuża billi kkonkludiet fil-punti 358 sa 362 tas-sentenza appellata, li hija ma kinitx eżaminat eventwali degradazzjoni tal-kwalità tan-network tal-entità li toriġina mill-konċentrazzjoni wara l-konċentrazzjoni inkwistjoni u, min-naħa l-oħra, li kisret l-obbligu ta’ motivazzjoni tagħha meta laqgħet is-sitt parti tat-tielet motiv invokat fl-ewwel istanza.
179. CK Telecoms twieġeb li s-sitt aggravju huwa ineffettiv għar-raġuni li l-Kummissjoni ma tikkontestax il-kunsiderazzjonijiet prinċipali tal-Qorti Ġenerali relatati mat-tieni teorija tad-dannu. B’mod partikolari, hija ma tikkontestax il-kunsiderazzjonijiet esposti fil-punti 325, 330, 340, 344, 346 u 347 tas-sentenza appellata, li kienu wasslu lill-Qorti Ġenerali tikkunsidra, fil-punt 348 ta’ din is-sentenza, li kien żbaljat li l-Kummissjoni kienet ikkonkludiet li t-tibdil kbir fit-tul ta’ ftehim ta’ qsim tan-network seta’ jikkostitwixxi tfixkil sinjifikattiv għall-kompetizzjoni eżerċitata min-naħa ta’ sieħeb għal tali ftehim. Il-Kummissjoni lanqas ma tikkontesta l-kunsiderazzjonijiet prinċipali tal-Qorti Ġenerali, esposti fil-punti 362 sa 397 tas-sentenza appellata, dwar l-effetti tal-konċentrazzjoni inkwistjoni fuq BT/EE u Vodafone. Madankollu, dawn il-kunsiderazzjonijiet kollha mhux ikkontestati kienu wasslu lill-Qorti Ġenerali tiċħad it-tieni teorija tad-dannu.
180. Kif targumenta l-Kummissjoni, fid-deċiżjoni kontenzjuża u, b’mod partikolari, fil-kuntest tat-tieni teorija tad-dannu tagħha, hija ma kkonkludietx li kien hemm tfixkil sinjifikattiv għal kompetizzjoni effettiva abbażi biss ta’ nuqqas ta’ allineament tal-interessi bejn is-sħab għal ftehim ta’ qsim tan-network, peress li dan in-nuqqas ta’ allineament kien biss wieħed mill-fatturi li hija kienet ħadet inkunsiderazzjoni fil-kuntest tal-analiżi tagħha (72). Għalhekk, il-fatt li, fil-kuntest ta’ dan l-aggravju, il-Kummissjoni ma tikkontestax il-kunsiderazzjonijiet esposti fil-punti 347 u 348 tas-sentenza appellata ma jistax jirrendi dan l-aggravju ineffettiv. Fil-fatt, minn dawn il-kunsiderazzjonijiet jirriżulta, essenzjalment, li nuqqas ta’ allineament possibbli tal-interessi bejn is-sħab għal ftehim ta’ qsim tan-network u tibdil kbir tal-ftehimiet ta’ qsim tan-network eżistenti minn qabel, ma jikkostitwixxux, fihom innifishom, tfixkil sinjifikattiv għall-kompetizzjoni. Għalhekk, il-Kummissjoni kkonkludiet, b’mod żbaljat, li tali tibdil kbir fit-tul jista’ jikkostitwixxi tfixkil sinjifikattiv għall-kompetizzjoni eżerċitata min-naħa tas-sieħeb għal tali ftehim. Madankollu, dan l-aggravju jirrigwarda wkoll il-fatturi l-oħra li l-Kummissjoni ħadet inkunsiderazzjoni sabiex tistabbilixxi, fil-kuntest tat-tieni teorija tad-dannu, li l-konċentrazzjoni inkwistjoni kienet tagħti lok għal tfixkil sinjifikattiv għal kompetizzjoni effettiva.
181. Barra minn hekk, kif inhu espost, b’mod partikolari, fil-punt 361 tas-sentenza appellata, il-Qorti Ġenerali eżaminat, fil-punti 362 sa 397 ta’ din is-sentenza, jekk l-analiżi tal-Kummissjoni li tirrigwarda l-effetti tal-konċentrazzjoni fuq BT/EE u fuq Vodafone kinitx ibbażata fuq “raġunament partikolarment solidu u konvinċenti”. Għal dan l-għan, il-Qorti Ġenerali telqet mill-premessa, sostnuta fil-punti 358 sa 361 tal-imsemmija sentenza u kkontestata fil-kuntest tal-ewwel parti ta’ dan l-aggravju, li d-deċiżjoni kontenzjuża ma kinitx tinkludi analiżi ta’ “degradazzjoni tas-servizzi offruti jew tal-kwalità tan-network tagħha stess mill-entità fuża”. Madankollu, peress li dawn il-kunsiderazzjonijiet jikkostitwixxu l-bażi nnifisha tal-evalwazzjoni tal-Qorti Ġenerali tal-valur probatorju tal-elementi eżaminati fid-deċiżjoni kontenzjuża sabiex jiġu stabbiliti l-effetti tal-konċentrazzjoni inkwistjoni fuq BT/EE u fuq Vodafone, imwettqa fil-punti 362 sa 397 ta’ din l-istess sentenza, il-fatt waħdu li l-Kummissjoni ma tikkontestax din l-evalwazzjoni tal-aħħar ma jimplikax li s-sitt aggravju huwa ineffettiv.
182. Għalhekk, għandha tiġi eżaminata l-fondatezza taż-żewġ partijiet ta’ dan l-aggravju.
2.      Fuq l‑ewwel parti tas‑sitt aggravju, ibbażata fuq żnaturament tad‑deċiżjoni kontenzjuża
183. Permezz tal-ewwel parti tas-sitt aggravju, il-Kummissjoni targumenta li, billi kkunsidrat, b’mod żbaljat, fil-punti 358 sa 361 tas-sentenza appellata, li hija ma kinitx wettqet evalwazzjoni ta’ degradazzjoni possibbli tal-kwalità tan-network tal-entità li toriġina mill-konċentrazzjoni, il-Qorti Ġenerali żnaturat id-deċiżjoni kontenzjuża u kkonkludiet, bi żball, li t-tieni teorija tad-dannu kellha tiġi miċħuda. Il-Kummissjoni tippreċiża, essenzjalment, li, b’mod partikolari fil-premessi 1558 sa 1562 u 1732 sa 1742 ta’ din id-deċiżjoni, hija evalwat ir-riskju ta’ tnaqqis tal-kwalità tan-network tal-entità li toriġina mill-konċentrazzjoni, kif ukoll it-tnaqqis tal-pressjoni kompetittiva eżerċitata fuq l-operaturi l-oħra ta’ networks mobbli li jkun jirriżulta minn dan.
184. CK Telecoms tfakkar li t-tieni teorija tad-dannu tinkludi żewġ subteoriji relatati mal-ftehimiet ta’ qsim ta’ network. Il-punti 358 sa 361 tas-sentenza appellata, ikkontestati mill-Kummissjoni, kienu jifformaw parti mill-analiżi tal-Qorti Ġenerali dwar l-ewwel subteorija tad-dannu, jiġifieri dik li kien jeżisti tnaqqis tal-pressjoni kompetittiva eżerċitata mill-kompetituri l-oħra, jiġifieri BT/EE jew Vodafone, fuq l-entità li toriġina mill-konċentrazzjoni. Skont CK Telecoms, ebda waħda mill-premessi tad-deċiżjoni kontenzjuża invokati mill-Kummissjoni, li din tqis li jinkludu analiżi tad-degradazzjoni tan-network tal-entità li toriġina mill-konċentrazzjoni, ma kienet relatata mal-ewwel subteorija. Dawn il-premessi jirrigwardaw biss it-tieni subteorija tad-dannu, jiġifieri dik dwar it-tnaqqis possibbli ta’ investimenti globali li jirriżulta minn trasparenza ikbar li kienet eżaminata fil-punti 398 sa 418 tas-sentenza appellata.
185. Preliminarjament, għandu jitfakkar li, kif jirriżulta mill-punt 292 tas-sentenza appellata, matul il-proċedura amministrattiva, Three ppreżentat żewġ pjanijiet ta’ konsolidazzjoni tan-networks, jiġifieri l-“pjan [A]” u l-“pjan [B]” (73). Dawn il-pjanijiet kienu bbażati fuq iż-żewġ ftehimiet ta’ qsim ta’ network bejn BT/EE u Three, jiġifieri MBNL, minn naħa, u bejn Vodafone u O2, jiġifieri Beacon, min-naħa l-oħra, li permezz tagħhom dawn l-operaturi kienu kkonsolidaw in-networks rispettivi tagħhom sabiex ikunu jistgħu jaqsmu l-ispejjeż tal-implimentazzjoni filwaqt li jibqgħu f’kompetizzjoni fil-kummerċ bl-imnut. Permezz tal-imsemmija pjanijiet, l-entità li toriġina mill-konċentrazzjoni ma kinitx awtorizzata żżomm żewġ networks separati fit-tul, iżda, kif indikat fil-punti 410, 413 u 416 tas-sentenza appellata, kien maħsub li tinħoloq network ikkonsolidata waħda.
186. Fil-kuntest tat-tieni teorija tad-dannu relatata mal-ftehimiet ta’ qsim ta’ network, il-Kummissjoni żviluppat żewġ subteoriji (74). L-ewwel waħda minn dawn is-subteoriji tikkonsisti, essenzjalment, fil-kunsiderazzjoni li l-konċentrazzjoni inkwistjoni setgħet twassal għal tnaqqis tal-pressjoni kompetittiva eżerċitata mill-kompetituri l-oħra, jiġifieri BT/EE jew Vodafone, fuq l-entità li toriġina mill-konċentrazzjoni (75), filwaqt li t-tieni waħda tirrigwarda s-sitwazzjoni ta’ qsim ta’ network li jirriżulta minn dan, li jkun iwassal għal tnaqqis tal-investimenti fil-livell tas-settur tal-infrastruttura tan-networks. Fil-fatt, mill-premessa 1233 tad-deċiżjoni kontenzjuża jsegwi li din il-konċentrazzjoni tkun tista’ twassal għal tnaqqis fis-sinerġiji li jaffettwaw lis-sħab tal-ftehimiet ta’ qsim tan-network u tkun tippermetti aġir ta’ investiment opportunist tal-entità li toriġina mill-konċentrazzjoni, li jkun inaqqas l-investimenti fil-livell tas-settur u konsegwentement, il-grad ta’ kompetizzjoni effettiva li kien jipprevali fl-assenza ta’ konċentrazzjoni (76). Barra minn hekk, wara li enfasizzat, fil-premessi 1235 sa 1243 ta’ din id-deċiżjoni, l-importanza ta’ allineament tal-interessi bejn is-sħab għal ftehim ta’ qsim ta’ network, huwa fid-dawl tal-imsemmija żewġ subteoriji tad-dannu li l-Kummissjoni eżaminat, fil-premessi 1244 sa 1784 tal-imsemmija deċiżjoni, il-pjanijiet ta’ konsolidazzjoni tan-networks.
187. L-iżviluppi potenzjali tas-suq wara l-konċentrazzjoni inkwistjoni huma esposti fil-premessi 1368 sa 1784 tad-deċiżjoni kontenzjuża, li l-premessi 1391 sa 1567 tagħha jirrigwardaw l-effetti tal-pjan [A] u l-premessi 1598 sa 1749 jirrigwardaw dawk tal-pjan [B]. Huwa f’dan il-kuntest li l-Kummissjoni eżaminat, rispettivament, dawn l-effetti, qabelxejn, fuq BT/EE u b’mod partikolari fuq in-network MBNL, imbagħad, fuq Vodafone u b’mod partikolari fuq in-network Beacon, u fl-aħħar nett, fuq l-investiment globali fin-networks ikkonċernati. Barra minn hekk, fil-kuntest tal-analiżi tagħha tal-effett ta’ dawn il-pjanijiet fuq l-investiment globali fin-networks rispettivi, il-Kummissjoni rrilevat, b’mod partikolari, fil-premessi 1556 sa 1562 u fil-premessi 1732 sa 1742 tad-deċiżjoni kontenzjuża, rispettivament, li t-trasparenza ikbar tal-investimenti bejn l-operaturi ta’ networks mobbli tista’ tnaqqas l-inċentiv tagħhom li jinvestu fin-networks u għalhekk jkollha effett negattiv sinjifikattiv fuq l-investimenti f’dawn in-networks fil-livell tas-settur.
188. B’mod partikolari, minn naħa, fil-premessi 1559 sa 1561 u 1734 tad-deċiżjoni kontenzjuża, il-Kummissjoni kkonstatat, essenzjalment, li, minħabba din it-trasparenza ikbar, l-entità li toriġina mill-konċentrazzjoni setgħet tiġi informata bl-investimenti min-naħa ta’ BT/EE f’teknoloġija għall-benefiċċju tan-network MBNL u għalhekk tiddeċiedi li timplimenta hija stess tali teknoloġija għall-benefiċċju tan-network Beacon [kunfidenzjali]. Għall-kuntrarju, dejjem skont il-Kummissjoni, Vodafone tista’ tkun taf bil-fatt li l-entità li toriġina mill-konċentrazzjoni qiegħda tippjana li timplimenta din it-teknoloġija u għalhekk tkun inċentivata tirrinunzja li tagħmel tali investimenti teknoloġiċi sakemm din l-entità li toriġina mill-konċentrazzjoni tagħmel dan. Min-naħa l-oħra, fil-premessi 1735 u 1736 ta’ din id-deċiżjoni, il-Kummissjoni qieset li, permezz tal-pjan [B], l-entità li toriġina mill-konċentrazzjoni tista’ tkun informata bl-investimenti previsti minn BT/EE jew minn Vodafone u tkun inċentivata tipproċedi għal investimenti analogi, kemm fil-Lvant kif ukoll fil-Punent tar-Renju Unit [kunfidenzjali]. Fil-premessa 1737 tal-imsemmija deċiżjoni, hija kkonkludiet minn dan li t-trasparenza ikbar tkun twassal għar-riskju li BT/EE u Vodafone jistennew li l-entità li toriġina mill-konċentrazzjoni tipproċedi għal tali investimenti fl-iżvilupp ta’ teknoloġiji ġodda importanti, qabel ma jinvestu huma fihom.
189. Konformement mal-premessa stabbilita fil-premessa 1275 tad-deċiżjoni kontenzjuża, li tipprovdi li mezz ieħor ta’ tnaqqis tal-pressjoni kompetittiva eżerċitata minn sieħeb għal ftehim ta’ qsim ta’ network jikkonsisti fid-degradazzjoni tal-kwalità tan-network billi jiġu preklużi jew jiġu mfixkla investimenti fin-network minn sieħeb ieħor għal dan il-ftehim, il-Kummissjoni, għalhekk, wettqet analiżi tad-degradazzjoni possibbli tal-kwalità kemm tan-network MBNL kif ukoll tan-network Beacon billi stabbilixxiet rabta bejn il-projbizzjoni jew it-tfixkil ta’ investimenti, minn naħa, u din id-degradazzjoni, min-naħa l-oħra. Barra minn hekk, minn dan jirriżulta li l-Kummissjoni kkunsidrat mill-bidu li t-tnaqqis tal-pressjoni kompetittiva jista’ jikkonsisti, b’mod partikolari, f’tali degradazzjoni mill-entità li toriġina mill-konċentrazzjoni tal-kwalità tan-network tagħha stess, kif stabbilit fil-punt 358 tas-sentenza appellata.
190. Għalhekk, mill-motivi tad-deċiżjoni kontenzjuża jsegwi b’mod manifest li l-Qorti Ġenerali żbaljat meta kkritikat lill-Kummissjoni, fil-punti 358 sa 361 tas-sentenza appellata, minn naħa, li naqset milli tanalizza, f’din id-deċiżjoni “l-effetti mhux ikkoordinati tal-konċentrazzjoni [inkwistjoni] meta mqabbla ma’ eżerċizzju possibbli tas-setgħa fis-suq, fil-forma ta’ degradazzjoni tas-servizzi offruti jew tal-kwalità tan-network tagħha stess mill-entità fuża”. Min-naħa l-oħra, huwa wkoll b’mod żbaljat li l-Qorti Ġenerali kkunsidrat li l-“assenza ta’ eżami fil-fond ta’ din il-problema tikkostitwixxi dgħufija tal-analiżi [tagħha] fid-deċiżjoni [kontenzjuża], li teħtieġ, sabiex tirnexxi, raġunament partikolarment solidu u konvinċenti fir-rigward tal-effetti fuq il-kompetituri”.
191. Din l-evalwazzjoni ma tistax tiġi kkontestata mill-argument formalistiku ta’ CK Telecoms li jipprovdi li, mill-perspettiva tal-istruttura tad-deċiżjoni kontenzjuża, il-Kummissjoni evalwat l-effetti tal-pjanijiet [A] u [B] fuq l-investiment globali fin-networks rispettivi taħt żewġ titoli distinti.
192. Ċertament, minn naħa, “[l]-effetti tal-pjan [A jew B] fuq l-investimenti globali fin-networks” huma eżaminati, rispettivament, fil-premessi 1555 et seq. u fil-premessi 1725 et seq. ta’ din id-deċiżjoni, jiġifieri fil-kuntest tal-evalwazzjoni tat-tieni subteorija tad-dannu. Min-naħa l-oħra, il-punti 358 sa 361 tas-sentenza appellata, ikkontestati mill-Kummissjoni, jesponu kunsiderazzjonijiet ġenerali tal-Qorti Ġenerali li jirrigwardaw l-ewwel subteorija tad-dannu li tipprovdi li jista’ jiġi osservat tnaqqis tal-pressjonijiet kompetittivi eżerċitati fuq il-kompetituri tal-entità li toriġina mill-konċentrazzjoni. Madankollu, fl-analiżi tagħha tal-effetti taż-żewġ pjanijiet ta’ konsolidazzjoni tan-networks fuq BT/EE u fuq Vodafone kif ukoll fuq l-investiment globali f’dawn in-networks, kif imfakkra fil-punti 187 u 188 iktar ’il fuq, il-Kummissjoni ma għamlitx formalment distinzjoni skont is-subteorija mressqa, iżda, għall-kuntrarju, għamlet riferimenti għad-diversi partijiet rilevanti tad-deċiżjoni kontenzjuża (77).
193. Għalhekk, nikkonkludi li l-Qorti Ġenerali żnaturat il-kontenut tad-deċiżjoni kontenzjuża u li l-ewwel parti tas-sitt aggravju għandha tintlaqa’.
3.      Fuq it‑tieni parti tas‑sitt aggravju, ibbażata fuq ksur tal‑obbligu ta’ motivazzjoni
194. Permezz tat-tieni parti tas-sitt aggravju, il-Kummissjoni targumenta li l-Qorti Ġenerali kisret l-obbligu ta’ motivazzjoni tagħha. Il-motivi tas-sentenza appellata ma jippermettux la li l-Kummissjoni tkun taf ir-raġunijiet li għalihom il-Qorti Ġenerali laqgħet is-sitt parti tat-tielet motiv invokat fl-ewwel istanza, u lanqas li l-Qorti tal-Ġustizzja teżerċita, f’dan ir-rigward, is-setgħa tagħha ta’ stħarriġ tas-sentenza appellata.
195. Infakkar li, permezz tas-sitt parti tat-tielet motiv invokat quddiem il-Qorti Ġenerali, CK Telecoms kienet ikkritikat lill-Kummissjoni li wettqet żball ta’ liġi u żbalji manifesti ta’ evalwazzjoni fil-kuntest tal-analiżi tagħha tal-effetti tal-konċentrazzjoni inkwistjoni fuq l-investimenti fin-networks, b’mod partikolari, fir-rigward tal-mekkaniżmu, previst mill-pjan [B], li jagħti lok għal trasparenza ikbar tal-investimenti bejn l-operaturi ta’ network mobbli li tista’ tnaqqas l-inċentiv tagħhom li jinvestu fih (78). B’mod iktar preċiż, skont CK Telecoms, dawn l-iżbalji kienu jikkonsistu, minn naħa, fil-klassifikazzjoni żbaljata mill-Kummissjoni tat-tħassib tagħha bħala li huwa marbut ma’ “effetti mhux ikkoordinati”, minkejja li dan kien jirrigwarda “effetti kkoordinati”, fis-sens tal-punt 22 tal-linji gwida u, min-naħa l-oħra, fin-nuqqas ta’ rikonoxximent tagħha tal-fatt li l-impenji offruti minn CK Telecoms ma kellhomx jindirizzaw it-tħassib dwar tnaqqis ta’ dawn l-investimenti f’dawn in-networks.
196. Fil-punti 402 sa 407 tas-sentenza appellata, il-Qorti Ġenerali, qabelxejn, eżaminat il-premessi tad-deċiżjoni kontenzjuża li kienu jirrigwardaw it-tnaqqis possibbli tal-investimenti globali fl-imsemmija networks minħabba din it-trasparenza ikbar. Imbagħad, fil-punt 408 ta’ din is-sentenza, il-Qorti Ġenerali qieset li għandha “diffikultà partikolari f’dan il-każ, dwar l-istħarriġ ġudizzjarju li l-Qorti Ġenerali [kell]ha teżerċita fuq id-deċiżjoni [kontenzjuża], jiġifieri li l-Kummissjoni [kienet] naqset milli tistabbilixxi l-kuntest temporali xieraq li fih hija [kien] biħsiebha li tistabbilixxi tfixkil sinjifikattiv għal kompetizzjoni effettiva”.
197. Barra minn hekk, fil-punt 410 tas-sentenza appellata, huwa indikat li huwa stabbilit, b’mod partikolari, fil-premessi 1239 u 1244 tad-deċiżjoni kontenzjuża, li, irrispettivament mill-pjan ta’ konsolidazzjoni tan-network li jkun finalment adottat mill-partijiet fil-konċentrazzjoni, dawn tal-aħħar ma humiex ser iżommu żewġ networks separati għal żmien twil (79) u li “ma jidhirx li ż-żmien twil ġie kkunsidrat [mill-Kummissjoni] bħala l-kuntest temporali xieraq sabiex jiġu evalwati l-effetti tal-konċentrazzjoni [inkwistjoni]”.
198. Fil-punt 415 tas-sentenza appellata, huwa ppreċiżat li “l-analiżi tal-effetti ta’ konċentrazzjoni fuq suq oligopolistiku fis-settur tat-telekomunikazzjonijiet, li jeħtieġ investimenti fit-tul u fejn il-konsumaturi huma ta’ spiss marbuta b’kuntratti għal diversi snin, hija analiżi prospettiva dinamika li teħtieġ it-teħid inkunsiderazzjoni ta’ effetti kkoordinati jew unilaterali eventwali fuq perijodu ta’ żmien relattivament estiż fil-futur”.
199. Il-Qorti Ġenerali kkonkludiet, essenzjalment, fil-punti 416 u 417 tas-sentenza appellata, li, fid-dawl tal-fatt li l-partijiet fil-konċentrazzjoni ma humiex ser iżommu żewġ networks separati għal żmien twil, il-Kummissjoni wettqet żball ta’ liġi billi kklassifikat l-effett ta’ trasparenza msaħħa fuq l-investiment globali fin-networks bħala effett mhux ikkoordinat, “safejn [it-tieni subtoerija] hija bbażata fuq l-ipoteżi [żbaljata] tal-eżistenza ta’ żewġ networks separati”.
200. Madankollu, għandu jiġi kkonstatat li, la fir-rikors (80) u lanqas fir-replika (81) sottomessi fl-ewwel istanza, CK Telecoms ma kkritikat lill-Kummissjoni li ma ppreċiżatx jew ma analizzatx il-kuntest temporali xieraq li fih kien biħsiebha tistabbilixxi l-eżistenza ta’ effetti mhux ikkoordinati u ta’ tfixkil sinjifikattiv għal kompetizzjoni effettiva. Għall-kuntrarju, kif jirriżulta mill-punt 195 iktar ’il fuq, l-evalwazzjoni tal-Qorti Ġenerali mfakkra fil-punt 199 iktar ’il fuq ma hija riflessa bl-ebda mod fl-ilmenti invokati minn CK Telecoms. Fil-fatt, ir-raġunament tagħha espost fil-punti 408 u 415 tas-sentenza appellata, imfakkar fil-punt 196 iktar ’il fuq, jindika li l-Qorti Ġenerali indirizzat fuq inizjattiva tagħha stess (82) l-ilment ibbażat fuq l-assenza ta’ preċiżazzjoni tal-“kuntest temporali” u ta’ analiżi tal-effetti mhux ikkoordinati “fuq żmien twil”.
201. Isegwi li t-tweġiba tal-Qorti Ġenerali għas-sitt parti tat-tielet motiv invokat quddiemha, żviluppata fil-punti 398 sa 416 tas-sentenza appellata u bbażata fuq aspett li hija qajmet fuq inizjattiva tagħha stess, ma tikkorrispondix la għall-ilmenti invokati minn CK Telecoms u lanqas għall-konklużjoni li tinsab fil-punt 417 ta’ din is-sentenza li abbażi tagħha l-Qorti Ġenerali laqgħet din il-parti. Għalhekk, dawn il-punti huma vvizzjati minn motivazzjoni kontradittorja kuntrarja għall-obbligu ta’ motivazzjoni tas-sentenzi (83).
202. Konsegwentement, it-tieni parti tas-sitt aggravju għandha tintlaqa’ ukoll, u għalhekk, għandu jintlaqa’ dan l-aggravju fl-intier tiegħu.
V.      Fuq ir‑rinviju tal‑kawża lill‑Qorti Ġenerali
203. Konformement mal-Artikolu 61 tal-Istatut tal-Qorti tal-Ġustizzja tal-Unjoni Ewropea, meta l-appell huwa fondat, il-Qorti tal-Ġustizzja tannulla d-deċiżjoni tal-Qorti Ġenerali. Hija tista’ jew tiddeċiedi hija stess definittivament dwar il-kawża, meta din tkun fi stat li tista’ tiġi deċiża, jew tibgħat lura l-kawża quddiem il-Qorti Ġenerali sabiex hija tiddeċiedi dwarha mill-ġdid.
204. Mill-kunsiderazzjonijiet kollha preċedenti jsegwi li l-appell huwa fondat u li s-sentenza appellata għandha tiġi annullata fl-intier tagħha, b’mod partikolari, abbażi tal-iżbalji ta’ liġi identifikati fil-kuntest tal-evalwazzjoni tal-ewwel sat-tielet aggravju.
205. Issa, indipendentement mill-kwistjoni dwar jekk il-Qorti tal-Ġustizzja għandhiex tasal sabiex tevalwa wkoll l-aggravji l-oħra għall-finijiet ta’ tali annullament, jiena nqis li hija ma għandhiex l-elementi neċessarji sabiex tiddeċiedi definittivament fuq il-motivi kollha invokati fl-ewwel istanza. Fil-fatt, mill-punti 291 (84), 397 (85), 417, 418 (86) u 454 (87) tas-sentenza appellata, kif ukoll mill-punt 32 ta’ dawn il-konklużjonijiet, isegwi, b’mod partikolari, li l-Qorti Ġenerali ddeċidiet il-kawża billi evalwat u laqgħet jew ċaħdet parti biss mill-motivi, partijiet, ilmenti u argumenti mressqa minn CK Telecoms. Barra minn hekk, hija naqset milli tiddeċiedi dwar il-ħames motiv li jikkontesta l-evalwazzjoni ta’ ċerti impenji offruti minn din il-kumpannija (88). Fl-aħħar nett, għalhekk, il-Qorti Ġenerali evitat li tiddeċiedi dwar il-fatturi u l-provi kollha li l-Kummissjoni evalwat fid-deċiżjoni kontenzjuża (89) sabiex tasal għall-konklużjoni li l-konċentrazzjoni inkwistjoni kienet tagħti lok għal effetti mhux ikkoordinati u kienet tissodisfa l-kundizzjonijiet ta’ tfixkil sinjifikattiv għal kompetizzjoni effettiva, fis-sens tal-Artikolu 2(3) tar-Regolament Nru 139/2004, u li kienu kkontestati minn CK Telecoms.
206. Għalhekk, nikkunsidra, bħall-Kummissjoni, li l-kawża ma tinsabx fi stat li tista’ tiġi deċiża u li din għandha tintbagħat lura lill-Qorti Ġenerali filwaqt li jiġu rriżervati l-ispejjeż sabiex din tiddeċiedi dwar it-tilwima fl-intier tagħha.
VI.    Konklużjoni
207. Fid-dawl tal-kunsiderazzjonijiet preċedenti, nipproponi lill-Qorti tal-Ġustizzja li tiddeċiedi kif ġej:
1)      Is-sentenza tal-Qorti Ġenerali tal-Unjoni Ewropea tat‑28 ta’ Mejju 2020, CK Telecoms UK Investments vs Il‑Kummissjoni (T‑399/16, EU:T:2020:217), hija annullata.
2)      Il-kawża hija rrinvijata quddiem il-Qorti Ġenerali tal-Unjoni Ewropea.
3)      L-ispejjeż huma rriżervati.
1      Lingwa oriġinali: il-Franċiż.
2      Sentenza tal‑15 ta’ Ottubru 2005, Il‑Kummissjoni vs Tetra Laval (C‑12/03 P, EU:C:2005:87).
3      Sentenza tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392).
4      ĠU Edizzjoni Speċjali bil-Malti, Kapitolu 8, Vol. 3, p. 40.
5      ĠU 2004, C 31, p. 5.
6      T‑399/16, EU:T:2020:217.
7      Każ COMP/M.7612 – Hutchison 3G UK vs Telefónica UK.
8      C‑413/06 P, EU:C:2008:392, punti 46 et seq.
9      C‑376/20 P, mhux ippubblikat, EU:C:2020:789.
10      C‑376/20 P, mhux ippubblikat, EU:C:2021:81.
11      C‑376/20 P, mhux ippubblikat, EU:C:2021:488.
12      Fuq il-bżonn ta’ distinzjoni ċara bejn dawn il-kunċetti differenti, ara Kalintiri, A., Evidence Standards in EU Competition Enforcement – The EU Approach, Oxford, Hart Publishing, 2019, p. 78 et seq.; Nehl, H.P., “Judicial review of complex socio-economic, technical, and scientific assessments in the European Union”, f’Mendes, J. (editur), EU Executive Discretion and the Limits of Law, Oxford University Press, 2019, p. 180 u 181.
13      ĠU Edizzjoni Speċjali bil-Malti, Kapitolu 8, Vol. 1, p. 1.
14      “Konċentrazzjoni li toħloq jew issaħħaħ posizzjoni dominanti li b’riżultat tagħha l-kompetizzjoni effettiva tiġi mfixkla sew fis-suq komuni jew f’xi parti kbira minnu għandha tiġi dikjarata mhix kompatibbli mas-suq komuni” (enfasi miżjuda minni).
15      Sentenzi tal‑31 ta’ Marzu 1998, Franza et vs Il‑Kummissjoni (C‑68/94 u C‑30/95, EU:C:1998:148, punti 223 u 224); tal‑15 ta’ Frar 2005, Il‑Kummissjoni vs Tetra Laval (C‑12/03 P, EU:C:2005:87, punt 38), u tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punti 144 u 145).
16      Kif diġà fakkart fil-konklużjonijiet tiegħi fil-Kawża T‑Mobile Netherlands et (C‑8/08, EU:C:2009:110, punt 80, nota ta’ qiegħ il-paġna Nru 60), il-livell ta’ prova jippermetti li jiġi ddeterminat f’liema kundizzjonijiet fatt jista’ jitqies bħala ppruvat. Dan għandu jiġi distint mill-oneru ta-prova, li f’dan il-każ ma huwiex qiegħed jiġi kkontestat. Il-parti li għandha l-oneru tal-prova għandha tressaq il-fatti u, fejn ikun meħtieġ, tipproduċi l-provi relatati (l-oneru tal-prova suġġettiv jew formali, li jissejjaħ ukoll l-oneru tal-evidenza); min-naħa l-oħra, it-tqassim ta’ dan l-oneru tal-prova jiddetermina min iġorr ir-riskju li sitwazzjoni ta’ fatt tibqa’ mhux ikkjarifikata jew l-allegazzjonijiet mhux ippruvati (l-oneru tal-prova oġġettiv jew sostantiv). Barra minn dan, ara Kokott, J., Beweislastverteilung und Prognoseentscheidungen bei der Inanspruchnahme von Grund- und Menschenrechten, Berlin/Heidelberg, 1993, p. 12 et seq.
17      Sentenza tal‑15 ta’ Frar 2005, Il‑Kummissjoni vs Tetra Laval (C‑12/03 P, EU:C:2005:87, punt 39).
18      Punti 77 sa 105 tas-sentenza appellata.
19      Punti 106 sa 119 tas-sentenza appellata.
20      Punti 174, 189, 190, 197, 198, 216 u 225 tas-sentenza appellata.
21      C‑413/06 P, EU:C:2008:392, punti 46 sa 52; ara wkoll il-konklużjonijiet tiegħi fil-kawża Bertelsmann u Sony Corporation of America vs Impala (C‑413/06 P, EU:C:2007:790, punti 203 sa 225).
22      Ara l-pożizzjoni tiegħi iktar espliċita dwar dan il-punt fil-konklużjonijiet tiegħi fil-kawża Bertelsmann u Sony Corporation of America vs Impala (C‑413/06 P, EU:C:2007:790, punti 207 u 208).
23      Sentenza tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punti 47, 51 u 52); ara wkoll is-sentenza tal‑15 ta’ Frar 2005, Il‑Kummissjoni vs Tetra Laval (C‑12/03 P, EU:C:2005:87, punt 43).
24      Ara l-konklużjonijiet tiegħi fil-kawża Bertelsmann u Sony Corporation of America vs Impala (C‑413/06 P, EU:C:2007:790, punti 210 u 211); ara wkoll, f’dan is-sens, is-sentenza tal‑11 ta’ Diċembru 2013, Cisco Systems u Messagenet vs Il‑Kummissjoni (T‑79/12, EU:T:2013:635, punt 47).
25      Konklużjonijiet tal-Avukat Ġenerali Tizzano fil-kawża Il‑Kummissjoni vs Tetra Laval (C‑12/03 P, EU:C:2004:318, punti 74 u 76). Il-fatt li, f’dan il-każ, il-Qorti Ġenerali aċċettat dan il-livell ta’ prova iktar għoli u ċaħdet dak li kont pproponejt jien fil-kawża Bertelsmann u Sony Corporation of America vs Impala (C‑413/06 P, EU:C:2007:790) huwa kkonfermat mill-aħħar parti tal-punt 118 tas-sentenza appellata, li tinkludi riferiment għall-konklużjonijiet tiegħi fl-imsemmija kawża Bertelsmann u Sony Corporation of America vs Impala (punti 209 sa 211), bl-espressjoni “a contrario” qablu.
26      Ara l-konklużjonijiet tiegħi fil-kawża Bertelsmann u Sony Corporation of America vs Impala (C‑413/06 P, EU:C:2007:790, punt 210). Fir-rigward ta’ sovrappożizzjoni bejn il-kunċett ta’ żball manifest ta’ evalwazzjoni u dak tal-livell ta’ prova rikjest, ara Nehl, H.P. (nota ta’ qiegħ il-paġna 12 ta’ dawn il-konklużjonijiet), p. 180 u 181.
27      Ara f’dan is-sens, is-sentenzi tal‑15 ta’ Frar 2005, Il‑Kummissjoni vs Tetra Laval (C‑12/03 P, EU:C:2005:87, punti 41 u 44), u tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punt 51). Ara wkoll il-konklużjonijiet tiegħi fil-kawża Bertelsmann u Sony Corporation of America vs Impala (C‑413/06 P, EU:C:2007:790, punti 204 et seq.).
28      Sentenzi tal‑15 ta’ Frar 2005, Il‑Kummissjoni vs Tetra Laval (C‑12/03 P, EU:C:2005:87, punt 39), u tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punt 145).
29      Ara f’dan is-sens, is-sentenzi tal‑15 ta’ Frar 2005, Il‑Kummissjoni vs Tetra Laval (C‑12/03 P, EU:C:2005:87, punt 44, u tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punti 50 u 51). Ara wkoll il-konklużjonijiet tiegħi fil-kawża Bertelsmann u Sony Corporation of America vs Impala (C‑413/06 P, EU:C:2007:790, punti 204 et seq.).
30      L-aħħar parti tal-punt 110 tas-sentenza appellata tirreferi għas-sentenza tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punt 51).
31      Ara wkoll iktar ’il quddiem, fil-punti 99 u 111 ta’ dawn il-konklużjonijiet.
32      Ara wkoll, f’dan is-sens, il-konklużjonijiet tal-Avukat Ġenerali Szpunar fil-kawża Planet49 (C‑673/17, EU:C:2019:246, punt 71), u tal-Avukat Ġenerali Richard de la Tour fil-kawża Sofiyska rayonna prokuratura et (Proċess ta’ akkużat imneħħi mit-territorju) (C‑420/20, EU:C:2022:157, punt 68).
33      Sentenzi tat‑13 ta’ Diċembru 2012, Expedia (C‑226/11, EU:C:2012:795, punt 29); tal‑11 ta’ Lulju 2013, Ziegler vs Il‑Kummissjoni (C‑439/11 P, EU:C:2013:513, punti 59 u 60); tas‑6 ta’ Ottubru 2015, Post Danmark (C‑23/14, EU:C:2015:651, punt 52), u tal‑20 ta’ Jannar 2016, DHL Express (Italy) u DHL Global Forwarding (Italy) (C‑428/14, EU:C:2016:27, punt 33).
34      Ara l-paragrafi 9 et seq. u 20 tal-Komunikazzjoni tal-Kummissjoni – linji gwida dwar il-prioritajiet sostnuti mill-Kummissjoni għall-applikazzjoni tal-Artikolu [10]2 [TFUE] għall-prattiki ta’ esklużijiet abbużivi ta’ impriżi dominanti (ĠU 2009, C 45, p. 7), li jieħdu inkunsiderazzjoni, b’mod partikolari, ir-restrizzjonijiet ikkostitwiti mill-fornituri eżistenti ta’ kompetituri attwali u l-pożizzjoni ta’ dawn tal-aħħar fis-suq, ir-restrizzjonijiet ikkostitwiti mit-theddida kredibbli ta’ tkabbir futur tal-kompetituri attwali jew tad-dħul ta’ kompetituri potenzjali, u r-restrizzjonijiet li jirriżultaw mis-saħħa tan-negozjar tal-klijenti tal-impriża.
35      Punti 336 et seq., b’mod partikolari, punti 360, 367, 375 u 396 tas-sentenza appellata.
36      Ara, f’dan is-sens, is-sentenza tat‑28 ta’ Ġunju 2005, Dansk Rørindustri et vs Il‑Kummissjoni (C‑189/02 P, C‑202/02 P, C‑205/02 P sa C‑208/02 P u C‑213/02 P, EU:C:2005:408, punti 209 sa 211), u tal‑11 ta’ Lulju 2013, Ziegler vs Il‑Kummissjoni (C‑439/11 P, EU:C:2013:513, punti 59 u 60).
37      Sentenzi tat‑28 ta’ Ġunju 2005, Dansk Rørindustri et vs Il‑Kummissjoni (C‑189/02 P, C‑202/02 P, C‑205/02 P sa C‑208/02 P u C-213/02 P, EU:C:2005:408, punt 211), u tal‑11 ta’ Lulju 2013, Ziegler vs Il-Kummissjoni (C‑439/11 P, EU:C:2013:513, punt 60).
38      Ara għall-kunċetti analoġi ta’ “restrizzjoni tal-kompetizzjoni” u ta’ “abbuż ta’ pożizzjoni dominanti”, rispettivament, is-sentenzi tat‑30 ta’ Jannar 2020, Generics (UK) et (C‑307/18, EU:C:2020:52, punti 63 et seq. u 146 et seq.), u tat‑12 ta’ Mejju 2022, Servizio Elettrico Nazionale et (C‑377/20, EU:C:2022:379, punti 42 et seq.).
39      Ara s-sentenza tal‑15 ta’ Lulju 2021, FBF (C‑911/19, EU:C:2021:599, punti 53 sa 56), u l-konklużjonijiet tiegħi fil-kawża Expedia (C‑226/11, EU:C:2012:544, punt 46 u l-ġurisprudenza ċċitata).
40      Tali eżempji ta’ kunċettwalizzazzjoni legali jinsabu, b’mod partikolari, fis-sentenzi tal‑24 ta’ Lulju 2003, Altmark Trans u Regierungspräsidium Magdeburg (C‑280/00, EU:C:2003:415, punti 88 et seq.), fir-rigward tal-kunċett ta’ vantaġġ marbut mal-eżekuzzjoni ta’ “servizz ta’ interess ġenerali ekonomiku”; tas‑6 ta’ Settembru 2006, Il-Portugall vs Il-Kummissjoni (C‑88/03, EU:C:2006:511, punti 52 et seq.), fir-rigward tal-kunċett ta’ selettività tal-vantaġġ fil-qasam fiskali; u tal‑14 ta’ Ottubru 2010, Deutsche Telekom vs Il-Kummissjoni (C‑280/08 P, EU:C:2010:603, punti 163 et seq.), fir-rigward tal-kunċett ta’ “pressjoni fuq il-marġni tal-prezzijiet ta’ kompetituri” (margin squeeze) bħala abbuż.
41      Enfasi miżjud minni.
42      Enfasi miżjud minni.
43      Ara l-premessi 308 et seq. tad-deċiżjoni kontenzjuża.
44      Ara l-premessi 316 et seq. tad-deċiżjoni kontenzjuża.
45      Ara s-sentenza tal‑25 ta’ Lulju 2018, Orange Polska vs Il‑Kummissjoni (C‑123/16 P, EU:C:2018:590, punt 75).
46      Ara l-punti 169 u 174 tas-sentenza appellata.
47      Enfasi miżjud minni.
48      Ara l-ġurisprudenza ċċitata fil-punt 85 ta’ dawn il-konklużjonijiet.
49      Ara l-premessa 463 tad-deċiżjoni kontenzjuża u l-punt 227 tas-sentenza appellata.
50      Ara s-sunt li jinsab fil-punti 128 sa 136 tas-sentenza appellata.
51      Ara wkoll il-punti 238 u 239 tas-sentenza appellata.
52      B’konformità mad-definizzjoni esposta fin-nota ta’ qiegħ il-paġna 39 li tinsab fil-punt 39 tal-linji gwida, dan huwa l-proporzjon tar-relazzjoni tad-domanda, ta’ prodott A fuq prodott B, li jkejjel il-proporzjon tal-bejgħ tal-prodott A li ma seħħx minħabba ż-żieda tal-prezz tal-prodott A u li jiġi ttrasferit fuq il-prodott B.
53      Ara wkoll is-sunt tal-ewwel teorija tad-dannu espost fil-punti 128 sa 136 tas-sentenza appellata.
54      Fir-rigward tal-applikazzjoni ta’ dawn ir-regoli tad-dritt tal-kompetizzjoni, ara b’mod partikolari, il-konklużjonijiet tiegħi fil-kawża Nederlandse Federatieve Vereniging voor de Groothandel op Elektrotechnisch Gebied vs Il-Kummissjoni (C‑105/04 P, EU:C:2005:751, punti 72 sa 74).
55      Ara l-premessi 1197, 1223 u 2340 et seq. tad-deċiżjoni kontenzjuża.
56      Ara r-referenzi ta’ Monti, G., “EU Merger Control After CK Telecoms UK Investments v. Commission”, World Competition, Vol. 43, Nru 4, 2020, p. 447, 453 sa 456, b’mod partikolari, in-nota ta’ qiegħ il-paġna 34.
57      Monti, G., nota ta’ qiegħ il-paġna 56 ta’ dawn il-konklużjonijiet, p. 455.
58      Regolament tal-Kummissjoni tas‑7 ta’ April 2004 li jimplementa r-Regolament tal-Kunsill (KE) Nru 139/2004 dwar il-kontroll tal-konċentrazzjonijiet bejn l-impriżi (ĠU Edizzjoni Speċjali bil-Malti, Kapitolu 8, Vol. 3, p. 88).
59      Sentenza tat‑30 ta’ Jannar 2020, Generics (UK) et (C‑307/18, EU:C:2020:52, punti 103 u 105); ara wkoll, il-konklużjonijiet tiegħi fil-kawża Generics (UK) et (C‑307/18, EU:C:2020:28, punti 158 sa 166).
60      Sentenza tat‑30 ta’ Jannar 2020, Generics (UK) et (C‑307/18, EU:C:2020:52, punt 104); ara wkoll, il-konklużjonijiet tiegħi fil-kawża Generics (UK) et (C‑307/18, EU:C:2020:28, punti 148 et seq.).
61      Ara f’dan is-sens, is-sentenzi tal-Qorti Ġenerali tat‑18 ta’ Settembru 2001, M6 et vs Il-Kummissjoni (T‑112/99, EU:T:2001:215, punti 77 u 78), u tat‑30 ta’ Ġunju 2016, CB vs Il-Kummissjoni (T‑491/07 RENV, mhux ippubblikata, EU:T:2016:379, punti 69 u 70).
62      Ara f’dan is-sens, is-sentenza tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punt 50 u l-ġurisprudenza ċċitata).
63      Ara f’dan is-sens, is-sentenza tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punti 46 u 51).
64      Sentenzi tal‑15 ta’ Frar 2005, Il-Kummissjoni vs Tetra Laval (C‑12/03 P, EU:C:2005:87, punt 39), u tal‑10 ta’ Lulju 2008, Bertelsmann u Sony Corporation of America vs Impala (C‑413/06 P, EU:C:2008:392, punt 145).
65      Ara s-sentenza tas‑26 ta’ Jannar 2017, Il-Kummissjoni vs Keramag Keramische Werke et (C‑613/13 P, EU:C:2017:49, punt 52 u l-ġurisprudenza ċċitata).
66      Ara f’dan is-sens, is-sentenza tad‑9 ta’ Lulju 2007, Sun Chemical Group et vs Il-Kummissjoni (T‑282/06, EU:T:2007:203, punti 56 u 57).
67      Ara b’mod partikolari, il-premessi 1175 sa 1225, u b’mod partikolari, il-premessi 1226 u 1227 tad-deċiżjoni kontenzjuża.
68      Ara l-premessi 330 sa 1174 tad-deċiżjoni kontenzjuża. B’mod partikolari, il-Qorti Ġenerali aċċettat il-fatturi u l-elementi li ġejjin: qabel il-konċentrazzjoni, O2 kienet teżerċita pressjoni kompetittiva importanti, u fl-assenza ta’ konċentrazzjoni, hija kienet tibqa’ teżerċita din il-pressjoni (premessi 778 sa 872 tad-deċiżjoni kontenzjuża; ara l-punt 132 tas-sentenza appellata); l-entità li toriġina mill-konċentrazzjoni tkun anqas probabbli li teżerċita kompetizzjoni aggressiva wara l-konċentrazzjoni (premessi 873 sa 906 tad-deċiżjoni kontenzjuża; ara l-punt 133 tas-sentenza appellata); iż-żewġ operaturi l-oħra tan-network mobbli ffokaw prinċipalment il-kompetizzjoni fuq il-produzzjoni ta’ valur u fuq il-konservazzjoni tal-klijentela, u l-probabbiltà li jkollhom l-istess kapaċità kompetittiva wara l-konċentrazzjoni inkwistjoni hija żgħira, hemm probabbiltà iżgħar li jikkompetu b’mod aggressiv (premessi 907 sa 960 tad-deċiżjoni kontenzjuża; ara l-punt 135 tas-sentenza appellata); l-operaturi mhux ONM ma jistgħux jikkumpensaw it-telf importanti ta’ kompetizzjoni li jirriżulta mill-konċentrazzjoni inkwistjoni, u huwa probabbli li l-pressjoni kompetittiva limitata li huma jeżerċitaw tkun ridotta iktar wara din il-konċentrazzjoni (premessi 961 sa 1148 tad-deċiżjoni kontenzjuża; ara l-punt 136 tas-sentenza appellata). Mill-banda l-oħra, il-Qorti Ġenerali ma fakkritx il-kontenut tal-premessi 1149 sa 1174 tad-deċiżjoni kontenzjuża li jirrigwardaw il-kompetizzjoni eżerċitata mill-bejjiegħa bl-imnut indipendenti speċjalizzati.
69      Ara l-punt 116, fin-nota ta’ qiegħ il-paġna 53, tal-appell tagħha u l-punti 146 u 147 tar-risposta ta’ CK Telecoms.
70      Fil-punt 120 tal-appell tagħha, mingħajr madankollu ma ssemmi direttament il-punt 289 tas-sentenza appellata, il-Kummissjoni tiddikjara biss li l-limitu tan-natura “sinjifikattiva” jirreferi għall-kunċett ta’ “tfixkil sinjifikattiv għal kompetizzjoni effettiva”, kif implimentat mil-linji gwida, u mhux, b’mod individwali, għad-diversi konstatazzjonijiet li jagħmlu parti minn teorija tad-dannu. Bl-istess mod, fin-nota ta’ qiegħ il-paġna 68 li tinsab fil-punt 127 ta’ dan l-appell, il-Kummissjoni ssemmi biss bħala eżempju l-fatt li l-Qorti Ġenerali “ma fittxitx li tiddetermina jekk, flimkien mal-effetti negattivi l-oħra kkawżati mill-konċentrazzjoni [inkwistjoni], id-dannu globali għall-kompetizzjoni li jista’ jirriżulta mill-konċentrazzjoni huwiex sinjifikattiv”.
71      Permezz tas-seba’ parti tal-ewwel motiv fl-ewwel istanza, li ngħatat tweġiba għaliha fil-punti 286 sa 291 tas-sentenza appellata, CK Telecoms kienet ilmentat li l-Kummissjoni, essenzjalment, ma wettqitx evalwazzjoni globali tal-eżistenza ta’ effetti mhux ikkoordinati, u lanqas ppreċiżat ir-raġunijiet li għalihom hija kienet ikkonkludiet, fil-premessi 1226 u 1227 tad-deċiżjoni kontenzjuża, li l-allegati restrizzjonijiet imneħħija mill-konċentrazzjoni inkwistjoni kienu importanti fis-sens tal-punt 25 tal-linji gwida u li l-allegat tfixkil għall-kompetizzjoni li jirriżulta mill-konċentrazzjoni kien sinjifikattiv fis-sens tal-Artikolu 2(3) tar-Regolament Nru 139/2004.
72      Ara l-premessa 1228 et seq. tad-deċiżjoni kontenzjuża.
73      Data kunfidenzjali bejn il-parenteżi li għaliha saret referenza, fil-verżjoni pubblika tas-sentenza appellata, bħala “pjanijiet [A] u [B]”.
74      Ara l-premessi 1229 sa 1234 tad-deċiżjoni kontenzjuża u l-punt 295 tas-sentenza appellata.
75      Ara l-premessa 1232 tad-deċiżjoni kontenzjuża u l-punt 298 tas-sentenza appellata.
76      Ara wkoll il-punt 299 tas-sentenza appellata.
77      Ara l-premessi 1733 u 1737 tad-deċiżjoni kontenzjuża.
78      Ara l-premessi 1732 sa 1742 tad-deċiżjoni kontenzjuża u l-punti 398 u 399 tas-sentenza appellata.
79      Ara wkoll il-punt 416 tas-sentenza appellata.
80      Ara l-punti 205 sa 215 tar-rikors.
81      Ara l-punti 133 sa 138 tar-replika.
82      Fl-assenza ta’ lment speċifiku tal-Kummissjoni f’dan is-sens, ma hemmx bżonn jiġi eżaminat jekk dan l-approċċ jiksirx il-prinċipju ta’ “ne ultra petita”; ara f’dan ir-rigward, is-sentenza tal‑14 ta’ Novembru 2017, British Airways vs Il-Kummissjoni (C‑122/16 P, EU:C:2017:861, punt 81 u l-ġurisprudenza ċċitata).
83      Ara s-sentenzi tad‑19 ta’ Jannar 2017, Il-Kummissjoni vs Total u Elf Aquitaine (C‑351/15 P, EU:C:2017:27, punt 19 u l-ġurisprudenza ċċitata), u tal‑11 ta’ Ġunju 2020, Il-Kummissjoni vs Di Bernardo (C‑114/19 P, EU:C:2020:457, punt 55 u l-ġurisprudenza ċċitata).
84      Dan il-punt jilqa’ l-ewwel motiv ta’ CK Telecoms, mingħajr madankollu ma jiddeċiedi dwar is-sitt u s-seba’ parti tiegħu.
85      Dan il-punt jilqa’ biss it-tielet, ir-raba’ u l-ħames parti tat-tielet motiv ta’ CK Telecoms.
86      Dawn il-punti jilqgħu s-sitt parti tat-tielet motiv, mingħajr madankollu ma jiddeċiedu dwar il-“partijiet l-oħra ta’ dan il-motiv”, jiġifieri l-ewwel, it-tieni u s-seba’ parti tiegħu.
87      Dan il-punt jilqa’ l-ewwel tliet partijiet tar-raba’ motiv, mingħajr madankollu ma jiddeċiedi r-raba’, il-ħames u s-sitt parti ta’ dan il-motiv.
88      Ara l-punti 125 u 455 tas-sentenza appellata.
89      Ara, b’mod partikolari, il-punti 122 u 180 ta’ dawn il-konklużjonijiet.